*Projekts*

**Imigrācijas likums**

**I nodaļa
Vispārīgie noteikumi**

**1.pants.** (1) Likumā ir lietoti šādi termini:

1) **ārvalsts** – jebkura valsts, izņemot Latvijas Republiku;

2) **brīvprātīgais** – trešās valsts pilsonis, kas bez atlīdzības (izņemot izdevumu atlīdzināšanu un kabatas naudu) veic darbu, piedaloties Eiropas Komisijas vai starptautiskas organizācijas finansētā brīvprātīgā darba programmā, kurai nav peļņas gūšanas nolūka un kura īsteno mērķus sabiedrības interesēs;

3) **ceļošanas dokuments**— valsts vai starptautiskas organizācijas izsniegts dokuments, ko izmanto kā personu apliecinošu dokumentu, lai šķērsotu Latvijas Republikas valsts robežu;

4)  **darbinieks-māceklis**— trešās valsts pilsonis, kas ieguvis augstāko izglītību un tiek pārcelts darbā komersantu grupas ietvaros, lai profesionāli pilnveidotos vai apgūtu komercdarbības paņēmienus vai metodes, un stažēšanās laikā Latvijas Republikā saņem darba samaksu;

5) **Eiropas Savienības zilā karte** — termiņuzturēšanās atļauja, ko Latvijas Republikā vai citā Eiropas Savienības dalībvalstī izsniedz trešās valsts pilsonim, kurš tiek nodarbināts un par nolīgto samaksu veic noteiktu darbu darba devēja vadībā, kā arī ir ieguvis augstāko izglītību studiju programmā, kuras ilgums ir vismaz trīs gadi, attiecīgajā specialitātē vai darba līgumā noteiktajā nozarē vai kuram ir vismaz piecu gadu profesionālā pieredze – faktiska un likumīga strādāšana - darba līgumā noteiktajā specialitātē vai nozarē;

6) **ģimenes loceklis –** šā likuma izpratnē - laulātais, pašas personas vai viņas laulātā nepilngadīgie (arī aizbildnībā esošie) bērni un aizgādnībā esošās personas;

7) **ielūgums** — Pilsonības un migrācijas lietu pārvaldes (turpmāk — Pārvalde) apstiprināts dokuments, kurā uzaicinātājs uzņemas šajā likumā noteiktās saistības par trešās valsts pilsoni, kuru viņš uzaicinājis uzturēties Latvijas Republikā (ar vīzu);

8) **izbraukšanas rīkojums** — administratīvais akts, kurā pamatots trešās valsts pilsoņa nelikumīgas uzturēšanās fakts un trešās valsts pilsonim uzlikts pienākums noteiktā termiņā labprātīgi izceļot uz savas pilsonības valsti, trešo valsti, no kuras viņš ieceļojis, vai citu valsti, kurā viņam ir tiesības ieceļot;

9)**izsaukums**— Pārvaldes apstiprināts dokuments, kurā uzaicinātājs uzņemas šajā likumā noteiktās saistības par trešās valsts pilsoni, kuru viņš uzaicinājis uzturēties Latvijas Republikā (ar uzturēšanās atļauju);

10) **komersanta ietvaros pārcelts darbinieks** — trešās valsts pilsonis, kas pastāvīgi neuzturas nevienā no Eiropas Savienības dalībvalstīm un profesionālos vai stažēšanās nolūkos norīkots no komersanta, kas komercdarbību neveic Eiropas Savienības dalībvalstī, uz komersantu, kas veic komercdarbību Latvijas Republikā vai Latvijas Republikā un citā Eiropas Savienības dalībvalstī;

11) **komersantu grupa** — divi vai vairāki komersanti, kuri ir saistīti vienā no šādiem veidiem:

a) komersantam citā komersantā tieši vai netieši pieder lielākā daļa šā komersanta parakstītā kapitāla,

b) komersantam citā komersantā ir balsstiesību vairākums,

c) komersantam kā cita komersanta dalībniekam (akcionāram) ir tiesības iecelt vai atcelt komersanta izpildinstitūcijas vai pārraudzības institūcijas locekļu vairākumu,

d) komersantus vienoti vada mātes komersants;

12) **kompetenta valsts iestāde** — valsts drošības iestāde, Valsts policija, Valsts robežsardze vai attiecīgas kompetences iestāde ārvalstī;

13) **Latvijas pārstāvniecība**– Latvijas Republikas vēstniecība, ģenerālkonsulāts vai konsulāts atbilstoši tā konsulārajai kompetencei;

14) **lēmums par piespiedu izraidīšanu** — administratīvais akts, kurā pamatots trešās valsts pilsoņa nelikumīgas uzturēšanās fakts un noteikts piespiedu kārtā izraidīt trešās valsts pilsoni uz viņa pilsonības valsti, trešo valsti, no kuras viņš ieceļojis, vai citu valsti, kurā viņam ir tiesības ieceļot;

15) **mītnes valsts**— trešās valsts pilsoņa pilsonības valsts, iepriekšējā dzīvesvietas valsts vai valsts, kas izsniegusi trešās valsts pilsonim uzturēšanās atļauju;

16) **nepilngadīgs ārzemnieks bez pavadības** — šā likuma izpratnē - nepilngadīga persona bez pavadībasatbilstoši Patvēruma likumā lietotā termina skaidrojumam;

17) **nelikumīga uzturēšanās** — trešās valsts pilsoņa uzturēšanās Latvijas Republikā, kura neatbilst Eiropas Parlamenta un Padomes 2016. gada 9. marta regulas Nr. [2016/399](http://eur-lex.europa.eu/eli/reg/2016/399/oj/?locale=LV)/ES par Savienības Kodeksu par noteikumiem, kas reglamentē personu pārvietošanos pār robežām (Šengenas Robežu kodekss) (turpmāk — regula Nr.[2016/399](http://eur-lex.europa.eu/eli/reg/2016/399/oj/?locale=LV)) 6. panta vai šā likuma [6., 10.](https://likumi.lv/doc.php?id=68522#p4)vai [11.panta](https://likumi.lv/doc.php?id=68522#p4.1) noteikumiem;

17) **pētnieks** – šā likuma izpratnē trešās valsts pilsonis, kuram ir zinātniskais doktora grāds vai zinātniskā doktora grāda ieguvei nepieciešamais augstākās izglītības grāds un kuru zinātniskās pētniecības darba veikšanai savā teritorijā uzņēmusi kāda Eiropas Savienības dalībvalsts un kuru izvēlējusies publiskas vai privātpersonas dibināta Zinātnisko institūciju reģistrā reģistrēta zinātniskā institūcija, kas veic zinātnisko darbību atbilstoši normatīvajam regulējumam par zinātnisko darbību;

18) **saraksts** – to ārzemnieku saraksts, kuriem ieceļošana Latvijas Republikā aizliegta;

19) **Savienības pilsonis** – šā likuma izpratnē - persona, kurai ir kādas Eiropas Savienības dalībvalsts (izņemot Latvijas Republikas), Eiropas Ekonomikas zonas valsts vai Šveices Konfederācijas pilsonība;

20) **sezonas darbinieks** — trešās valsts pilsonis, kas saglabā savu dzīvesvietu ārpus Eiropas Savienības teritorijas un likumīgi uz laiku uzturas Latvijas Republikā, lai veiktu sezonas rakstura īslaicīgu darbu (turpmāk – sezonas darbu) saskaņā ar vienu vai vairākiem noteikta termiņa darba līgumiem, kuri noslēgti tieši starp minēto trešās valsts pilsoni un darba devēju, kas veic komercdarbību Latvijas Republikā;

21) **speciālists**— trešās valsts pilsonis, kurš strādā kādā no komersantu grupas komersantā, kuram ir būtiskas un specifiskas zināšanas, kas saistītas ar komersanta darbības jomām, metodēm vai vadību, un kurš komersantu grupā ietilpstošu komersantu ietvaros tiek pārcelts darbā Latvijas Republikā. Tiek ņemtas vērā ne tikai trešās valsts pilsoņa specifiskās ar minēto komersantu saistītās zināšanas, bet arī tas, vai trešās valsts pilsonim ir augsts kvalifikācijas līmenis, tai skaitā profesionālā pieredze, kas atbilst darba veidam vai darbībai, kuras veikšanai nepieciešamas specifiskas tehniskas zināšanas;

22) **starptautiskā aizsardzība** – bēgļa vai alternatīvais statuss;

23) **stažieris** – trešās valsts pilsonis, kuram ir augstākā izglītība vai kurš trešajā valstī iegūst augstāko izglītību, un kura mērķis ir ieceļot un uzturēties Latvijas Republikā, lai profesionālā vidē gūtu zināšanas, praksi un pieredzi;

24) **studējošais** – trešās valsts pilsonis, kas ir uzņemts pilna laika studijās akreditētā augstskolā vai koledžā Latvijas Republikā, kas var izsniegt valsts atzītus diplomus un kura izvēlētais studiju virziens, uzsākot studijas, ir akreditēts;

25) **Šengenas līgums**- 1985.gada 14.jūnija Nolīgums starp Beniluksa Ekonomikas savienības valstu valdībām, Vācijas Federatīvās Republikas valdību un Francijas Republikas valdību par pakāpenisku kontroles atcelšanu pie kopīgām robežām;

26) **trešā valsts** — jebkura valsts, izņemot Eiropas Savienības dalībvalsti, Eiropas Ekonomikas zonas valsti un Šveices Konfederāciju;

27) **trešās valsts pilsonis** – persona, kurai nav Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsonības. Šā likuma kontekstā jēdziena “trešās valsts pilsonis” vietā lietots termins “ārzemnieks”;

28) **uzaicinājums** —dokuments, kurā uzaicinātājs uzņemas šajā likumā noteiktās saistības attiecībā uz trešās valsts pilsoni, kuru viņš uzaicinājis uzturēties Latvijas Republikā (ar vīzu);

29) **uzaicinātājs**— fiziskā vai juridiskā persona, kura uzaicina trešās valsts pilsoni;

30) **uzturēšanās atļauja** — dokuments, kas trešās valsts pilsonim dod tiesības uzturēties Latvijas Republikā noteiktu laiku (termiņuzturēšanās atļauja) vai pastāvīgi (pastāvīgās uzturēšanās atļauja);

31) **vadītājs**— trešās valsts pilsonis, kas ieņem augstu amatu komersantā un kura galvenais uzdevums ir vadīt komersantu, kas viņu uzaicina uzturēties Latvijas Republikā kā komersanta ietvaros pārceltu darbinieku, uzraudzīt pārējo komersanta darbinieku darbu un veikt citu ar personālu saistītu darbību, un kuru vispārīgi uzrauga vai kurai sniedz norādes komersanta valde vai līdzvērtīga struktūra;

32) **vīza** — noteikta parauga uzlīme, kas apliecina, ka trešās valsts pilsonis ir pieprasījis atļauju ieceļot un uzturēties Latvijas Republikā vai citā Šengenas līguma dalībvalstī, vai vairākās Šengenas līguma dalībvalstīs vai šķērsot to teritoriju tranzītā un ka vīzu izsniegusī institūcija atbilstoši savai kompetencei nesaskata šķēršļus tam, ka trešās valsts pilsonis vīzā norādītajā laikposmā tik reižu, cik vīzā norādīts, ieceļo un uzturas Latvijas Republikā vai citā Šengenas līguma dalībvalstī, vai vairākās Šengenas līguma dalībvalstīs. Vīza pati par sevi nedod tiesības ieceļot Latvijas Republikā vai citā Šengenas līguma dalībvalstī;

33) **vietējās pierobežas satiksmes atļauja** — saskaņā ar Eiropas Parlamenta un Padomes 2006.gada 20.decembra regulu Nr. [1931/2006](http://eur-lex.europa.eu/eli/reg/2006/1931/oj/?locale=LV)/EK, ar ko nosaka vietējās pierobežas satiksmes noteikumus pie dalībvalstu ārējām sauszemes robežām un ar ko groza Šengenas Konvencijas noteikumus (turpmāk – regula 1931/2006), noteikta parauga dokuments, kas tiek izsniegts ārvalsts pierobežas teritorijas iedzīvotājam un dod viņam tiesības šķērsot ārējo sauszemes robežu un uzturēties Latvijas Republikas pierobežas teritorijā.

(2) Šajā likumā lietotais termins “pierobežas teritorija” atbilst regulā Nr. [1931/2006](http://eur-lex.europa.eu/eli/reg/2006/1931/oj/?locale=LV) lietotajam terminam.

(3) Šajā likumā lietotais termins "pārvadātājs" atbilst regulas Nr. [2016/399](http://eur-lex.europa.eu/eli/reg/2016/399/oj/?locale=LV) 2. panta 15. punktā lietotajam terminam.

(4) Šajā likumā lietotie termini “kvalificēts riska kapitāla investors”, “agrīnās stadijas riska kapitāla ieguldījums”, “agrīnās stadijas riska kapitāla ieguldījums” un “inovatīvs produkts” atbilst Jaunuzņēmumu darbības atbalsta likumā lietotajiem terminiem.

(5) Šajā likumā lietotais termins “trešās valsts pilsonis” neattiecas uz Latvijas nepilsoni, izņemot šā likuma normas, kas regulē ar Eiropas Savienības pastāvīgā iedzīvotāja statusu saistītus jautājumus.

**2.pants.** Likuma mērķis ir nodrošināt Latvijas valsts interesēm atbilstošas imigrācijas politikas īstenošanu, nosakot trešās valsts pilsoņu (turpmāk – ārzemnieku) ieceļošanas, uzturēšanās, agrīnās integrācijas pasākumu īstenošanas, tranzīta, izceļošanas, aizturēšanas kārtību, kā arī kārtību, kādā ārzemniekus izraida no Latvijas Republikas.

**3.pants.** (1) Ārzemnieku ieceļošanu un uzturēšanos Latvijas Republikā atbilstoši savai kompetencei dokumentē un kontrolē Pārvalde, Iekšlietu ministrija, Ārlietu ministrija un šā likuma 1.panta pirmās daļas 12.punktā uzskaitītās Latvijas Republikas kompetentās valsts iestādes.

 (2) Ārzemnieku ieceļošanas un uzturēšanās Latvijas Republikā uzskaites un kontroles veikšanai Pārvalde, Valsts robežsardze un Iekšlietu ministrijas Informācijas centrs veido un uztur elektroniskas informācijas sistēmas, kurās iekļaujamās informācijas apjomu, glabāšanas termiņu un izmantošanas kārtību nosaka Ministru kabinets.

(3) Ārzemnieku agrīnās integrācijas pasākumus koordinē Kultūras ministrija.

**4.pants.** (1) Šā likuma 3.panta pirmajā daļā minētajām institūcijām un kompetentajām valsts iestādēm savu funkciju veikšanai ir tiesības:

1) veikt pārrunas ar ārzemnieku un viņa uzaicinātāju un pieprasīt paskaidrojumus un papildu dokumentus, kas pamato ieceļošanas un uzturēšanās mērķi un ārzemnieka sniegto ziņu patiesumu, kā arī pārbaudīt ārzemnieka vai viņa uzaicinātāja sniegto informāciju;

2) noteikt dokumentu, priekšmetu, valodas, medicīniskās un citas ekspertīzes un pārbaudes;

(2) Šā likuma 3.pantā minētajām institūcijām un kompetentajām valsts iestādēm ar mērķi aizsargāt valsts intereses, sabiedrisko kārtību, drošību, sabiedrības veselību un ekonomiskās intereses ir tiesības veikt datu apstrādi, lai nodrošinātu un dokumentētu šajā likumā noteikto ārzemnieku ieceļošanas, uzturēšanās, agrīnās integrācijas pasākumu īstenošanas, tranzīta, izceļošanas, aizturēšanas kārtību, kā arī kārtību, kādā ārzemniekus izraida no Latvijas Republikas.

**5.pants.** (1) Ārzemniekam ir tiesības dokumentus, kas nepieciešami robežas šķērsošanai, ielūguma vai izsaukuma apstiprināšanai vai vīzas vai uzturēšanās atļaujas pieprasīšanai, iesniegt latviešu, angļu vai krievu valodā.

(2) Ārzemnieka uzaicinātājs informāciju, paskaidrojumus un Latvijas Republikā izdotos dokumentus sniedz tikai latviešu valodā.

(3) Ārzemniekam ir pienākums, ja to atbilstoši kompetencei pieprasa valsts iestāde, uzrādīt vai iesniegt šā likuma [6.panta pirmajā un devītajā daļā](https://likumi.lv/doc.php?id=68522#p4)un [11.pant](https://likumi.lv/doc.php?id=68522#p4.1)a pirmajā daļā noteiktos dokumentus, kā arī sniegt biometrijas datus.

**6.pants.** (1) Ārzemnieks ir tiesīgs ieceļot un uzturēties Latvijas Republikā, ja viņam vienlaikus:

1) ir derīgs ceļošanas dokuments;

2) ir derīga vīza vai uzturēšanās atļauja, kas dod tiesības ieceļot Latvijas Republikā. Ārzemnieks, kam ārvalstī izsniegts jauns ceļošanas dokuments, kurā norādītie personas dati atšķiras no Latvijas Republikā izsniegtajā uzturēšanās atļaujā norādītajiem datiem, var ieceļot, lai saņemtu jaunu uzturēšanās atļauju;

3) ir derīga veselības apdrošināšanas polise. Derīgas veselības apdrošināšanas polises esības pārbaudi neveic, ārzemniekam ieceļojot Latvijas Republikā atbilstoši regulas Nr.2016/399 nosacījumiem;

4) ir nepieciešamie finanšu līdzekļi. Nepieciešamo finanšu līdzekļu apmēru un to, kā konstatēt finanšu līdzekļu esību, nosaka Ministru kabinets un regula Nr.[2016/399](http://eur-lex.europa.eu/eli/reg/2016/399/oj/?locale=LV);

5) nav citu šajā likumā vai citos normatīvajos aktos noteiktu šķēršļu ieceļošanai Latvijas Republikā.

(2) Ja ārzemnieks ieceļo Latvijas Republikā atbilstoši regulas Nr. [2016/399](http://eur-lex.europa.eu/eli/reg/2016/399/oj/?locale=LV) nosacījumiem, uz viņu attiecas šajā regulā noteiktās ieceļošanas prasības.

(3) Šā panta pirmās daļas 2.punkts neattiecas uz ārzemnieku, kurš:

1) ieceļo un uzturas kārtībā, kāda noteikta Latvijas Republikai saistošos starptautiskajos līgumos par vīzu prasības atcelšanu vai Eiropas Parlamenta un Padomes 2018.gada 14.novembra regulā Nr. 2018/1806/ES (turpmāk – regula Nr.2018/1806), ar ko izveido to trešo valstu sarakstu, kuru valstspiederīgajiem, šķērsojot dalībvalstu ārējās robežas, ir jābūt vīzām, kā arī to trešo valstu sarakstu, uz kuru valstspiederīgajiem minētā prasība neattiecas;

2) par ceļošanas dokumentu izmanto Apvienoto Nāciju Organizācijas pasi (*Laissez-passer*);

3) par ceļošanas dokumentu izmanto Eiropas Komisijas pasi;

4) ir atbilstoši Starptautiskās darba organizācijas konvencijām par jūrnieku nacionālajām personas apliecībām izsniegtas jūrnieka grāmatiņas turētājs, ir iekļauts starptautiska reisa kuģa apkalpes sarakstā un ieceļo Latvijas Republikā, vai kuģa stāvēšanas laikā, izkāpis krastā, uzturas ostas pilsētas administratīvajā teritorijā;

5) ir atbilstoši 1944.gada 7.decembra Starptautiskās konvencijas par civilo aviāciju standartiem izsniegtas apkalpes locekļa apliecības turētājs, darba pienākumu ietvaros ieceļo Latvijas Republikā, lai veiktu nākamo reisu, un uzturas lidostai tuvākās pilsētas administratīvajā teritorijā;

6) par ceļošanas dokumentu izmanto savas pilsonības valsts izsniegtu derīgu ceļošanas dokumentu un Eiropas Padomes pasi (*Laissez-passer*);

7) ir atzīts par cilvēku tirdzniecības upuri vai ir šāda ārzemnieka pavadībā esošs nepilngadīgs bērns - nogaidīšanas perioda laikā, līdz stājies spēkā lēmums par termiņuzturēšanās atļaujas izsniegšanu;

8) ir Latvijā akreditētas ārvalstu diplomātiskās vai konsulārās pārstāvniecības, starptautiskās organizācijas vai tās pārstāvniecības, konsulārās iestādes darbinieks vai šāda darbinieka ģimenes loceklis, kam izsniegta akreditētas personas apliecība, un kurš ir atbrīvots no vīzu prasības saskaņā ar regulu Nr. 2018/1806, vai šāda kārtība ir noteikta Latvijas Republikai saistošos starptautiskajos līgumos.

(4) Pētnieks, kam saistībā ar pētniecību ilgtermiņa vīza vai termiņuzturēšanās atļauja izsniegta citā Eiropas Savienības dalībvalstī, ir tiesīgs minētās vīzas vai termiņuzturēšanās atļaujas derīguma termiņa ietvaros ieceļot un uzturēties Latvijas Republikā pētniecības darba veikšanai uz laiku līdz 180 dienām jebkurā 360 dienu laikposmā. Kopā ar pētnieku Latvijas Republikā var uzturēties arī viņa ģimenes loceklis, kuram ir citā Eiropas Savienības dalībvalstī izsniegta derīga ilgtermiņa vīza vai termiņuzturēšanās atļauja. Uzturēšanās laikā Latvijas Republikā pētniekam un viņa ģimenes loceklim jābūt derīgam ceļošanas dokumentam.

(5) Pētnieks, kam ilgtermiņa vīza vai termiņuzturēšanās atļauja saistībā ar pētniecību izsniegta citā Eiropas Savienības dalībvalstī un kas plāno uzturēties Latvijas Republikā pētniecības darba veikšanai vairāk nekā 180 dienas jebkurā 360 dienu laikposmā, un viņa ģimenes loceklis iesniedz pieteikumu vīzas pieprasīšanai vai pieteikumu termiņuzturēšanās atļaujas pieprasīšanai.

 (6) Studējošais, kas apgūst kopīgo studiju programmu, kuras īstenošanā kā viena no partnerinstitūcijām piedalās Latvijā akreditēta augstākās izglītības institūcija, un kam ilgtermiņa vīza vai termiņuzturēšanās atļauja izsniegta citā Eiropas Savienības dalībvalstī, ir tiesīgs minētās vīzas vai termiņuzturēšanās atļaujas derīguma termiņa ietvaros ieceļot un uzturēties Latvijas Republikā uz laiku līdz 360 dienām, lai augstskolā Latvijas Republikā apgūtu daļu no attiecīgās studiju programmas. Uzturēšanās laikā Latvijas Republikā studējošajam jābūt derīgam ceļošanas dokumentam. Šis noteikums attiecas arī uz studējošo, kurš augstākās izglītības institūcijas studiju programmas ietvaros piedalās starptautiskā studējošo apmaiņas programmā.

 (7) Pētnieks vai studējošais, kam Latvijas Republikā izsniegta termiņuzturēšanās atļauja, un kas daļu no pētniecības darba veic vai studiju programmas apgūst citā Eiropas Savienības dalībvalstī, kā arī komersanta ietvaros pārcelts darbinieks, kam Latvijas Republikā izsniegta termiņuzturēšanās atļauja un kas pārcelts uz citu Eiropas Savienības dalībvalsti, saskaņā ar šīs Eiropas Savienības dalībvalsts lūgumu ir tiesīgs ieceļot Latvijas Republikā arī gadījumā, kad beidzies Latvijas Republikā izsniegtās termiņuzturēšanās atļaujas termiņš vai tā ir anulēta. Šādas tiesības attiecas arī uz pētnieka un komersanta ietvaros pārcelta darbinieka ģimenes locekli.

(8) Komersanta ietvaros pārcelts darbinieks, kam termiņuzturēšanās atļauja izdota komersanta ietvaros veiktas pārcelšanas nolūkā citā Eiropas Savienības dalībvalstī un ko apliecina nosūtošā vai uzņemošā komersanta izsniegts dokuments par nosūtīšanu uz Latvijas Republiku, ir tiesīgs uzturēties Latvijas Republikā līdz 90 dienām šīs termiņuzturēšanās atļaujas derīguma termiņa laikā.

(9) Ja šā panta ceturtajā, sestajā vai astotajā daļā minēto ilgtermiņa vīzu vai uzturēšanās atļauju izdevusi Eiropas Savienības dalībvalsts, kas nav Šengenas līguma valsts, ārzemniekam, šķērsojot valsts robežu, ir jāsniedz pierādījumi par ieceļošanas mērķa atbilstību šā panta ceturtajā, sestajā vai astotajā daļā minētajiem nosacījumiem.

(10) Minimālo veselības apdrošināšanas summu ārzemniekam, minimālo apmaksājamo pakalpojumu apjomu un gadījumus, kad ārzemnieks var uzturēties Latvijas Republikā bez veselības apdrošināšanas polises vai saņemt vīzu vai uzturēšanās atļauju bez veselības apdrošināšanas polises, nosaka Ministru kabinets.

**7.pants.** (1) Ceļošanas dokuments ir derīgs, ja:

1) tas ir atzīts Latvijas Republikā,

2) tas atbilst noteiktajam paraugam un spēkā esošajām dokumenta sērijām,

3) tajā ir visu to ārzemnieku personas dati un fotogrāfijas, kuri šo dokumentu izmanto par ceļošanas dokumentu. Lai pieprasītu uzturēšanās atļauju, katram ārzemniekam ir nepieciešams savs ceļošanas dokuments,

4) tā derīguma termiņš vismaz par trim mēnešiem pārsniedz paredzēto uzturēšanās laiku Latvijas Republikā vai citas Šengenas līguma dalībvalsts teritorijā,

5) tas ir izdots pēdējo desmit gadu laikā, un ārzemnieks to izmanto kā ceļošanas dokumentu, ieceļojot Latvijas Republikā atbilstoši regulas Nr.2016/399 nosacījumiem;

6) tas nesatur dokumenta izdevēja neatrunātus labojumus, mehāniskus bojājumus vai smērējumus, kuru dēļ nav iespējams identificēt dokumenta turētāju, izlasīt dokumentā norādīto informāciju vai noteikt dokumenta viltojumus,

7) tajā ir brīva vieta vismaz divām robežšķērsošanas atzīmēm vīzām paredzētajās lapās. Šis nosacījums nav spēkā, ja Latvijas Republikai saistošās starptautiskās tiesību normās ir noteikts, ka robežšķērsošanas atzīmes var neveikt.

(2) Šā likuma 6.panta otrajā daļā minētā ārzemnieka ceļošanas dokuments ir uzskatāms par derīgu, ja tas atbilst šā panta pirmajā daļā noteiktajām prasībām.

(3) Ārzemnieks, kurš saņēmis vīzu, uzturēšanās atļauju vai akreditētas personas apliecību Latvijas Republikā vai citā Šengenas līguma dalībvalstī, ir tiesīgs ieceļot un uzturēties Latvijas Republikā līdz ceļošanas dokumentā norādītā derīguma termiņa beigām, ciktāl tas nepārsniedz vīzā, uzturēšanās atļaujā vai akreditētas personas apliecībā norādīto termiņu. Ja ārzemnieks pieprasa uzturēšanās atļauju uz laiku, kas ilgāks par vienu gadu, viņa ceļošanas dokumentam jābūt derīgam vismaz sešus mēnešus.

(4) Kārtību, kādā atzīst ārzemnieku ceļošanas dokumentus, nosaka Ministru kabinets.

**8.pants.** Latvijas Republikā nav tiesīgs ieceļot un uzturēties ārzemnieks, kurš iekļauts to ārzemnieku sarakstā, kuriem ieceļošana Latvijas Republikā ir aizliegta (turpmāk — saraksts), vai par kuru iekļauts ziņojums Šengenas informācijas sistēmā, lai liegtu ārzemnieka ieceļošanu un uzturēšanos Šengenas līguma dalībvalstu teritorijā (turpmāk — ieceļošanas aizliegums Šengenas teritorijā).

**9.pants.** (1) Izsniedzot vīzu vai uzturēšanās atļauju ārzemniekam, kurš ir šā panta otrajā daļā minētajā sarakstā iekļautas valsts pilsonis, vai ārzemniekam, kuram ārvalstī piešķirts bezvalstnieka vai starptautiskās aizsardzības statuss, pārbauda pieejamo informāciju par to, vai personas ieceļošana neradīs draudus valsts drošībai vai sabiedriskajai kārtībai vai drošībai (turpmāk — papildu pārbaude).

(2) Ministru kabinets nosaka to valstu sarakstu, kuru pilsoņiem, izsniedzot vīzu vai uzturēšanās atļauju, tiek veikta papildu pārbaude, kā arī papildu pārbaudes veikšanas kārtību.

**10.pants.** Ziemeļatlantijas līguma organizācijas un Eiropas Savienības dalībvalstu bruņoto spēku militārpersonas, bruņotajos spēkos nodarbinātās civilpersonas, šo militārpersonu vai civilpersonu apgādājamie, kā arī citas ar bruņotajiem spēkiem saistītas personas ieceļo un uzturas Latvijas Republikā atbilstoši Latvijas Republikai saistošiem starptautiskajiem līgumiem. Šīm personām izsniedz apliecinājumu par to tiesībām uzturēties Latvijas Republikā. Informāciju par minētajām personām izsniegtajiem apliecinājumiem iekļauj elektroniskās informācijas sistēmā. Ministru kabinets nosaka institūciju, kas bruņoto spēku militārpersonām, bruņotajos spēkos nodarbinātajām civilpersonām, šo militārpersonu vai civilpersonu apgādājamiem, kā arī citām ar bruņotajiem spēkiem saistītajām personām izsniedz apliecinājumu, apliecinājuma izsniegšanas, reģistrēšanas un anulēšanas kārtību, apliecinājuma paraugu un saturu, kā arī elektroniskās informācijas sistēmā iekļaujamo informāciju, tās izmantošanas kārtību, apliecinājuma datu glabāšanas un iznīcināšanas kārtību.

**11.pants.** (1) Ārzemnieks ir tiesīgs ieceļot un uzturēties Latvijas Republikas pierobežas teritorijā, ja viņam ir vietējās pierobežas satiksmes atļauja, kuru izsniedz Latvijas pārstāvniecība saskaņā ar noslēgtajiem starptautiskajiem līgumiem.

(2) Kārtību, kādā izsniedz, reģistrē, atsaka, anulē un atceļ vietējās pierobežas satiksmes atļauju un tajā iekļaujamās ziņas nosaka Ministru kabinets. Lēmumu par atteikumu izsniegt vietējās pierobežas satiksmes atļauju vai lēmumu par vietējās pierobežas satiksmes atļaujas anulēšanu vai atcelšanu noformē, izmantojot veidlapu, kuras paraugu nosaka Ministru kabinets.

(3) Vietējās pierobežas satiksmes atļauju anulē Latvijas pārstāvniecības, Pārvaldes vai Valsts robežsardzes amatpersona, ja pēc tās izsniegšanas konstatē, ka netika ievēroti Latvijas Republikai saistošajos starptautiskajos tiesību aktos noteiktie atļaujas izsniegšanas nosacījumi, kā arī ja ir pamats uzskatīt, ka atļauja iegūta, sniedzot nepatiesu informāciju. Atļauja atzīstama par nederīgu līdz ar lēmuma pieņemšanu par tās anulēšanu.

(4) Vietējās pierobežas satiksmes atļauju atceļ Latvijas pārstāvniecības, Pārvaldes vai Valsts robežsardzes amatpersona, ja konstatē, ka pēc tās izsniegšanas netika ievēroti atļaujas izsniegšanas nosacījumi vai pēc atļaujas turētāja pieprasījuma. Atceļot atļauju, tā zaudē spēku līdz ar lēmuma pieņemšanu par tās atcelšanu.

(5) Ārzemniekam ir tiesības lēmumu par vietējās pierobežas satiksmes atļaujas atteikumu, kā arī lēmumu par izsniegtas vietējās pierobežas satiksmes atļaujas anulēšanu vai atcelšanu pēc minētā lēmuma spēkā stāšanās dienas apstrīdēt, iesniedzot attiecīgu iesniegumu:

1) Ārlietu ministrijas Konsulārā departamenta (turpmāk – Konsulārais departaments) direktoram, ja lēmumu pieņēmusi Latvijas pārstāvniecības amatpersona vai Konsulārā departamenta amatpersona;

2) Pārvaldes priekšniekam, ja lēmumu pieņēmusi Pārvaldes amatpersona;

3) Valsts robežsardzes priekšniekam, ja lēmumu pieņēmusi Valsts robežsardzes amatpersona.

(6) Lēmumu par apstrīdēto administratīvo aktu ārzemnieks likumā noteiktajā kārtībā var pārsūdzēt Administratīvajā rajona tiesā. Tiesas nolēmums ir galīgs un nav pārsūdzams.

(7) Lēmuma par vietējās pierobežas satiksmes atļaujas atteikumu, atcelšanu vai anulēšanu apstrīdēšana vai pārsūdzēšana neaptur tā darbību.

(8) Par vietējās pierobežas satiksmes atļaujas pieprasīšanai nepieciešamo dokumentu izskatīšanu ārzemnieks maksā valsts nodevu. Ministru kabinets nosaka valsts nodevas apmēru un samaksas kārtību, kā arī personu kategorijas, kuras ir atbrīvotas no valsts nodevas samaksas.

**12.pants.** Par ilgtermiņa vīzas vai uzturēšanās atļaujas pieprasīšanai nepieciešamo dokumentu izskatīšanu un ar to saistītajiem pakalpojumiem ārzemnieks maksā valsts nodevu. Ministru kabinets nosaka valsts nodevas apmēru un samaksas kārtību, kā arī personu kategorijas, kuras ir atbrīvotas no valsts nodevas samaksas vai kurām, pieprasot vienotu vīzu, piemēro samazinātu valsts nodevas likmi.

**13.pants.** Civiltiesiskā saistība, kuras termiņš pārsniedz laiku, kuru ārzemniekam atļauts uzturēties Latvijas Republikā, pati par sevi nevar būt par vīzas izsniegšanas vai uzturēšanās atļaujas izsniegšanas vai reģistrēšanas pamatu.

**14. pants.** (1) Uzaicinātājs uzņemas atbildību par uzaicinātā ārzemnieka ieceļošanas un uzturēšanās mērķa atbilstību vīzas vai uzturēšanās atļaujas pieprasīšanai iesniegtajos dokumentos norādītajam mērķim un par viņa izbraukšanu no valsts noteiktā laikā. Ja minētie nosacījumi nav izpildīti, uzaicinātājs nekavējoties, bet ne vēlāk kā piecu darbdienu laikā rakstveidā informē Pārvaldi vai Valsts robežsardzi, Ja nepieciešams, uzaicinātājs nodrošina ar ārzemnieka veselības aprūpi, uzturēšanos Latvijas Republikā un atgriešanos mītnes zemē saistīto izdevumu segšanu.

(2) Pārvalde ir tiesīga pieņemt lēmumu par aizliegumu uz laiku līdz vienam gadam fiziskajai vai juridiskajai personai uzaicināt ārzemniekus, ja:

a) konstatēts, ka uzaicinātājs ir sniedzis nepatiesas ziņas;

b) konstatēts, ka uzaicinātājs nav izpildījis šā panta pirmajā daļā noteikto informēšanas vai izdevumu segšanas pienākumu. Ja aizliegums uzaicināt ārzemniekus saistīts ar to, ka uzaicinātājs nav sedzis ar ārzemnieka veselības aprūpi, uzturēšanos Latvijas Republikā vai atgriešanos mītnes zemē saistītos izdevumus, to var noteikt uz laiku līdz minēto izdevumu segšanai;

c) konstatēts, ka uzaicinātājs pēdējā gada laikā pārkāpis ar ārzemnieku nodarbināšanu saistīto normatīvo aktu prasības vai nav nodrošinājis uzaicināto ārzemnieku darba samaksu vīzas vai uzturēšanās atļaujas pieprasīšanai iesniegtajos dokumentos norādītajā apjomā vai kārtībā;

d) konstatēts, ka pēdējā gada laikā uzaicinātājs uzaicinājis ārzemniekus, kuri pārkāpuši ar ārzemnieku ieceļošanu un uzturēšanos saistīto normatīvo aktu prasības, vai kuru uzturēšanās Latvijas Republikā neatbilst ielūgumā vai izsaukumā norādītajam vīzas vai uzturēšanās atļaujas saņemšanas iemeslam;

e) konstatēts, ka 50% vai vairāk no augstākās izglītības institūcijas iepriekšējā kalendārajā gadā uzaicinātajiem studējošajiem saņēmuši ilgtermiņa vīzas atteikumu.

(3) Ja uzaicinātājs ir juridiska persona, šā panta otrajā daļā minēto aizliegumu var noteikt arī valdes vai padomes loceklim, šo aizliegumu attiecinot uz visiem komersantiem, kuros šīs personas darbojas kā valdes vai padomes locekļi vai fiziskām vai juridiskām personām, kuras pilnvarojušas šo personu uzaicināt ārzemniekus.

(4) Uzaicinātājam ir tiesības šā panta otrajā daļā minēto lēmumu apstrīdēt, iesniedzot attiecīgu iesniegumu Pārvaldes priekšniekam.

(5) Lēmumu, kas pieņemts par saskaņā ar šā panta otro daļu pieņemtā lēmuma apstrīdēšanu uzaicinātājs likumā noteiktajā kārtībā var pārsūdzēt Administratīvajā rajona tiesā. Tiesas nolēmums ir galīgs un nav pārsūdzams.

(6) Šajā pantā minēto lēmumu apstrīdēšana vai pārsūdzēšana neaptur to darbību.

(7) Lēmums, kas pieņemts saskaņā ar šā panta otro daļu, neattiecas uz personas tiesībām uzaicināt laulāto un pirmās pakāpes radiniekus.

(8) Šā panta pirmajā daļā minētās uzaicinātāja saistības izbeidzas, ja ārzemnieks izceļojis no Latvijas Republikas ielūgumā, uzaicinājumā vai izsaukumā norādītajā termiņā vai, ja uzaicinātājs Pārvaldei paziņojis par ielūguma, uzaicinājuma vai izsaukuma atsaukšanu.

**II nodaļa
Vīzas**

**15.pants.** (1) Ārzemniekam, ņemot vērā ieceļošanas mērķi, var izsniegt:

1) vienotu vīzu;

2) vīzu ar ierobežotu teritoriālo derīgumu;

3) lidostas tranzītvīzu;

4) ilgtermiņa vīzu.

 (2) Šā panta pirmās daļas 1., 2. un 3.punktā minētās vīzas izsniedz Eiropas Parlamenta un Padomes 2009.gada 13.jūlija regulā Nr. 810/2009/EK, ar ko izveido Kopienas Vīzu kodeksu (Vīzu kodekss) (turpmāk – regula Nr.810/2009), noteiktajā kārtībā.

(3) Šā panta pirmās daļas 4.punktā minēto vīzu izsniedz šajā likumā noteiktajā kārtībā, un tā var būt paredzēta vienreizējai, divreizējai vai vairākkārtējai ieceļošanai.

**16.pants.** (1) Ilgtermiņa vīzu var izsniegt, ja ārzemnieka paredzētais uzturēšanās termiņš ir garāks par termiņu, uz kādu var izsniegt vīzu atbilstoši regulai Nr. 810/2009, un pastāv vismaz viens no šādiem nosacījumiem:

1) vīzas izsniegšana atbilst starptautiskajām tiesību normām;

2) vīzas izsniegšana atbilst Latvijas valsts interesēm;

3) vīzas izsniegšana ir saistīta ar nepārvaramu varu;

4) vīzas izsniegšana ir saistīta ar humāniem apsvērumiem;

5) vīzas izsniegšana ir saistīta ar būtiskiem personīgiem iemesliem;

6) vīzas izsniegšana ir saistīta ar nodarbinātību;

7) ārzemnieka ieceļošanas mērķis ir uzturēšanās atļaujas pieprasīšana vai saņemšana Latvijas Republikā;

8) ārzemnieks ir skolēns vai studējošais apmaiņas programmā vai brīvprātīgais, un paredzamais uzturēšanās ilgums Latvijas Republikā nepārsniedz vienu gadu;

9) ārzemnieks ieceļo, lai veiktu pētniecību Zinātnisko institūciju reģistrā reģistrētā zinātniskā institūcijā, un paredzamais uzturēšanās ilgums Latvijas Republikā nepārsniedz vienu gadu.

**17.pants.** (1) Ja ārzemnieka ieceļošanas mērķis ir darba tiesisko attiecību nodibināšana ar darba devēju sezonas darba veikšanai, vīzu izsniedz uz laiku līdz sešiem mēnešiem 12 mēnešu periodā. Ja vīza izsniegta uz laiku, kas nepārsniedz sešus mēnešus 12 mēnešu periodā, bet ārzemnieks vēlas turpināt sezonas darba tiesiskās attiecības ar to pašu darba devēju vai noslēgt jaunu sezonas darba līgumu ar citu darba devēju, viņš ir tiesīgs, neizceļojot no Latvijas Republikas, pagarināt vīzu vai pieprasīt jaunu ilgtermiņa vīzu, ja netiek pārsniegts šajā daļā noteiktais maksimālais uzturēšanās termiņš, un jaunas vīzas pieteikums iesniegts ne vēlāk kā trīs darbdienas pirms iepriekšējās vīzas derīguma termiņa beigām. Ja lēmums par vīzas izsniegšanu netiek pieņemts iepriekšējās vīzas derīguma termiņa laikā, ārzemnieks var turpināt darba attiecības ar darba devēju, neizceļojot no Latvijas Republikas, līdz lēmuma par vīzas izsniegšanu vai par atteikumu izsniegt vīzu pieņemšanai.

(2) Ārzemniekam, kura ieceļošanas mērķis ir nodarbinātība, izņemot šā panta pirmajā daļā minēto gadījumu, ilgtermiņa vīzu var izsniegt uz laiku, kas nepārsniedz vienu gadu.

**18.pants.** (1) Vīzas atbilstoši kompetencei izsniedz, atceļ un anulē Pārvalde, Valsts robežsardze, Latvijas pārstāvniecība, Konsulārais departaments vai citu dalībvalstu diplomātiskā un konsulārā pārstāvniecība saskaņā ar Latvijas Republikai saistošiem starptautiskajiem līgumiem. Vīzas atbilstoši kompetencei pagarina Pārvalde, Latvijas pārstāvniecība vai Konsulārais departaments.

(2) Ja ilgtermiņa vīzu pieteikumu pieņemšanā Latvijas pārstāvniecība sadarbojas ar ārpakalpojumu sniedzējiem, noslēdzot atbilstošu deleģēšanas līgumu, piemēro regulas Nr.810/2009 17., 43. un 44.pantā noteiktos sadarbības principus.

(3) Ja ilgtermiņa vīzas pieteikumu iesniedz Latvijas pārstāvniecībā, ņem vērā šādus nosacījumus:

1) dokumentus ilgtermiņa vīzas pieprasīšanai iesniedz tai Latvijas pārstāvniecībai, kuras kompetencē ir teritorija, kurā atrodas pieteikuma iesniedzēja pastāvīgā dzīvesvieta;

2) ārzemnieks, kurš likumīgi, bet ne pastāvīgi uzturas citas valsts teritorijā, dokumentus ilgtermiņa vīzas pieprasīšanai var iesniegt tai Latvijas pārstāvniecībai, kuras kompetencē ir teritorija, kurā atrodas pieteikuma iesniedzēja uzturēšanās vieta. Latvijas pārstāvniecība pieņem minētos dokumentus tikai tādā gadījumā, ja pieteikuma iesniedzējs spēj pietiekami pamatot nepieciešamību iesniegt dokumentus attiecīgajai Latvijas pārstāvniecībai.

(4) Ministru kabinets nosaka Latvijas pārstāvniecību teritoriālo kompetenci vīzu un uzturēšanās atļauju pieprasīšanai. Citu dalībvalstu diplomātisko un konsulāro pārstāvniecību kompetenci vīzu pieprasīšanai nosaka Latvijas Republikai saistoši starptautiskie līgumi.

(5) Ministru kabinets nosaka robežšķērsošanas vietas, kurās var izsniegt vīzu saskaņā ar regulu Nr. [810/2009](http://eur-lex.europa.eu/eli/reg/2009/810/oj/?locale=LV).

(6) Ministru kabinets nosaka ilgtermiņa vīzas pieprasīšanai nepieciešamos dokumentus, ilgtermiņa vīzu izsniegšanas, pagarināšanas, anulēšanas un atcelšanas kārtību un derīguma termiņu, kā arī vīzu dokumentu un datu glabāšanas un iznīcināšanas kārtību.

(7) Ministru kabinets nosaka ielūguma apstiprināšanai nepieciešamos dokumentus, kā arī ielūgumu apstiprināšanas un uzaicinājumu noformēšanas kārtību.

**19.pants.**Lēmumu par ilgtermiņa vīzas izsniegšanu pieņem 15 dienu laikā pēc pieteikuma iesniegšanas. Ja ilgtermiņa vīzas izsniegšanai nepieciešama papildu informācija vai pārbaude, lēmumu pieņem 60 dienu laikā. Ja ilgtermiņa vīzas pieprasīšanai nepieciešamos dokumentus iesniedz Pārvaldē un līdz ārzemnieka likumīgās uzturēšanās termiņa beigām Latvijas Republikā ir mazāk nekā trīs darbdienas, lēmumu pieņem trīs darbdienu laikā.

**20.pants.** (1) Ielūguma apstiprināšanu atsaka vai apstiprinātu ielūgumu atceļ, ja:

1) konstatēts kāds no šā likuma 21.panta pirmajā daļā minētajiem iemesliem;

2) uzaicinātājs nav iesniedzis visus Ministru kabineta noteiktos ielūguma apstiprināšanai nepieciešamos dokumentus vai iesniegtie dokumenti ir iegūti prettiesiskā ceļā, tie ir viltoti, sagrozīti vai ar tiem veiktas manipulācijas;

3) konstatēts, ka uzaicinātājs sniedzis nepatiesas ziņas vai nav sniedzis pieprasītos paskaidrojumus, kas saistīti ar ārzemnieka paredzamo uzturēšanos Latvijas Republikā vai citā Šengenas līguma dalībvalstī;

4) konstatēts, ka uzaicinātajam ārzemniekam nav Latvijas Republikā atzīta ceļošanas dokumenta;

5) ārzemnieka uzaicināšanas iemesls ir nodarbinātība saskaņā ar darba līgumu, un darba devējs Nodarbinātības valsts aģentūrā nav reģistrējis brīvu darba vietu vai darba vieta ir reģistrēta, bet tā pēc reģistrēšanas bijusi brīva mazāk par normatīvajos aktos par ārzemnieku nodarbināšanas kārtību noteikto periodu, vai uzaicinātā ārzemnieka kvalifikācija vai nodarbināšanas nosacījumi neatbilst reģistrētās brīvās darba vietas pieteikumā norādītajam, vai brīvās darba vietas pieteikumā iekļautās prasības būtiski pārsniedz atbilstošās profesijas standartā uzskaitītās kompetences;

6) konstatēts, ka Latvijas Republika nav par vīzas pieteikuma izskatīšanu atbildīgā valsts.

(2) Šā panta pirmajā daļā minētajos gadījumos apstiprinātu ielūgumu neatceļ, ja ārzemniekam uz ielūguma pamata izsniegta vīza, un tiek pieņemts lēmums par tās anulēšanu vai atcelšanu.

 (3) Uzaicinātājam ir tiesības šā panta pirmajā daļā minēto lēmumu apstrīdēt, iesniedzot attiecīgu iesniegumu Pārvaldes priekšniekam.

(4) Lēmumu, kas pieņemts par saskaņā ar šā panta pirmo daļu pieņemtā lēmuma apstrīdēšanu uzaicinātājs likumā noteiktajā kārtībā var pārsūdzēt Administratīvajā rajona tiesā. Tiesas nolēmums ir galīgs un nav pārsūdzams.

(5) Šajā pantā minēto lēmumu apstrīdēšana un pārsūdzēšana neaptur to darbību.

(6) Pārvaldes priekšnieks vai viņa pilnvarota amatpersona var atļaut apstiprināt ielūgumu šajā pantā minētajos gadījumos vai samazināt šā likuma 14.panta otrajā daļā noteikto aizlieguma termiņu, ja uzaicinātā ārzemnieka ieceļošana un uzturēšanās Latvijas Republikā atbilst starptautiskajām tiesību normām, Latvijas valsts interesēm vai ir saistīta ar nepārvaramu varu vai humāniem apsvērumiem.

**21.pants.** (1) Ilgtermiņa vīzas izsniegšanu atsaka, ja:

1) ārzemnieks nav iesniedzis visus Ministru kabineta un Latvijas pārstāvniecības noteiktos vīzas pieprasīšanai nepieciešamos dokumentus;

2) iesniegtie dokumenti ir iegūti prettiesiskā ceļā, tie ir viltoti, sagrozīti vai ar tiem veiktas manipulācijas;

3) ārzemnieks nav sniedzis pieprasītos paskaidrojumus, kas saistīti ar vīzas pieprasīšanu un paredzamo uzturēšanos Latvijas Republikā vai citā Šengenas līguma dalībvalstī;

4) ārzemnieks ir sniedzis nepatiesas ziņas vai ir pamatotas šaubas par ārzemnieka iesniegto dokumentu autentiskumu vai to satura ticamību, ārzemnieka izteikto apgalvojumu ticamību vai viņa nodomu atstāt Latvijas Republikas vai citas Šengenas līguma dalībvalsts teritoriju pirms pieteiktās vīzas beigu termiņa;

5) ir pamats uzskatīt, ka ārzemnieka patiesais ieceļošanas mērķis neatbilst dokumentos norādītajam mērķim vai ieceļošanas mērķis nav īstenojams;

6) ir pamats uzskatīt, ka ārzemnieks rada nelegālas imigrācijas risku;

7) ārzemnieks nevar pierādīt, ka viņam ir nepieciešamie finanšu līdzekļi, lai uzturētos Latvijas Republikā vai citā Šengenas līguma dalībvalstī un pēc tam izceļotu uz citu valsti, kurā viņam ir tiesības ieceļot;

8) ārzemnieks iekļauts sarakstā;

9) uzaicinātājs rakstveidā atsaucis ielūgumu vai uzaicinājumu vai Pārvalde atcēlusi lēmumu par uzturēšanās atļaujas izsniegšanu;

10) ārzemnieks ar tiesas spriedumu atzīts par vainīgu tāda noziedzīga nodarījuma izdarīšanā Latvijas Republikā vai ārpus tās, par ko Latvijas Republikas likumā paredzēts sods — brīvības atņemšana uz laiku, kas nav mazāks par vienu gadu. Šo nosacījumu nepiemēro, ja sodāmība ir dzēsta vai noņemta Krimināllikumā noteiktajā kārtībā, bet attiecībā uz ārvalstīs izdarītajiem noziedzīgajiem nodarījumiem — pagājuši ne mazāk kā pieci gadi pēc brīvības atņemšanas soda izciešanas;

11) ārzemnieks vai cita persona ar vardarbību, šantāžu, viltu, spaidiem, draudiem, solījumiem vai kā citādi nelikumīgā veidā ir centusies ietekmēt amatpersonas lēmumu par vīzas izsniegšanu;

12) izbeidzies saskaņā ar šā likuma 16. vai 17.pantu noteiktais uzturēšanās termiņš;

13) konstatēts, ka uzaicinātājs nespēj izpildīt šā likuma 14.panta pirmajā daļā noteikto, vai uzaicinātājam noteikts aizliegums uzaicināt ārzemniekus saskaņā ar šā likuma 14.panta otro daļu;

14) kompetenta valsts iestāde sniegusi atzinumu, kas ir par pamatu tam, lai ārzemniekam aizliegtu ieceļot un uzturēties Latvijas Republikā, vai ārzemnieka ieceļošana Latvijas Republikā rada pamatotu apdraudējumu sabiedrības veselībai;

15) konstatēts, ka ārzemniekam ir noteikts ieceļošanas aizliegums Šengenas teritorijā;

16) ārzemnieks pēdējo piecu gadu laikā ir bijis izraidīts no Latvijas Republikas, un viņš vai viņa uzaicinātājs nav sedzis izdevumus, kas saistīti ar izbraukšanas rīkojuma izpildi vai piespiedu izraidīšanu;

17) ārzemnieks pēdējā gada laikā bijis nodarbināts, bet viņam nebija tiesību uz nodarbinātību vai viņš pārkāpis lēmuma par tiesību uz nodarbinātību piešķiršanu nosacījumus;

18) fiziska vai juridiska persona, kura uzaicinājusi sezonas darbā ārzemnieku, ir pieteikusi maksātnespēju vai ir uzsākts maksātnespējas process, vai komersants ir likvidēts, vai netiek veikta saimnieciskā darbība.

(2) Izsniegto ilgtermiņa vīzu anulē, ja šā panta pirmajā daļā minētie nosacījumi ir pastāvējuši vīzas izsniegšanas brīdī, bet konstatēti pēc vīzas izsniegšanas vai vīzas izsniegšanā pieļautas tehniska rakstura kļūdas vai neprecizitātes.

(3) Ilgtermiņa vīzu vai tās atlikušo derīguma termiņu atceļ, ja šā panta pirmajā daļā minētie nosacījumi ir iestājušies pēc ilgtermiņa vīzas izsniegšanas vai ārzemniekam izsniegta cita vīza, vai to lūdzis ārzemnieks vai uzaicinātājs, vai nepastāv šā likuma 16.pantā minētie apstākļi, kas bija par pamatu vīzas izsniegšanai.

(4) Pārvaldes priekšnieks, Konsulārā departamenta direktors vai viņu pilnvarotas amatpersonas var pieņemt lēmumu izsniegt ilgtermiņa vīzu, pastāvot šā panta pirmajā daļā minētajiem nosacījumiem, ja tas atbilst starptautiskajām tiesību normām, Latvijas valsts interesēm vai ir saistīts ar nepārvaramu varu vai humāniem apsvērumiem.

(5) Ja saskaņā ar šā panta pirmās daļas 13.vai 18.punktu pieņemts lēmums par vīzas vai vīzas pagarinājuma atteikumu, vīzas atcelšanu vai anulēšanu ārzemniekam, kurš Latvijas Republikā uzturas sezonas darba veikšanai un kura darba līguma termiņš nav beidzies, darba devējs veic visu atlikušo saistību izpildi, kuras viņam būtu jāievēro, ja atļauja sezonas darba veikšanai joprojām būtu spēkā.

**22.pants.** (1) Lēmums par atteikumu izsniegt vai pagarināt vīzu, kā arī par vīzas anulēšanu vai atcelšanu stājas spēkā tā pieņemšanas brīdī.

(2) Lēmumu par atteikumu izsniegt vai pagarināt ilgtermiņa vīzu vai lēmumu par ilgtermiņa vīzas anulēšanu vai atcelšanu noformē, izmantojot veidlapu, kuras paraugu nosaka Ministru kabinets.

(3) Ārzemniekam ir tiesības lēmumu par vīzas vai vīzas pagarinājuma atteikumu, vīzas anulēšanu vai atcelšanu apstrīdēt:

1) Konsulārā departamenta direktoram, ja lēmumu pieņēmusi Latvijas pārstāvniecības amatpersona vai Konsulārā departamenta amatpersona;

2) ārlietu ministram, ja lēmumu pieņēmis Konsulārā departamenta direktors;

3) Pārvaldes priekšniekam, ja lēmumu pieņēmusi Pārvaldes amatpersona;

4) Valsts robežsardzes priekšniekam, ja lēmumu pieņēmusi Valsts robežsardzes amatpersona.

(4) Apstrīdot lēmumu par vīzas vai vīzas pagarinājuma atteikumu, vīzas anulēšanu vai atcelšanu atbilstoši šā panta trešās daļas 1., 2. vai 4. punktam, ārzemnieks maksā depozītu. Ministru kabinets nosaka depozīta apmēru, samaksas un atmaksas kārtību, kā arī atbrīvojumus no depozīta samaksas.

(5) Lēmumu, kas pieņemts par saskaņā ar šā panta trešo daļu apstrīdēto administratīvo aktu, likumā noteiktajā kārtībā ārzemnieks var pārsūdzēt Administratīvajā rajona tiesā, kas, pieņemot nolēmumu, pārbauda tikai šā panta otrajā un piektajā daļā minētā lēmuma atbilstību normatīvajiem aktiem. Tiesas nolēmums ir galīgs un nav pārsūdzams.

(6) Šā panta pirmajā un piektajā daļā minētā lēmuma apstrīdēšana un pārsūdzēšana neaptur tā darbību.

(7) Pieteikuma iesniegšana Administratīvajā rajona tiesā nerada ārzemniekam tiesības ieceļot un uzturēties Latvijas Republikā.

(8) Lietu, kas ierosināta, pamatojoties uz pieteikumu par šā panta trešajā daļā minēto lēmumu, tiesa var izskatīt rakstveida procesā, ja tā atzīst, ka lietā esošie pierādījumi ir pietiekami, lai šo lietu izspriestu. Lietas izskatīšanai rakstveida procesā nav nepieciešama administratīvā procesa dalībnieku piekrišana.

(9) Ja tiesai lietas apstākļu objektīvai noskaidrošanai ir nepieciešams pārbaudīt valsts noslēpumu saturošu vai ierobežotas pieejamības informāciju, tad ar šādu informāciju iepazīstas un to novērtē tikai tiesa. Nolēmumā tiesa norāda, ka šī informācija ir izvērtēta.

**III nodaļa
Uzturēšanās atļaujas**

**23.pants.**(1) Ārzemniekam var piešķirt tiesības uzturēties Latvijas Republikā:

1) uz noteiktu laiku – izsniedzot termiņuzturēšanās atļauju;

2) pastāvīgi – piešķirot Eiropas Savienības pastāvīgā iedzīvotāja statusu Latvijas Republikā (turpmāk - pastāvīgās uzturēšanās atļauju).

(2) Pastāvīgās uzturēšanās atļauju reģistrē reizi piecos gados.

(3) Pastāvīgās uzturēšanās atļauju izsniedz līdz uzturēšanās atļaujas reģistrācijas termiņam.

**24.pants**. (1) Termiņuzturēšanās atļaujas pieprasīšanai ārzemniekam nepieciešams izsaukums.

(2) Izsaukumu apstiprina un uzturēšanās atļaujas izsniedz, reģistrē un anulē Pārvalde.

(3) Ministru kabinets nosaka izsaukuma apstiprināšanai un uzturēšanās atļaujas pieprasīšanai vai reģistrēšanai nepieciešamos dokumentus, kārtību, kādā izsniedz, reģistrē un anulē uzturēšanās atļaujas un apstiprina izsaukumu, kā arī gadījumus, kad termiņuzturēšanās atļaujas pieprasīšanai nav nepieciešams izsaukums.

**25. pants.** (1) Izsaukuma apstiprināšanu atsaka vai apstiprināto izsaukumu atceļ, ja:

1) uzaicinātājs nav iesniedzis visus nepieciešamos dokumentus, kas paredzēti Ministru kabineta noteikumos par izsaukumu apstiprināšanas kārtību, vai iesniegtie dokumenti ir iegūti prettiesiskā ceļā, tie ir viltoti, sagrozīti vai ar tiem veiktas manipulācijas;

2) konstatēts, ka uzaicinātājs sniedzis nepatiesas ziņas vai atsakās sniegt pieprasītos paskaidrojumus, kas saistīti ar izsaukuma apstiprināšanu un uzaicināmā ārzemnieka ieceļošanu un uzturēšanos Latvijas Republikā;

3) uzaicinātais ārzemnieks iekļauts sarakstā;

4) konstatēts, ka uzaicinātajam ārzemniekam ir noteikts ieceļošanas aizliegums Šengenas teritorijā;

5) kompetenta valsts iestāde sniegusi atzinumu, kas ir par pamatu tam, lai ārzemniekam atteiktu ieceļošanu;

6) konstatēts, ka uzaicinātajam ārzemniekam nav Latvijas Republikā atzīta ceļošanas dokumenta;

7) ir pamats uzskatīt, ka ārzemnieks rada nelegālās imigrācijas risku;

8) uzaicinātājs rakstveidā atsaucis izsaukumu;

9) uzaicinātājs ir zaudējis tiesības uzturēties Latvijas Republikā;

10) konstatēts, ka uzaicinātājs nespēj izpildīt šā likuma 14.panta pirmajā daļā noteikto, vai uzaicinātājam noteikts aizliegums uzaicināt āzemniekus saskaņā ar šā likuma 14.panta otro daļu;

11) ārzemnieka uzaicināšanas iemesls ir nodarbinātība saskaņā ar darba līgumu, un darba devējs Nodarbinātības valsts aģentūrā nav reģistrējis brīvu darba vietu vai darba vieta ir reģistrēta, bet tā pēc reģistrēšanas bijusi brīva mazāk par normatīvajos aktos par ārzemnieku nodarbināšanas kārtību noteikto periodu, vai uzaicinātā ārzemnieka kvalifikācija vai nodarbināšanas nosacījumi neatbilst reģistrētās brīvās darba vietas pieteikumā norādītajam, vai brīvās darba vietas pieteikumā iekļautās prasības būtiski pārsniedz atbilstošās profesijas standartā uzskaitītās kompetences;

12) ir pamats uzskatīt, ka ārzemnieka patiesais uzturēšanās atļaujas pieprasīšanas mērķis neatbilst iesniegtajos dokumentos norādītajam mērķim.

(2) Uzaicinātājam ir tiesības šā panta pirmajā daļā minēto lēmumu apstrīdēt Pārvaldes priekšniekam.

(3) Lēmumu, kas pieņemts par saskaņā ar šā panta otro daļu apstrīdēto administratīvo aktu uzaicinātājs likumā noteiktajā kārtībā var pārsūdzēt Administratīvajā rajona tiesā. Tiesas nolēmums ir galīgs un nav pārsūdzams.

(4) Šā panta pirmajā vai trešajā daļā minētā lēmuma apstrīdēšana un pārsūdzēšana neaptur tā darbību.

(5) Pārvaldes priekšnieks vai viņa pilnvarota amatpersona var atļaut apstiprināt izsaukumu šajā pantā minētajos gadījumos vai samazināt šā likuma 14.panta otrajā daļā noteikto aizlieguma termiņu, ja uzaicinātā ārzemnieka ieceļošana un uzturēšanās Latvijas Republikā atbilst starptautiskajām tiesību normām, Latvijas valsts interesēm vai ir saistīta ar nepārvaramu varu vai humāniem apsvērumiem.

**26.pants.**(1) Termiņuzturēšanās atļauju šajā likumā noteiktajā kārtībā ārzemniekam ir tiesības pieprasīt:

1) reizi kalendāra gadā uz laiku, kas nepārsniedz sešus mēnešus, ja viņš ir Latvijas pilsoņa, Latvijas nepilsoņa, vai pastāvīgās uzturēšanās atļauju saņēmuša ārzemnieka radinieks līdz trešajai pakāpei taisnā līnijā vai līdz trešajai pakāpei sānu līnijā vai arī svainis līdz trešajai pakāpei;

2) uz laiku līdz diviem gadiem, ja viņš ir Latvijas pilsoņa, Latvijas nepilsoņa vai pastāvīgās uzturēšanās atļauju Latvijas Republikā saņēmuša ārzemnieka laulātais. Šajā punktā minētajos gadījumos uzturēšanās atļauju izsniedz ar nosacījumu, ka laulātie dzīvos kopā, un viņiem ir kopīga mājsaimniecība;

3) uz laiku līdz sešiem gadiem, ja viņš ir Latvijas pilsoņa, Latvijas nepilsoņa vai pastāvīgās uzturēšanās atļauju Latvijas Republikā saņēmuša ārzemnieka nepilngadīgais bērns;

4) uz laiku līdz diviem gadiem, ja viņš ir Latvijas pilsoņa vai Latvijas nepilsoņa vecāks, kas sasniedzis Latvijas Republikā noteikto pensijas vecumu;

5) uz laiku līdz diviem gadiem, ja viņš 1940.gada 17.jūnijā bijis Latvijas pilsonis vai viens no viņa vecākiem ir Latvijas Republikā pastāvīgi dzīvojošs Latvijas pilsonis;

6) uz laiku līdz sešiem gadiem, ja viņam viens no augšupējiem radiniekiem taisnā līnijā ir latvietis vai lībietis (līvs);

7) uz laiku līdz diviem gadiem, ja pār viņu nodibināta aizbildnība vai aizgādnība vai viņš iecelts par aizbildni vai aizgādni Latvijas pilsonim vai Latvijas nepilsonim;

8) uz laiku līdz dienai, kad stājies spēkā tiesas spriedums par laulības šķiršanu un bērna dzīvesvietas noteikšanu, vai līdz dienai, kad zvērināts notārs taisījis laulības šķiršanas apliecību un noteikta bērna dzīvesvieta, bet ne ilgāk par gadu, ja laulību šķir un laulībā ir bērns, kas ir Latvijas pilsonis vai Latvijas nepilsonis;

9) uz laiku līdz diviem gadiem, ja viņš ir komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli, un termiņuzturēšanās atļaujas derīguma termiņa laikā komercsabiedrība vai ārzemju komersanta filiāle katrā pārskata gadā atbilstoši nodokļu deklarācijās norādītajam iemaksā valsts budžetā un pašvaldību budžetos nodokļu maksājumus, kuru kopsumma nav mazāka par 25 000 euro. Nodokļu maksājumu kopsummā neieskaita to nodokļu maksājumu summas, kas ir atmaksātas vai atmaksājamas no valsts budžeta. Attiecībā uz sabiedrības ar ierobežotu atbildību komercreģistrā reģistrētu amatpersonu uzturēšanās atļauju izsniedz, ja sabiedrības ar ierobežotu atbildību apmaksātais pamatkapitāls ir ne mazāks par 2800 euro;

10) uz laiku līdz diviem gadiem, ja viņš ir veicis ieguldījumu kapitālsabiedrības pamatkapitālā, to palielinot, vai ieguldījumu kapitālsabiedrības pamatkapitālā, dibinot jaunu kapitālsabiedrību, un, pieprasot pirmreizēju termiņuzturēšanās atļauju saskaņā ar šo punktu, ir samaksājis valsts budžetā 10 000 euro, kā arī veiktais ieguldījums ir vismaz:

a) 50 000 euro un tas veikts kapitālsabiedrībā, kura nodarbina ne vairāk kā 50 darbinieku un kuras gada apgrozījums vai gada bilance nepārsniedz 10 miljonus euro. Saistībā ar ieguldījumu vienas kapitālsabiedrības pamatkapitālā termiņuzturēšanās atļauju izsniedz ne vairāk kā 10 ārzemniekiem, ja katrs no viņiem ir veicis šajā punktā noteikto ieguldījumu un samaksājis valsts budžetā 10 000 euro. Saskaņā ar šo punktu izsniegtā termiņuzturēšanās atļauja ir spēkā, ja tās derīguma termiņa laikā kapitālsabiedrība, kurā ārzemnieks veicis ieguldījumu, katrā pārskata gadā atbilstoši nodokļu deklarācijās norādītajam iemaksā valsts budžetā un pašvaldību budžetos nodokļu maksājumus, kuru kopsumma nav mazāka par 40 000 euro. Nodokļu maksājumu kopsummā neieskaita to nodokļu maksājumu summas, kas ir atmaksātas vai atmaksājamas no valsts budžeta,

b) 100 000 euro un tas veikts kapitālsabiedrībā, kura atsevišķi vai kopā ar vienu vai vairākiem meitas komersantiem, kas reģistrēti Latvijas Republikā, nodarbina vairāk nekā 50 darbinieku, gada apgrozījumam vai gada bilancei pārsniedzot 10 miljonus euro. Saskaņā ar šo punktu izsniegtā termiņuzturēšanās atļauja ir spēkā, ja tās derīguma termiņa laikā kapitālsabiedrība, kurā šis ārzemnieks veicis ieguldījumu, katrā pārskata gadā atbilstoši nodokļu deklarācijās norādītajam iemaksā valsts budžetā un pašvaldību budžetos nodokļu maksājumus, kuru kopsumma nav mazāka par 100 000 euro. Nodokļu maksājumu kopsummā ieskaita arī Latvijas Republikā reģistrēto meitas komersantu veiktos nodokļu maksājumus. Nodokļu maksājumu kopsummā neieskaita to nodokļu maksājumu summas, kas ir atmaksātas vai atmaksājamas no valsts budžeta;

11) uz laiku līdz diviem gadiem, ja viņš Rīgā, Jūrmalā, Ikšķiles vai Saulkrastu pilsētā, vai Ādažu, Ķekavas, Mārupes, Olaines vai Salaspils novadā, vai Garkalnes, Ropažu, Saulkrastu, Stopiņu vai Tīnūžu pagastā ir iegādājies un viņam pieder viens funkcionāli saistīts nekustamais īpašums (izņemot gadījumu, kad nekustamais īpašums ir neapbūvēta zeme), kura vērtība ir vismaz 250 000 euro, vai ārpus minētajām administratīvajām teritorijām vai novadu teritoriālā iedalījuma vienībām — ne vairāk kā divi nekustamie īpašumi (izņemot gadījumu, kad nekustamais īpašums ir neapbūvēta zeme) un katrs no tiem ir viens funkcionāli saistīts nekustamais īpašums, kuru kopējā vērtība ir vismaz 250 000 euro, ja vienlaikus pastāv šādi nosacījumi:

a) viņam nav nekustamā īpašuma nodokļa maksājumu parādu,

b) kopējās nekustamo īpašumu vērtības samaksa veikta bezskaidras naudas norēķinu veidā,

c) nekustamais īpašums iegādāts no Latvijas Republikā vai Eiropas Savienības dalībvalstī, Eiropas Ekonomikas zonas valstī vai Šveices Konfederācijā reģistrētas juridiskās personas, kura ir nodokļu maksātāja Latvijas Republikā Latvijas Republikas nodokļu jomu reglamentējošo normatīvo aktu izpratnē, vai no fiziskās personas, kura ir Latvijas pilsonis, Latvijas nepilsonis, Savienības pilsonis vai ārzemnieks, kurš Latvijas Republikā uzturas ar derīgu Latvijas Republikas izsniegtu uzturēšanās atļauju,

d) nekustamā īpašuma kadastrālā vērtība tā iegādes brīdī ir ne mazāka par 80 000 euro. Ja ārzemnieks iegādājies divus nekustamos īpašumus ārpus Rīgas, Jūrmalas, Ikšķiles vai Saulkrastu pilsētas, vai Ādažu, Ķekavas, Mārupes, Olaines vai Salaspils novada, vai Garkalnes, Ropažu, Saulkrastu, Stopiņu vai Tīnūžu pagasta, katra nekustamā īpašuma kadastrālā vērtība tā iegādes brīdī ir ne mazāka par 40 000 euro. Ja kadastrālā vērtība ir mazāka par šajā apakšpunktā norādīto, nekustamā īpašuma vērtība saskaņā ar sertificēta nekustamā īpašuma vērtētāja noteikto nekustamā īpašuma tirgus vērtību nedrīkst būt mazāka par 250 000 euro vai, ja ārzemnieks iegādājies divus nekustamos īpašumus, — katra nekustamā īpašuma tirgus vērtība nedrīkst būt mazāka par 125 000 euro,

e) viņš, pieprasot pirmreizēju termiņuzturēšanās atļauju saskaņā ar šo punktu, samaksā valsts budžetā piecus procentus no nekustamā īpašuma vērtības,

f) nekustamā īpašuma sastāvā neietilpst lauksaimniecībā izmantojamā zeme vai meža zeme;

12) uz laiku līdz diviem gadiem, ja viņam ir pakārtotās saistības ar Latvijas Republikas kredītiestādi ne mazāk kā 280 000 euro apmērā un ar šo kredītiestādi slēgtā darījuma termiņš nav mazāks par pieciem gadiem un, pieprasot pirmreizēju termiņuzturēšanās atļauju saskaņā ar šo punktu, viņš samaksā valsts budžetā 25 000 euro;

13) uz laiku, kas nepārsniedz trīs gadus, ja viņš Latvijas Republikā plāno īstenot aktivitātes, kas atbilst Jaunuzņēmumu darbības atbalsta likuma 1.panta 5.punktam, un tiek izpildīti šādi nosacījumi:

a) triju mēnešu laikā pēc tam, kad pieņemts lēmums par termiņuzturēšanās atļaujas izsniegšanu, ārzemnieks ir reģistrēts kā valdes loceklis ne ilgāk kā pirms gada komercreģistrā reģistrētā kapitālsabiedrībā, kuras ietvaros viņš plāno īstenot minētās aktivitātes,

b) 12 mēnešu laikā pēc termiņuzturēšanās atļaujas izsniegšanas ārzemnieks ir iesniedzis informāciju par saņemto agrīnas stadijas riska kapitāla ieguldījumu Jaunuzņēmumu darbības atbalsta likuma 4. panta 1. punktā noteiktajā apmērā vai ir iesniedzis progresa pārskatu par kapitālsabiedrības īstenotajām aktivitātēm šajā periodā, kas apliecina, ka kapitālsabiedrība turpina inovatīvā produkta izstrādi, ražošanu vai attīstību;

c) šīs aktivitātes īstenošanai termiņuzturēšanās atļauja nav izsniegta vairāk nekā pieciem ārzemniekiem. Vienas aktivitātes ietvaros pieprasītās uzturēšanās atļaujas piešķir uz vienādu termiņu – atbilstoši termiņam, uz kādu izsniegta termiņuzturēšanās atļauja pirmajam ārzemniekam, kas saņēmis uzturēšanās atļauju šīs aktivitātes īstenošanai;

14) uz laiku līdz vienam gadam, ja ārzemnieks pieprasa termiņuzturēšanās atļauju saistībā ar nodarbinātību, izņemot gadījumu, ja darba devējs ir mikrouzņēmumu nodokļa maksātājs;

15) uz laiku līdz diviem gadiem, ja ārzemnieks pieprasa Eiropas Savienības zilo karti. Ja Eiropas Savienības zilā karte tiek pieprasīta uz laiku, kas nepārsniedz vienu gadu, to izsniedz uz laiku, kas par trim mēnešiem pārsniedz darba līguma termiņu;

16) uz laiku līdz diviem gadiem, ja ārzemnieks pieprasa termiņuzturēšanās atļauju kā profesionāls sportists vai sporta treneris;

17) uz laiku līdz vienam gadam, ja ārzemnieks pieprasa termiņuzturēšanās atļauju kā komersanta ietvaros pārcelts darbinieks, kas tiks nodarbināts vadītāja vai speciālista amatā;

18) uz laiku līdz vienam gadam, ja ārzemnieks pieprasa termiņuzturēšanās atļauju kā komersanta ietvaros pārcelts darbinieks stažieris;

19) uz laiku līdz vienam gadam, ja ārzemnieks ir ārvalsts komersanta pārstāvniecības pārstāvis, un ārvalsts komersants reģistrēts ārvalstī vismaz piecus gadus pirms uzturēšanās atļaujas pieteikuma iesniegšanas dienas, pēdējā gada laikā nodarbinājis vairāk nekā 50 darbinieku, tā gada apgrozījums pārsniedz 10 miljonus euro un tam nav nodokļu maksājumu parādu. Kopējais laiks, uz kādu ārzemniekam var piešķirt termiņuzturēšanās atļauju saskaņā ar šo punktu, ir divi gadi, ja ārvalsts komersanta pārstāvniecība veic aktīvu darbību, veicinot Latvijas Republikas tautsaimniecības attīstību. Pēc divu gadu uzturēšanās Latvijas Republikā ārzemnieks turpmāko divu gadu laikā nav tiesīgs pieprasīt termiņuzturēšanās atļauju šajā punktā norādītajam mērķim;

20) uz laiku līdz trim gadiem, ja ārzemnieks ir Latvijas Republikā reģistrētas ārvalsts aviosabiedrības pārstāvniecības pārstāvis;

21) uz laiku līdz diviem gadiem tāda starptautiska līguma vai projekta īstenošanai, kurā piedalās Latvijas Republika, tajā skaitā, valsts tiešās pārvaldes iestāde vai atvasināta publiska persona;

22) uz laiku līdz diviem gadiem, ja ārzemnieks pieprasa termiņuzturēšanās atļauju saistībā ar darba līgumu par zinātniskā pētījuma projekta īstenošanu, kas noslēgts ar zinātnisko institūciju reģistrā iekļautu zinātnisko institūciju;

23) uz laiku līdz diviem gadiem, ja ārzemnieks pieprasa termiņuzturēšanās atļauju saistībā ar pilna laika studijām Latvijas Republikā akreditētā augstskolā vai koledžā;

24) uz laiku līdz vienam gadam, ja uzturēšanās Latvijas Republikā ir saistīta ar izglītības iegūšanu obligātās pamatizglītības un vidējās  izglītības posmā akreditētā izglītības iestādē, izglītības apguvi uzsākot pirms 18 gadu vecuma sasniegšanas, akreditētu izglītības iestāžu audzēkņu vai studējošo apmaiņu vai, objektīvi izvērtējot situāciju, cita uzdevuma veikšanu;

25) uz laiku līdz vienam gadam, ja ārzemnieks pieprasa termiņuzturēšanās atļauju kā stažieris, kurš augstāko izglītību ieguvis ne vairāk kā divus gadus pirms uzturēšanās atļaujas pieteikuma iesniegšanas dienas un kura iegūtā augstākā izglītība atbilst paredzamajai stažēšanās jomai;

26) uz deviņiem mēnešiem pēc pētniecības projekta vai studiju pabeigšanas, ja viņš pabeidzis sadarbību pētniecības projekta ietvaros Latvijas Republikā vai apguvis pilna laika maģistra vai doktora studiju programmu un ieguvis valsts atzītu augstākās izglītības diplomu par šīs studiju programmas apguvi, un iesniedzis uzturēšanās atļaujas pieprasījumu ne vēlāk kā trīs mēnešus pēc tam, kad beidzies saistībā ar studijām vai dalību pētniecības projektā izsniegtās termiņuzturēšanās atļaujas termiņš;

27) uz laiku līdz diviem gadiem, ja viņam Patvēruma likumā noteiktajā kārtībā piešķirts alternatīvais statuss;

28) uz laiku līdz sešiem gadiem, ja viņam [Patvēruma likumā](https://likumi.lv/ta/id/278986-patveruma-likums) noteiktajā kārtībā piešķirts bēgļa statuss, vai kā bēgļa ģimenes loceklim [Patvēruma likuma](https://likumi.lv/ta/id/278986-patveruma-likums) izpratnē;

29) uz laiku, uz kādu viņam saskaņā ar [Patvēruma likumu](https://likumi.lv/ta/id/278986-patveruma-likums) piešķirta pagaidu aizsardzība;

30) uz laiku līdz diviem gadiem reliģiskas darbības veikšanai;

31) uz laiku līdz diviem gadiem, ja ārzemnieks ir iestājies atbilstoši normatīvajiem aktiem, kas nosaka reliģisko organizāciju reģistrācijas kārtību, reģistrētā klosterī;

32) uz laiku līdz vienam gadam, ja pirmstiesas izmeklēšanas iestādēm vai tiesai nepieciešams, lai ārzemnieks uzturētos Latvijas Republikā līdz krimināllietas izmeklēšanas pabeigšanai vai izskatīšanai tiesā;

33) uz laiku līdz trīs gadiem, ja viņš, izceļojot uz citu valsti, zaudējis Eiropas Savienības pastāvīgā iedzīvotāja statusu Latvijas Republikā un uzturēšanās atļauju pieprasa ne vēlāk kā trīs gadus pēc izceļošanas;

34) uz laiku līdz diviem gadiem, ja viņam ir derīga citā Eiropas Savienības dalībvalstī izsniegta Eiropas Savienības pastāvīgā iedzīvotāja uzturēšanās atļauja un nav pamata pieprasīt termiņuzturēšanās atļauju saskaņā ar kādu citu šīs daļas nosacījumu;

35) uz laiku līdz sešiem gadiem, ja ārzemniekam piešķirts bezvalstnieka statuss Latvijas Republikā;

36) uz laiku līdz diviem gadiem, ja ārzemnieks var ieceļot un uzturēties Latvijas Republikā atbilstoši kārtībai, kāda noteikta Latvijas Republikai saistošos starptautiskajos līgumos par vīzu prasības atcelšanu, viņam ir pietiekami iztikas līdzekļi un viņš ir sasniedzis Latvijas Republikā noteikto pensijas vecumu;

37) uz laiku līdz diviem gadiem, ja ārzemniekam nav piemērojami šā likuma 30.panta nosacījumi par pastāvīgās uzturēšanās atļaujas piešķiršanu, un viņš:

a) Latvijas Republikā uzturas ar termiņuzturēšanās atļauju kā Latvijas pilsoņa vai Latvijas nepilsoņa laulātais – gadījumos, kad laulība ir šķirta un ārzemnieka un viņa bijušā laulātā nepilngadīgā bērna – Latvijas pilsoņa vai Latvijas nepilsoņa – dzīvesvieta noteikta pie ārzemnieka;

b) Latvijas Republikā uzturas ar termiņuzturēšanās atļauju saskaņā ar šā panta pirmās daļas 2., 4., 5., 10., 11. vai 12.punktu, un persona, kas uzaicinājusi ārzemnieku uzturēties Latvijas Republikā vai ar kuru kopā ārzemnieks uzturējies Latvijas Republikā, mirusi;

c) uzturas Latvijas Republikā ar termiņuzturēšanās atļauju saskaņā ar šā panta otro daļu;

d) pēdējā gada laikā pirms termiņuzturēšanas atļaujas pieprasīšanas zaudējis Latvijas pilsonību, Latvijas nepilsoņa statusu vai Latvijas bezvalstnieka statusu, jo ieguvis citas valsts pilsonību;

e) uzturas Latvijas Republikā ar termiņuzturēšanās atļauju, kas izsniegta saskaņā ar šo punktu un pieprasa atkārtotu termiņuzturēšanās atļauju.

 (2) Šajā likumā neparedzētajos gadījumos termiņuzturēšanās atļauju uz laiku līdz trīs gadiem piešķir:

1) iekšlietu ministrs, ja tas atbilst Latvijas valsts interesēm;

2) Pārvaldes priekšnieks, ja tas atbilst starptautiskajām tiesību normām vai ir saistīts ar humāniem apsvērumiem.

(3) Šā panta pirmajā daļā minētajos gadījumos termiņuzturēšanās atļauju uz ārzemniekam izsniegtās uzturēšanās atļaujas termiņu ir tiesības pieprasīt arī ārzemnieka ģimenes loceklim.

 (4) Šā panta pirmās daļas 27. un 28. punktā minētajos gadījumos termiņuzturēšanās atļauju uz ārzemniekam izsniegtās uzturēšanās atļaujas termiņu ārzemnieka ģimenes loceklim ir tiesības pieprasīt, ja tas atbilst Patvēruma likuma nosacījumiem.

(5) Procesa virzītājam ir tiesības pieprasīt termiņuzturēšanās atļauju ārzemniekam, kas ir atzīts par cilvēku tirdzniecības upuri, kā arī viņa pavadībā esošam nepilngadīgam bērnam uz laiku, kas nav mazāks par sešiem mēnešiem.

(6) Ārzemniekam, kurš, nelikumīgi uzturoties Latvijas Republikā, ticis nelikumīgi nodarbināts īpaši ekspluatējošos darba apstākļos, kā arī nepilngadīgam ārzemniekam, kurš, nelikumīgi uzturoties Latvijas Republikā, ticis nelikumīgi nodarbināts, ir tiesības pieprasīt termiņuzturēšanās atļauju, ja viņš vērsies tiesā ar pieteikumu par neizmaksātās darba samaksas piedziņu no darba devēja. Termiņuzturēšanās atļauju var pieprasīt atkārtoti, ja tiesas process par darba samaksas piedziņu no darba devēja nav pabeigts vai neizmaksātā darba samaksa no darba devēja nav saņemta. Pirmreizējo un atkārtotu termiņuzturēšanās atļauju izsniedz uz vienu gadu. Īpaši ekspluatējoši darba apstākļi ir tādi darba apstākļi un nodarbinātības noteikumi, kas rada ļoti nesamērīgas atšķirības starp likumīgi nodarbinātu darbinieku darba apstākļiem un nodarbinātības noteikumiem un tāda ārzemnieka darba apstākļiem un nodarbinātības noteikumiem, kurš Latvijas Republikā uzturas nelikumīgi, kā arī atšķirības dzimumu diskriminācijas vai cita veida diskriminācijas dēļ vai atšķirības, kas ietekmē ārzemnieka drošību un veselības aizsardzību darbā, kā arī aizskar viņa cieņu.

**27.pants.** Ārzemniekiem uz laiku līdz pieciem gadiem var tikt apturēta termiņuzturēšanās atļauju izsniegšana saskaņā ar šā likuma 26.panta pirmās daļas 10., 11. vai 12.punktu. Izvērtējis ietekmi uz nacionālo drošību vai valsts ekonomisko attīstību saistībā ar ārzemnieku daudzumu valstī un koncentrāciju noteiktā valsts teritorijā, Ministru kabinets nosaka, kuras trešās valsts valstspiederīgajiem un uz kādu termiņu tiek apturēta attiecīgo termiņuzturēšanās atļauju izsniegšana.

 **28.pants.** (1) Pēc šā likuma 26.pantā minētā termiņa beigām, izņemot šā likuma 26.panta pirmās daļas 20. un 26.punktā un 27.pantā minētajā gadījumā, ārzemnieks ir tiesīgs pieprasīt atkārtotu termiņuzturēšanās atļauju uz attiecīgajā punktā norādīto termiņu. Termiņuzturēšanās atļaujas pieprasījumu uzskata par atkārtotu, ja tas iesniegts ne vēlāk kā 90 dienu laikā pēc iepriekš izsniegtās termiņuzturēšanās atļaujas termiņa beigām.

(2) Šā likuma 26.panta pirmajā daļā minētajos gadījumos atkārtotu termiņuzturēšanās atļauju uz ārzemniekam izsniegtās uzturēšanās atļaujas termiņu ir tiesības pieprasīt ārzemnieka vai viņa laulātā pilngadīgajam bērnam, ja bērns viņam izsniegtās pirmreizējās uzturēšanās atļaujas pieprasīšanas laikā bijis nepilngadīgs.

(3) Ārzemniekam, kuram saskaņā ar šā likuma 26.panta pirmās daļas 10., 11. vai 12.punktā minēto iemeslu ir vai ir bijusi izsniegta termiņuzturēšanās atļauja, ir tiesības atkārtoti pieprasīt termiņuzturēšanās atļauju, ja joprojām pastāv tās izsniegšanai nepieciešamie nosacījumi. Ja ārzemnieks saskaņā ar šā likuma 26.panta pirmās daļas 10., 11. vai 12.punktā minēto iemeslu Latvijas Republikā uzturējies vismaz piecus gadus un atkārtoti pieprasa termiņuzturēšanās atļauju, viņš, saņemot termiņuzturēšanās atļauju, samaksā vienā maksājumā valsts budžetā 2000 euro, izņemot gadījumu, ja atkārtotu termiņuzturēšanās atļauju saskaņā ar šā likuma 26.panta pirmās daļas 10., 11., vai 12.punktā minēto iemeslu pieprasa vēlāk nekā 90 dienu laikā pēc iepriekšējās termiņuzturēšanās atļaujas derīguma termiņa beigām vai mainās investīciju objekts. Šādos gadījumos piemēro šā likuma 26.panta nosacījumus, kas attiecas uz pirmreizējas termiņuzturēšanās atļaujas pieprasīšanu.

**29.pants.** Ārzemnieka veikto maksājumu šā likuma 26.panta pirmās daļas 10., 11. vai 12.punktā noteiktajos gadījumos, kā arī šā likuma 28.panta trešajā daļā noteiktajā gadījumā ieskaita valsts pamatbudžeta programmai "Ekonomikas attīstības programma" atvērtajā valsts pamatbudžeta izdevumu kontā Valsts kasē un uzskaita kā iestādes citus pašu ieņēmumus. Maksājums ir vienreizējs. Ministru kabinets nosaka gadījumus, kad maksājumu atmaksā. Šo līdzekļu izmantošanas mērķus nosaka gadskārtējā valsts budžeta likumā, bet līdzekļu izmantošanas kārtību nosaka Ministru kabinets. Attiecīgo valsts budžeta programmu administrē Ekonomikas ministrija.

**30.pants.** (1) Pastāvīgās uzturēšanās atļauju šajā likumā noteiktajā kārtībā ir tiesības pieprasīt Latvijas Republikā dzīvojošam ārzemniekam, kas piecus gadus pirms pastāvīgās uzturēšanās atļaujas pieprasīšanas nepārtraukti uzturējies Latvijas Republikā kā Latvijas pilsonis vai Latvijas nepilsonis, vai ar uzturēšanās atļauju, ja vienlaikus pastāv šādi nosacījumi:

1) viņam ir pietiekams iztikas nodrošinājums, lai uzturētu sevi un savā apgādībā esošos ģimenes locekļus;

2) viņš ir apguvis valsts valodu vismaz pamata līmeņa 2.pakāpē (A2);

3) viņš, uzturoties Latvijas Republikā ar uzturēšanās atļauju, ir apguvis kultūras ievirzes kursu.

(2) Ārzemnieks, kam pēdējo piecu gadu laikā pastāvīgās uzturēšanās atļauja anulēta saskaņā ar šā likuma 36.panta 2., 3. vai 5.punktu, ir tiesīgs pieprasīt pastāvīgās uzturēšanās atļauju atkārtoti, ja ir uzturējies Latvijas Republikā ar termiņuzturēšanās atļauju divus gadus tieši pirms pastāvīgās uzturēšanās atļaujas pieprasījuma iesniegšanas.

(3) Uzturēšanās Latvijas Republikā atzīstama par nepārtrauktu, ja šā panta pirmajā daļā norādītajā laikā prombūtne no Latvijas Republikas nav bijusi ilgāka par sešiem secīgiem mēnešiem vai kopā nepārsniedz 10 mēnešus. Prombūtne uzskatāma par attaisnojamu, ja tās iemesls ir bijis no personas neatkarīgi apstākļi (personas slimība, nepārvaramas varas iestāšanās u.tml.). Eiropas Savienības zilās kartes turētājam prombūtne uzskatāma par attaisnojamu arī tad, ja tās iemesls ir saimnieciskās darbības veikšana darbinieka vai pašnodarbinātas personas statusā vai brīvprātīgā darba veikšana, vai studēšana savā izcelsmes valstī un prombūtne no Eiropas Savienības nav bijusi ilgāka par 12 secīgiem mēnešiem vai kopā nepārsniedz 18 mēnešus;

(4) Nepārtrauktas uzturēšanās laikā ieskaita:

1) akreditētas izglītības iestādes audzēkņa vai pilna laika studējošā mācību laiku Latvijas Republikā, bet ne vairāk kā pusi no tā;

2) laiku, ja tas nav ilgāks par trim gadiem, kuru ārzemnieks kā Eiropas Savienības zilās kartes turētājs vai viņa ģimenes loceklis uzturējies citā Eiropas Savienības dalībvalstī tieši pirms Eiropas Savienības zilās kartes iegūšanas Latvijas Republikā;

3) laiku, kuru ārzemnieks, kas pirms pastāvīgās uzturēšanās atļaujas pieprasīšanas bijis Latvijas pilsonis vai Latvijas nepilsonis, uzturējies citā Eiropas Savienības dalībvalstī, ja tas nav bijis ilgāks par pieciem gadiem;

4) pusi laika, ko aprēķina no dienas, kad iesniegts iesniegums par bēgļa vai alternatīvā statusa piešķiršanu, uz kuru pamatojoties piešķirta starptautiskā aizsardzība Latvijas Republikā, līdz dienai, kad izsniegta uzturēšanās atļauja Latvijas Republikā, vai visu iepriekš minēto laiku, ja tas pārsniedz 18 mēnešus. Šo periodu neieskaita nepārtrauktas uzturēšanās laikā, ja starptautiskā aizsardzība ir atcelta vai izbeigta.

(5) Nepārtrauktas uzturēšanās laikā neieskaita laiku, kad ārzemnieks uzturējies Latvijas Republikā ar vīzu vai bez vīzas atbilstoši kārtībai, kāda noteikta Latvijas Republikai saistošajos starptautiskajos līgumos vai Eiropas Savienības tiesību aktos, uzturēšanās atļauju saņēmis īslaicīgi (piemēram, kā sezonas darba ņēmējs, darbinieks, ko amatā iecēlis pakalpojumu sniedzējs, lai nodrošinātu starptautisko pakalpojumu sniegšanu, vai kā starptautisko pakalpojumu sniedzējs), kā arī laiku, kad ārzemnieks atradies brīvības atņemšanas iestādē.

(6) Pastāvīgās uzturēšanās atļaujas iegūšanai nepieciešamās valsts valodas prasmes pārbaudes kārtību, atvieglojumus valsts valodas prasmes pārbaudes kārtošanā, kā arī to personu kategorijas, kuras ilgstošu vai nenovēršamu veselības traucējumu dēļ atbrīvojamas no valsts valodas prasmes pārbaudes, un to personu iegūto valsts valodas prasmi apliecinošo dokumentu atzīšanas kārtību, kuras iepriekš kārtojušas nepieciešamā apjoma valsts valodas prasmes pārbaudi, nosaka Ministru kabinets.

(7) Ārzemnieks, kurš pirms citas valsts pilsonības iegūšanas ir bijis Latvijas pilsonis vai Latvijas nepilsonis, pastāvīgās uzturēšanās atļaujas pieprasīšanai nepieciešamos dokumentus iesniedz ne vēlāk kā 30 dienu laikā pēc lēmuma par Latvijas pilsoņa vai Latvijas nepilsoņa statusa zaudēšanu spēkā stāšanās.

**31.pants.** (1) Dokumentus uzturēšanās atļaujas pieprasīšanai ārzemnieks iesniedz Pārvaldē vai Latvijas pārstāvniecībā, kas neatrodas Šengenas līguma dalībvalstī. Ja ārzemniekam ir derīga uzturēšanās atļauja kādā no Šengenas līguma dalībvalstīm, viņam ir tiesības iesniegt dokumentus Latvijas pārstāvniecībā, kura atrodas Šengenas līguma dalībvalstī. Dokumentus iesniedz Latvijas pārstāvniecībā atbilstoši normatīvajiem aktiem, kas nosaka Latvijas pārstāvniecību teritoriālo kompetenci.

(2) Akreditētu izglītības iestāžu audzēkņi un studējošie uzturēšanās atļaujas derīguma termiņa laikā nav tiesīgi pieprasīt Pārvaldei uzturēšanās atļauju sakarā ar citu uzturēšanās iemeslu. Šis noteikums neattiecas uz ārzemniekiem, kuri ieguvuši augstāko izglītību Latvijas Republikā un kuriem šīs izglītības iegūšanai izsniegta uzturēšanās atļauja vai ilgtermiņa vīza.

(3) Ja komersanta ietvaros pārcelta darbinieka nosūtīšana saistīta ar nodarbinātību vairākās Eiropas Savienības dalībvalstīs un pirmā Eiropas Savienības dalībvalsts, uz kuru ārzemnieks nosūtīts, ir Latvijas Republika, un Latvijas Republikā paredzētais uzturēšanās laiks nav īsāks par kādā citā Eiropas Savienības dalībvalstī paredzēto uzturēšanās laiku vai Latvijas Republikā paredzētais uzturēšanās laiks pārsniedz citās Eiropas Savienības dalībvalstīs paredzēto uzturēšanās laiku, viņš pieteikumu termiņuzturēšanās atļaujas pieprasīšanai iesniedz saskaņā ar šā panta pirmajā daļā noteikto.

**32.pants.** (1) Dokumentus uzturēšanās atļaujas pieprasīšanai vai reģistrēšanai Pārvaldē iesniedz:

1) ārzemnieka likumīgās uzturēšanās Latvijas Republikā laikā;

2) uzturēšanās atļaujas pieprasīšanai bērnam, kurš dzimis Latvijas Republikā, — ne vēlāk kā 90 dienas pēc viņa piedzimšanas.

(2) Pārvalde pēc uzturēšanās atļaujas pieprasīšanai vai reģistrēšanai iesniegto dokumentu saņemšanas tos izskata un atbildi sniedz:

1) par uzturēšanās atļaujas izsniegšanu vai reģistrēšanu — mēneša laikā;

2) par Eiropas Savienības zilās kartes pieprasīšanu saskaņā ar šā likuma 26.panta pirmās daļas 15. punktu vai termiņuzturēšanās atļaujas pieprasīšanu Eiropas Savienības zilās kartes turētāja ģimenes loceklim saskaņā ar šā likuma [26.](https://likumi.lv/ta/id/68522#p23) panta trešo daļu — 10 darbdienu laikā;

(3) Ja ārzemnieka likumīgās uzturēšanās laiks Latvijas Republikā ir īsāks nekā šā panta otrajā daļā noteiktais dokumentu izskatīšanas un uzturēšanās atļaujas sagatavošanas laiks, lēmumu pieņem:

1) piecu vai 10 darbdienu laikā — atkarībā no laika, kādu ārzemnieks ir tiesīgs uzturēties Latvijas Republikā, ja tiek pieprasīta termiņuzturēšanās atļauja vai tiek reģistrēta uzturēšanās atļauja;

2) 10 darbdienu laikā — ja tiek pieprasīta pastāvīgās uzturēšanās atļauja;

3) mēneša laikā, ja lēmumu par termiņuzturēšanās atļaujas piešķiršanu pieņem iekšlietu ministrs.

(4) Ja objektīvu iemeslu dēļ šā panta otrajā vai trešajā daļā noteikto termiņu nav iespējams ievērot, Pārvalde to var pagarināt uz laiku, ne ilgāku par četriem mēnešiem no uzturēšanās atļaujas pieprasīšanai vai reģistrēšanai iesniegtā pieteikuma saņemšanas dienas. Ja lēmuma pieņemšanas termiņš pagarināts un Pārvalde saņēmusi lēmuma pieņemšanai nepieciešamo papildu informāciju no ārzemnieka, trešajām personām vai citām valsts pārvaldes iestādēm, lēmumu pieņem termiņā, kurš informācijas saņemšanas brīdī ir īsāks - šā panta otrajā vai trešajā daļā noteiktajā termiņā, saskaņā ar kuru ārzemnieks iesniedzis uzturēšanās atļaujas pieteikumu, vai saskaņā ar šo punktu noteiktajā termiņā.

(5) Šā panta ceturtajā daļā noteiktais termiņš nav pagarināms.

(6) Ja ārzemnieks iesniedzis dokumentus uzturēšanās atļaujas pieprasīšanai Pārvaldē, viņam ir tiesības uzturēties Latvijas Republikā līdz lēmuma par uzturēšanās atļauju spēkā stāšanās dienai vai, gadījumos, kad pieņemts pozitīvs lēmums par uzturēšanās atļaujas izsniegšanu - līdz uzturēšanās tiesību apliecinoša dokumenta saņemšanas dienai.

(7) Uzturēšanās atļauju Pārvalde sagatavo 10 darbdienu laikā pēc tam, kad pieņemts lēmums par uzturēšanās tiesību piešķiršanu. Pēc ārzemnieka pieprasījuma vai gadījumā, ja ārzemnieka likumīgās uzturēšanās Latvijas Republikā termiņš ir īsāks par 10 darbdienām, uzturēšanās atļauju sagatavo divu darbdienu laikā.

**33.pants.** (1) Termiņuzturēšanās atļaujas izsniegšanu atsaka, ja:

1) ārzemnieks vai viņa uzaicinātājs nav iesniedzis visus Ministru kabineta noteikumos norādītos uzturēšanās atļaujas pieprasīšanai nepieciešamos dokumentus vai nav sniedzis pieprasītos papildu paskaidrojumus vai dokumentus, kas saistīti ar uzturēšanās atļaujas saņemšanu;

2) ārzemnieks vai viņa uzaicinātājs sniedzis nepatiesas ziņas vai iesniegtie dokumenti ir iegūti prettiesiskā ceļā, tie ir viltoti, sagrozīti vai ar tiem veiktas manipulācijas;

3) ir pamats uzskatīt, ka ārzemnieka patiesais uzturēšanās atļaujas pieprasīšanas mērķis neatbilst iesniegtajos dokumentos norādītajam;

4) ārzemniekam nav vai pēdējā gada laikā, ja viņš pirms termiņuzturēšanās atļaujas pieprasīšanas uzturējies Latvijas Republikā ar vīzu vai uzturēšanās atļauju, nav bijuši pietiekami finanšu līdzekļi atbilstoši apmēram, kas noteikts Ministru kabineta noteikumos, kas regulē pietiekamu finanšu līdzekļu apmēru ārzemniekiem;

5) ārzemniekam ir tāds veselības traucējums vai slimība, kas apdraud sabiedrības drošību un tās locekļu veselību, vai ir pamats uzskatīt, ka ārzemnieks varētu radīt draudus sabiedrības veselībai. Veselības traucējumu un slimību sarakstu nosaka Ministru kabinets. Ja ārzemniekam minētais veselības traucējums vai slimība radusies iepriekšējās uzturēšanās atļaujas derīguma termiņa laikā un viņš vēlas saņemt jaunu uzturēšanās atļauju, papildus nepieciešamajiem dokumentiem iesniedzama medicīnas iestādes izziņa, kas apliecina, ka ārzemnieks veicis visus nepieciešamos pasākumus attiecīgās slimības ārstēšanai;

6) ar tiesas spriedumu vai prokurora priekšrakstu par sodu konstatēts, ka ārzemnieks palīdzējis citam ārzemniekam nelikumīgi ieceļot Latvijas Republikā vai citas Šengenas līguma dalībvalsts teritorijā;

7) ārzemnieks ir iekļauts sarakstā vai konstatēts, ka viņam ir noteikts ieceļošanas aizliegums Šengenas teritorijā;

8) ārzemnieks ar tiesas spriedumu atzīts par vainīgu tāda noziedzīga nodarījuma izdarīšanā Latvijas Republikā vai ārpus tās, par ko Latvijas Republikas likumā paredzēts sods - brīvības atņemšana uz laiku, kas ir ilgāks par trim gadiem. Šo nosacījumu nepiemēro, ja ārzemniekam ir piešķirts bezvalstnieka statuss Latvijas Republikā, viņa uzturēšanās Latvijas Republikā saistīta ar šā likuma 26.panta pirmās daļas 29. punktā vai 26.panta otrās daļas 1. punktā noteikto vai arī sodāmība ir dzēsta vai noņemta Krimināllikumā noteiktajā kārtībā, bet attiecībā uz ārvalstīs izdarītajiem noziedzīgajiem nodarījumiem — pagājuši ne mazāk kā pieci gadi pēc brīvības atņemšanas soda izciešanas;

9) uzaicinātājs zaudējis tiesības uzturēties Latvijas Republikā;

10) ārzemnieks iestājies ārvalsts militārajā dienestā;

11) ir pamats uzskatīt, ka ārzemnieks noslēdzis fiktīvu laulību, lai saņemtu uzturēšanās atļauju Latvijas Republikā;

12) ir pamats uzskatīt, ka nodibinātā adopcija ir fiktīva un dibināta, lai ārzemnieks varētu saņemt uzturēšanās atļauju Latvijas Republikā;

13) uzaicinātājs rakstveidā atsauc izsaukumu;

14) uzaicinātājs miris vai nespēj izpildīt šā likuma 14.pantā noteikto;

15) kompetenta valsts iestāde sniegusi atzinumu, kas ir par pamatu tam, lai ārzemniekam aizliegtu ieceļot un uzturēties Latvijas Republikā;

16) ir pamats uzskatīt, ka ārzemnieks rada nelegālās imigrācijas risku;

17) uzaicinātājs atrodas pirmstiesas izmeklēšanas vai brīvības atņemšanas iestādē, izņemot gadījumu, kad uzturēšanās atļauju pieprasa uzaicinātāja laulātais, un viņu ģimenē ir kopīgs nepilngadīgs bērns;

18) uzturēšanās atļauja pieprasīta saskaņā ar šā likuma 26.panta pirmās daļas 1., 2., 4. vai 5.punktu, un uzaicinātājs ilgāk par sešiem mēnešiem gada laikā uzturas ārpus Latvijas Republikas, izņemot gadījumu, kad uzaicinātājs ir jūrnieks vai pilda militāro dienestu Latvijas Republikas Nacionālajos bruņotajos spēkos vai civildienestu ārpus Latvijas Republikas, vai uzturēšanās atļauju pieprasa Latvijas pilsoņa, Latvijas nepilsoņa vai pastāvīgās uzturēšanās atļauju saņēmuša ārzemnieka laulātais, un viņu ģimenē ir kopīgs bērns;

19) uzturēšanās atļauja pieprasīta saskaņā ar šā likuma 26.panta pirmās daļas 9.punktu un komercsabiedrība vai ārvalstu komersanta filiāle pēdējā gada laikā nav veikusi nodokļu maksājumus šā likuma 26.panta pirmās daļas 9.punktā noteiktajā apmērā. Šo nosacījumu piemēro arī gadījumos, kad termiņuzturēšanās atļauju pieprasa saskaņā ar šā likuma 26.panta pirmās daļas 14. punktu un ārzemnieks komersantā, kas ir viņa darba devējs, vienlaikus ir vai pēdējā gada laikā ir bijis komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli;

20) ārzemnieks pieprasa uzturēšanās atļauju saskaņā ar šā likuma 26.panta pirmās daļas 19.punktu un ārvalsts komersanta pārstāvniecība, kas darbojas Latvijas Republikā, pēdējā gada laikā nav veikusi aktīvu darbību, veicinot Latvijas Republikas tautsaimniecības attīstību;

21) ārzemnieks ir iesniedzis dokumentus Eiropas Savienības zilās kartes pieprasīšanai un:

a) ir ieguvis bēgļa vai alternatīvo statusu vai pagaidu aizsardzību Latvijas Republikā vai ir pieprasījis patvērumu Latvijas Republikā un galīgais lēmums nav pieņemts,

b) viņam ir kādā citā Eiropas Savienības dalībvalstī piešķirts Eiropas Savienības pastāvīgā iedzīvotāja statuss,

c) viņš ieceļo saskaņā ar starptautisku nolīgumu, kurš regulē atvieglotu ārzemnieku ieceļošanu un uzturēšanos saistībā ar tirdzniecību un ieguldījumiem,

d) viņš uzturas kādā Eiropas Savienības dalībvalstī kā sezonas darbinieks,

e) viņa izraidīšana no valsts ir apturēta,

f) viņš uzturas Latvijas Republikā kā pakalpojumu sniedzējs;

22) ārzemnieks pēdējā gada laikā bijis nodarbināts, bet viņam nebija tiesību uz nodarbinātību vai viņš pārkāpis lēmuma par nodarbinātības tiesību piešķiršanu nosacījumus, vai bijis nelikumīgi nodarbināts citā Šengenas līguma dalībvalstī;

23) konstatēts, ka uzturēšanās atļaujas izsniegšana neatbilst šā likuma 26.pantā minētajiem nosacījumiem;

24) juridiskā persona, kas uzaicina komersanta ietvaros pārceltu darbinieku, ir izveidota, lai vienkāršotu ārzemnieku ieceļošanu Latvijas Republikā;

25) ārzemnieks pieprasījis vai saņēmis termiņuzturēšanās atļauju saskaņā ar šā likuma 26. panta pirmās daļas 9., 10., vai 15. punktu un attiecīgajai kapitālsabiedrībai ir reģistrēts nodokļu jomu reglamentējošos normatīvajos aktos noteikto nodokļu parāds, kas lielāks par 150 *euro*. Šo nosacījumu nepiemēro, ja minētais apstāklis nav konstatēts, veicot nodokļu samaksas pārbaudi vai apstiprinot izsaukumu, vai saņemts nodokļu administrācijas apstiprinājums tam, ka attiecīgo maksājumu termiņi ir pagarināti (atlikti, sadalīti) nodokļu jomu reglamentējošos normatīvajos aktos noteiktajā kārtībā un maksājumi tiek veikti saskaņā ar nodokļu administrācijas lēmumu (samaksas grafiku), vai tam, ka pārbaudes veikšanas dienā lēmums, ar kuru ir noteikts nodokļu parāds, nav stājies spēkā vai ir apturēts;

26) ārzemnieks pieprasa termiņuzturēšanās atļauju kā studējošais un, studējot Latvijas Republikā, nav sasniedzis pietiekamu progresu studijās, uz ko norāda viens vai vairāki no šādiem gadījumiem, ja tam par pamatu nav no ārzemnieka neatkarīgi apstākļi:

a) pēdējo piecu gadu laikā pirms uzturēšanās atļaujas pieteikuma iesniegšanas vismaz divas reizes bijis atskaitīts no studiju programmas nesekmības vai studiju līgumā iekļauto nosacījumu neizpildes dēļ,

b) pēdējo piecu gadu laikā pirms uzturēšanās atļaujas pieteikuma iesniegšanas vismaz divas reizes uzsācis studijas studiju programmā un tās pārtraucis pirms studiju programmas sekmīgas pabeigšanas,

c) studijas vienā studiju programmā vairāk nekā par vienu gadu pārsniedz studiju līgumā noteikto studiju laiku, ja tas nav ilgāks par četriem gadiem, vai vairāk nekā par pusotru gadu pārsniedz studiju līgumā noteikto studiju laiku, ja tas ir ilgāks par četriem gadiem;

27) ārzemnieks ir saņēmis termiņuzturēšanās atļauju Latvijas Republikā kā nodarbinātais, pieprasa uzturēšanās atļauju pie tā paša darba devēja, un pēdējo 12 mēnešu laikā vairāk nekā vienu mēnesi atradies atvaļinājumā bez darba samaksas saglabāšanas. Šo nosacījumu nepiemēro, ja atvaļinājums piešķirts no ārzemnieka neatkarīgu iemeslu dēļ;

28) ārzemnieks, kurš ir noslēdzis poligāmu laulību, pieprasa termiņuzturēšanās atļauju pie laulātā, pie kura uz šīs laulības pamata uzturēšanās atļauja pieprasīta vai izsniegta citam laulātajam.

(2) Ja ārzemniekam, kurš Latvijas Republikā pieprasa termiņuzturēšanās atļauju vai uzturas saskaņā ar šā likuma 26.panta pirmo daļu, termiņuzturēšanās atļaujas izsniegšana atteikta, termiņuzturēšanās atļaujas izsniegšanu atsaka arī šā likuma 26.panta trešajā daļā minētajiem ārzemnieka ģimenes locekļiem.

(3) Ārzemniekam, kurš Latvijas Republikā pieprasa termiņuzturēšanās atļauju saskaņā ar šā likuma 26.panta pirmās daļas 10., 11. vai 12.punktu, gadījumos, kad uz viņu ir attiecināmi saskaņā ar šā likuma 27.pantu pieņemtajos Ministru kabineta noteikumos paredzētie ierobežojumi, to neizsniedz.

**34.pants.** Pastāvīgās uzturēšanās atļauju nepiešķir, ja ārzemnieks:

1) neatbilst kādam no šā likuma 30.pantā minētajiem nosacījumiem vai uzturas Latvijas Republikā atbilstoši kādam no 30.panta piektajā daļā minētajiem iemesliem;

2) nav iesniedzis visus nepieciešamos dokumentus, un Pārvalde attiecīgo informāciju nevar iegūt pati;

3) sniedzis nepatiesas ziņas vai iesniegtie dokumenti iegūti prettiesiski vai ir viltoti, sagrozīti vai ar tiem veiktas manipulācijas;

4) kompetenta valsts iestāde sniegusi atzinumu, kas ir par pamatu tam, lai ārzemniekam aizliegtu ieceļot un uzturēties Latvijas Republikā;

5) ir saņēmis uzturēšanās atļauju Latvijas Republikā uz akreditētas izglītības iestādes audzēkņa vai pilna laika studējošā mācību laiku, vai saskaņā ar šā likuma 26.panta pirmās daļas 26.punktu;

6) ir pieprasījis patvērumu Latvijas Republikā, un attiecībā uz iesniegumu vēl nav pieņemts galīgais lēmums. Šo nosacījumu nepiemēro, ja ārzemnieks atbilst šā likuma 30.pantā minētajiem nosacījumiem;

7) ir pieprasījis pagaidu aizsardzību Latvijas Republikā vai viņam ir piešķirta pagaidu aizsardzība Latvijas Republikā;

8) nav ievērojis šā likuma 30.panta septītajā daļā minēto termiņu, izņemot gadījumu, kad ārzemnieks var pierādīt, ka termiņš nokavēts attaisnojošas iemesla dēļ.

**35.pants.**(1) Termiņuzturēšanās atļauju anulē, ja:

1) ārzemnieks vai viņa uzaicinātājs sniedzis nepatiesas ziņas vai iesniegtie dokumenti iegūti prettiesiski vai ir viltoti, sagrozīti, vai ar tiem veiktas manipulācijas;

2) ārzemniekam nav nepieciešamo finanšu līdzekļu, lai uzturētos Latvijas Republikā;

3) ārzemnieks ir iekļauts sarakstā vai konstatēts, ka viņam ir noteikts ieceļošanas aizliegums Šengenas teritorijā;

4) ārzemnieks ar tiesas spriedumu atzīts par vainīgu tāda noziedzīga nodarījuma izdarīšanā Latvijas Republikā vai ārpus tās, par ko Latvijas Republikas likumā paredzēts sods — brīvības atņemšana uz laiku, kas ir ilgāks par trim gadiem, izņemot gadījumu, kad ārzemniekam Latvijas Republikā izsniegta termiņuzturēšanās atļauja saskaņā ar šā likuma 26. panta pirmās daļas 33. punktu;

5) ārzemnieks iestājies ārvalsts militārajā dienestā;

6) ārzemnieks nav izpildījis lēmumā par uzturēšanās atļaujas izsniegšanu norādītos nosacījumus;

7) vairs nepastāv vai ir mainījušies šā likuma 26.pantā minētie apstākļi vai nosacījumi, uz kuriem pamatojoties, ārzemnieks saņēmis termiņuzturēšanās atļauju;

8) saņemts ārzemnieka iesniegums ar lūgumu anulēt uzturēšanās atļauju vai ārzemnieks izceļojis uz pastāvīgu dzīvi citā valstī;

9) ar tiesas spriedumu vai prokurora priekšrakstu par sodu konstatēts, ka ārzemnieks palīdzējis citam ārzemniekam nelikumīgi ieceļot Latvijas Republikā;

10) uzturēšanās atļauja izsniegta saskaņā ar šā likuma 26.panta pirmās daļas 1., 2., 4. vai 5.punktu, un uzaicinātājs ilgāk par sešiem mēnešiem gada laikā uzturas ārpus Latvijas Republikas, izņemot gadījumu, kad uzaicinātājs ir jūrnieks vai pilda militāro dienestu Latvijas Republikas Nacionālajos bruņotajos spēkos vai civildienestu ārpus Latvijas Republikas, vai uzturēšanās atļauja izsniegta uzaicinātāja laulātajam, un viņu ģimenē ir kopīgs bērns;

11) procesa virzītājs rakstveidā informē iestādi, kura izsniegusi termiņuzturēšanās atļauju, ka ārzemniekam, kā arī viņa pavadībā esošam nepilngadīgam bērnam, kurš uzturējies Latvijas Republikā saskaņā ar šā likuma 26.panta piekto daļu, vairs nav nepieciešams uzturēties Latvijas Republikā cilvēku tirdzniecības upura statusā;

12) kompetenta valsts iestāde sniegusi atzinumu, kas ir par pamatu tam, lai aizliegtu ārzemniekam uzturēties Latvijas Republikā vai citas Šengenas līguma dalībvalsts teritorijā;

13) ārzemnieks saņēmis uzturēšanās atļauju saskaņā ar šā likuma 26.panta pirmās daļas 9.punktu un komercsabiedrība vai ārvalstu komersanta filiāle, kurā viņš nodarbināts, pēdējā gada laikā nav veikusi nodokļu maksājumus šā likuma 26.panta pirmās daļas 9.punktā noteiktajā apmērā. Šo nosacījumu piemēro arī gadījumos, kad termiņuzturēšanās atļauja izsniegta saskaņā ar šā likuma 26.panta pirmās daļas 14. punktu un ārzemnieks komersantā, kas ir viņa darba devējs, vienlaikus ir vai pēdējā gada laikā ir bijis komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli;

14) ārzemnieks saņēmis uzturēšanās atļauju saskaņā ar šā likuma 26.panta pirmās daļas 19.punktu, un ārvalsts komersanta pārstāvniecība, kura darbojas Latvijas Republikā un kurā ārzemnieks nodarbināts, pēdējā gada laikā nav veikusi aktīvu darbību, veicinot Latvijas Republikas tautsaimniecības attīstību;

15) ir pamats uzskatīt, ka ārzemnieka patiesais uzturēšanās atļaujas pieprasīšanas mērķis neatbilst iesniegtajos dokumentos norādītajam;

16) ārzemnieks pēdējā gada laikā bijis nodarbināts, bet viņam nebija tiesību uz nodarbinātību vai viņš pārkāpis lēmuma par nodarbinātības tiesību piešķiršanu nosacījumus vai bijis nelikumīgi nodarbināts citā Šengenas līguma dalībvalstī;

17) ārzemnieks saņēmis termiņuzturēšanās atļauju saskaņā ar šā likuma 26. panta pirmās daļas 9. vai 10. punktu, un attiecīgajai kapitālsabiedrībai ir reģistrēts nodokļu jomu reglamentējošos normatīvajos aktos noteikto nodokļu parāds, kas lielāks par 150 *euro*. Šo nosacījumu nepiemēro, ja saņemts nodokļu administrācijas apstiprinājums tam, ka attiecīgo maksājumu termiņi ir pagarināti (atlikti, sadalīti) nodokļu jomu reglamentējošos normatīvajos aktos noteiktajā kārtībā un maksājumi tiek veikti saskaņā ar nodokļu administrācijas lēmumu (samaksas grafiku), vai tam, ka pārbaudes veikšanas dienā lēmums, ar kuru ir noteikts nodokļu parāds, nav stājies spēkā vai ir apturēts;

18) ārzemnieks, kurš saņēmis termiņuzturēšanās atļauju kā studējošais, studējot Latvijas Republikā, nav sasniedzis pietiekamu progresu studijās, studijām vienā studiju programmā vairāk nekā par vienu gadu pārsniedzot studiju līgumā noteikto studiju laiku, ja tas nav ilgāks par četriem gadiem, vai vairāk nekā par pusotru gadu pārsniedzot studiju līgumā noteikto studiju laiku, ja tas ir ilgāks par četriem gadiem, ja tam par pamatu nav no ārzemnieka neatkarīgi apstākļi;

19) ārzemnieks saņēmis termiņuzturēšanās atļauju kā nodarbinātais un pēdējo 12 mēnešu laikā vairāk nekā vienu mēnesi atradies atvaļinājumā bez darba samaksas saglabāšanas;

20) ārzemnieks kļuvis par Latvijas pilsoni.

(2) Ja ārzemniekam anulē uzturēšanās atļauju, termiņuzturēšanās atļauju anulē arī viņa nepilngadīgajiem bērniem, izņemot gadījumu, kad bērna otrs vecāks ir Latvijas pilsonis, Latvijas nepilsonis vai ārzemnieks, kurš saņēmis pastāvīgās uzturēšanās atļauju Latvijas Republikā, vai bērns termiņuzturēšanās atļauju saņēmis neatkarīgi no vecāka, kuram anulē termiņuzturēšanās atļauju, vai viņš ir nodots ārpusģimenes aprūpē. Termiņuzturēšanās atļauju anulē arī aizbildnībā vai aizgādnībā esošai personai, kura saņēmusi atļauju uzturēties Latvijas Republikā pie minētā ārzemnieka.

(3) Ja ārzemnieks, kam izsniegta Eiropas Savienības zilā karte, pārtrauc darba attiecības, izsniegto termiņuzturēšanās atļauju neanulē, ja:

a) Eiropas Savienības zilās kartes turētāja bezdarba periods nepārsniedz trīs secīgus mēnešus, un ārzemnieks par darba attiecību pārtraukšanu ir paziņojis Pārvaldei. Termiņuzturēšanās atļauju anulē, ja bezdarba periods ir iestājies atkārtoti Eiropas Savienības zilās kartes derīguma termiņa laikā;

b) ārzemnieka, kurš vismaz divus gadus uzturējies Latvijas Republikā kā nodarbinātais, bezdarba periods nepārsniedz divus secīgus mēnešus, un ārzemnieks par to ir paziņojis Pārvaldei.

(4) Ja ārzemnieks, kuram Latvijas Republikā izsniegta termiņuzturēšanās atļauja saskaņā ar šā likuma 26. panta pirmās daļas 10., 11. vai 12.punktu, nomirst, viņa ģimenes locekļiem izsniegtās termiņuzturēšanās atļaujas neanulē, ja ārzemnieka veiktās investīcijas līdz viņa nāves dienai turpinājušas pastāvēt, un ģimenes locekļu prombūtne no Latvijas Republikas termiņuzturēšanās atļauju derīguma termiņa laikā nepārsniedz trīs mēnešus kalendārā gada laikā vai radusies no personas neatkarīgu iemeslu dēļ.

**36.pants.**(1) Pastāvīgās uzturēšanās atļauju anulē, ja ārzemnieks:

1) ir ieguvis kādas Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsonību. Ja ārzemnieks vēlas turpināt uzturēties Latvijas Republikā, viņam piešķir pastāvīgās uzturēšanās apliecību atbilstoši normatīvajiem aktiem, kas nosaka Savienības pilsoņu un viņu ģimenes locekļu ieceļošanu un uzturēšanos Latvijas Republikā;

2) atsakās no pastāvīgās uzturēšanās atļaujas;

3) ir saņēmis Eiropas Savienības pastāvīgā iedzīvotāja statusu citā valstī;

4) sniedzis nepatiesas ziņas pastāvīgās uzturēšanās atļaujas saņemšanai vai ir konstatēts, ka iesniegtie dokumenti iegūti prettiesiski vai ir viltoti, sagrozīti vai ar tiem veiktas manipulācijas;

5) bez pārtraukuma uzturējies ārpus Eiropas Savienības teritorijas 12 mēnešus. Ja ārzemnieks tieši pirms statusa saņemšanas ir bijis Eiropas Savienības zilās kartes turētājs vai viņa ģimenes loceklis un prombūtne saistīta ar saimnieciskās darbības veikšanu darbinieka vai pašnodarbinātas personas statusā vai brīvprātīgā darba veikšanu, pastāvīgās uzturēšanās atļauju neanulē, ja prombūtne nepārsniedz 24 mēnešus;

6) bez pārtraukuma uzturējies ārpus Latvijas Republikas sešus gadus;

7) rada faktiskus un pietiekami nopietnus draudus valsts drošībai vai sabiedriskajai kārtībai vai drošībai, un par to saņemts kompetentas valsts iestādes atzinums;

8) ir saņēmis pastāvīgās uzturēšanās atļauju kā persona, kurai piešķirta starptautiskā aizsardzība Latvijas Republikā, un starptautiskā aizsardzība viņam ir atņemta vai viņš to ir zaudējis.

(2) Šā panta pirmās daļas 5. un 6.punktā minētajos gadījumos pastāvīgās uzturēšanās atļauju neanulē, ja prombūtne bijusi no ārzemnieka neatkarīgu iemeslu dēļ vai saistībā ar izglītības iegūšanu.

(3) Ja ārzemniekam anulē uzturēšanās atļauju, pastāvīgās uzturēšanās atļauju anulē arī viņa nepilngadīgajiem bērniem, izņemot gadījumu, kad bērna otrs vecāks ir Latvijas pilsonis, Latvijas nepilsonis vai ārzemnieks, kurš saņēmis pastāvīgās uzturēšanās atļauju Latvijas Republikā, vai bērns pastāvīgās uzturēšanās atļauju saņēmis neatkarīgi no vecāka, kuram anulē pastāvīgās uzturēšanās atļauju, vai viņš ir nodots ārpusģimenes aprūpē. Pastāvīgās uzturēšanās atļauju anulē arī aizbildnībā vai aizgādnībā esošai personai, kura saņēmusi atļauju uzturēties Latvijas Republikā pie minētā ārzemnieka.

**37.pants.** (1) Šā likuma 33.panta pirmās daļas 8.punktā un 35.panta pirmās daļas 4.punktā minētajos gadījumos pieņemt lēmumu par atteikumu izsniegt uzturēšanās atļauju vai tās anulēšanu ārzemniekam, kurš ir Latvijas pilsoņa vai Latvijas nepilsoņa laulātais, var tikai valsts un sabiedrības drošības interesēs.

(2) Šā panta pirmās daļas nosacījumi piemērojami, ja laulība noslēgta, pirms ārzemnieks izdarījis noziedzīgu nodarījumu, par kuru likumā noteiktajā kārtībā saukts pie kriminālatbildības.

(3) Pieņemot lēmumu par uzturēšanās atļaujas anulēšanu šā likuma 36.panta pirmās daļas 7.punktā minētajā gadījumā, ņem vērā ārzemnieka uzturēšanās ilgumu Latvijas Republikā, viņa vecumu, sekas, ko uzturēšanās atļaujas anulēšana radīs ārzemniekam un viņa ģimenes locekļiem, kā arī saikni vai tās trūkumu ar viņa izcelsmes valsti.

**38.pants.** (1) Tiesas, Latvijas Republikas valsts un pašvaldību iestādes septiņu dienu laikā informē Pārvaldi, ja to rīcībā ir informācija par šā likuma 33., 34., [35.](https://likumi.lv/ta/id/68522%22%20%5Cl%20%22p35)vai 36.panta pirmajā daļā minētajiem nosacījumiem.

(2) Uzaicinātājam vai ārzemniekam, ja viņam nav uzaicinātāja, ir pienākums nekavējoties, bet ne vēlāk kā piecu darbdienu laikā informēt Pārvaldi par to, ka vairs nepastāv vai ir mainījušies apstākļi, pamatojoties uz kuriem ārzemnieks saņēmis termiņuzturēšanās atļauju.

(3) Papildus šā panta otrajā daļā noteiktajam informēšanas pienākumam akreditētai izglītības iestādei ir pienākums nekavējoties, bet ne vēlāk kā piecu darbdienu laikā rakstveidā informēt Valsts robežsardzi par to, ka ārzemnieks, kurš saņēmis termiņuzturēšanās atļauju saistībā ar mācībām vai studijām:

1. ir pārtraucis mācības vai izslēgts no studējošo saraksta;
2. 14 dienas nepārtraukti bez attaisnojoša iemesla nav piedalījies mācību vai studiju procesā un nav sasniedzams.

(4) Ārzemniekam, kuram ir derīga uzturēšanās atļauja, ir pienākums 30 dienu laikā pēc jauna ceļošanas dokumenta saņemšanas (iepriekšējā ceļošanas dokumenta vietā) vai 30 dienu laikā pēc ieceļošanas Latvijas Republikā, ja dokumentu saņem ārvalstī, iesniegt to Pārvaldē jaunas uzturēšanās atļaujas saņemšanai vai ziņu aktualizēšanai Iedzīvotāju reģistrā.

**39. pants.** (1) Pārvalde veic informācijas apmaiņu ar citām Eiropas Savienības dalībvalstīm:

1) ja pieņemts lēmums par termiņuzturēšanās atļaujas izsniegšanu ārzemniekam, kuram citā Eiropas Savienības dalībvalstī izsniegta Eiropas Savienības zilā karte vai termiņuzturēšanās atļauja kā pētniekam vai komersanta ietvaros pārceltam darbiniekam, Pārvalde par šo lēmumu informē to Eiropas Savienības dalībvalsti, kas izsniegusi iepriekšējo termiņuzturēšanās atļauju;

2) ja ārzemniekam, kurš Latvijas Republikā uzturas ar Eiropas Savienības zilo karti vai kā pētnieks vai komersanta ietvaros pārcelts darbinieks, anulē termiņuzturēšanās atļauju un Pārvaldes rīcībā ir informācija, ka šim ārzemniekam kā pētniekam vai komersanta ietvaros pārceltam darbiniekam ir izsniegta termiņuzturēšanās atļauja citā Eiropas Savienības dalībvalstī, Pārvalde par šo lēmumu informē attiecīgo Eiropas Savienības dalībvalsti;

3) informē par uzturēšanās atļaujas Latvijas Republikā izsniegšanu vai anulēšanu ārzemniekam, kuram cita Eiropas Savienības dalībvalsts piešķīrusi Eiropas Savienības pastāvīgā iedzīvotāja statusu;

4) informē par pastāvīgās uzturēšanās atļaujas piešķiršanu ārzemniekam, kuram cita Eiropas Savienības dalībvalsts piešķīrusi Eiropas Savienības pastāvīgā iedzīvotāja statusu;

5) konsultējas par tāda ārzemnieka izraidīšanu, kuram cita Eiropas Savienības dalībvalsts piešķīrusi Eiropas Savienības pastāvīgā iedzīvotāja statusu;

6) nosūta citai Eiropas Savienības dalībvalstij pieprasījumu, kurā lūdz šīs dalībvalsts izsniegtajā Eiropas Savienības pastāvīgā iedzīvotāja uzturēšanās atļaujā iekļaut piezīmi par to, ka ārzemniekam Latvijas Republikā piešķirta starptautiskā aizsardzība.

(2) Saņemot no citas Eiropas Savienības dalībvalsts pieprasījumu sniegt informāciju par šā panta pirmajā daļā minētajiem apstākļiem, Pārvalde nosūta atbildi mēneša laikā no pieprasījuma saņemšanas dienas.

**40.pants.**(1) Uzaicinātājam vai ārzemniekam, kuram saskaņā ar Ministru kabineta noteikumiem nav nepieciešams izsaukums uzturēšanās atļaujas pieprasīšanai, ir tiesības apstrīdēt lēmumu par uzturēšanās atļaujas izsniegšanas vai reģistrēšanas atteikumu vai uzturēšanās atļaujas anulēšanu Pārvaldes priekšniekam.

(2) Pārvaldes priekšnieka lēmumu par uzturēšanās atļaujas izsniegšanas vai reģistrēšanas atteikumu vai uzturēšanās atļaujas anulēšanu šā panta pirmajā daļā minētajām personām likumā noteiktajā kārtībā ir tiesības pārsūdzēt tiesā.

(3) Ja tiesai lietas apstākļu objektīvai noskaidrošanai ir nepieciešams pārbaudīt valsts noslēpumu saturošu informāciju, tad ar šādu informāciju iepazīstas un to novērtē tikai tiesa. Nolēmumā tiesa norāda, ka šī informācija ir izvērtēta.

(4) Pieteikuma iesniegšana tiesā nerada ārzemniekam, kuram atteikts izsniegt vai reģistrēt uzturēšanās atļauju vai uzturēšanās atļauja anulēta, tiesības uzturēties Latvijas Republikā, izņemot šā panta piektajā vai sestajā daļā noteiktos gadījumus.

(5) Ārzemniekam, kuram atteikts izsniegt vai reģistrēt uzturēšanās atļauju vai uzturēšanās atļauja anulēta, ir tiesības uzturēties Latvijas Republikā visu lēmuma apstrīdēšanas vai pārsūdzēšanas termiņu, ja uzturēšanās atļaujas atteikums vai uzturēšanās atļaujas anulēšana nav pamatoti ar valsts drošības vai sabiedriskās kārtības vai drošības apdraudējumu, un viņš atbilst vismaz vienam no šādiem nosacījumiem:

1) Latvijas Republikā ar termiņuzturēšanās atļauju uzturējies vismaz trīs gadus vai šā panta pirmajā vai otrajā daļā minētais lēmums pieņemts par pastāvīgās uzturēšanās atļauju;

2) saņēmis vai pieprasījis termiņuzturēšanās atļauju sakarā ar laulībām ar Latvijas pilsoni, Latvijas nepilsoni vai ārzemnieku, kas Latvijas Republikā uzturas ar pastāvīgās uzturēšanās atļauju, un pirms šā panta pirmajā vai otrajā daļā minētā lēmuma pieņemšanas uzturējies Latvijas Republikā ar termiņuzturēšanās atļauju vismaz vienu gadu;

3) ir nepilngadīgs bērns, kura vecākiem vai aizbildņiem ir tiesības uzturēties Latvijas Republikā.

(6) Ja ārzemnieks uzturas Latvijas Republikā ar uzturēšanās atļauju, un ir pieņemts lēmums par uzturēšanās atļaujas pieprasīšanai vai reģistrēšanai iesniegto dokumentu izskatīšanas termiņa pagarināšanu, viņam ir tiesības uzturēties Latvijas Republikā līdz dienai, kad tiek izsniegts uzturēšanās tiesības apliecinošs dokuments saskaņā ar pieņemto lēmumu par uzturēšanās atļaujas piešķiršanu vai reģistrēšanu, vai līdz dienai, kad ārzemniekam jāizceļo no Latvijas Republikas saskaņā ar lēmumu par uzturēšanās atļaujas anulēšanu vai lēmumu par atteikumu piešķirt uzturēšanās atļauju.

 (7) Ja ārzemnieks turpina uzturēties Latvijas Republikā šā likuma 32.panta sestajā daļā vai šā panta piektajā vai sestajā daļā paredzētajā gadījumā, viņam saglabā tiesības uz nodarbinātību, kas bija spēkā pirms šā panta pirmajā daļā minētā lēmuma pieņemšanas, izņemot gadījumu, ja ārzemniekam bija piešķirtas tiesības uz nodarbinātību pie noteikta darba devēja, un darba attiecības ar šo darba devēju ir pārtrauktas. Informāciju par ārzemnieka tiesībām uz nodarbinātību iekļauj lēmumā, ko ārzemnieks apstrīdējis vai pārsūdzējis, vai lēmumā par dokumentu izskatīšanas termiņa pagarināšanu.

(8) Lēmuma par uzturēšanās atļaujas anulēšanu apstrīdēšana vai pārsūdzēšana neaptur tā darbību. Lēmums par uzturēšanās atļaujas anulēšanu izpildāms nekavējoties pēc tā spēkā stāšanās.

(9) Ja ārzemnieks, kuram ir derīga Latvijas Republikā izsniegta Eiropas Savienības zilā karte un kurš vēlas mainīt darba devēju vai kuram ir derīga citā Eiropas Savienības dalībvalstī izsniegta Eiropas Savienības zilā karte, iesniedzis dokumentus Eiropas Savienības zilās kartes pieprasīšanai Latvijas Republikā, attiecīgajam ārzemniekam un viņa ģimenes locekļiem ir tiesības uzturēties Latvijas Republikā līdz dienai, kad tiek pieņemts lēmums par Eiropas Savienības zilās kartes vai uzturēšanās atļaujas piešķiršanu vai lēmums par atteikumu piešķirt Eiropas Savienības zilo karti vai uzturēšanās atļauju.

(10) Ja ārzemnieks, kuram ir derīga Latvijas Republikā vai citā Eiropas Savienības dalībvalstī izsniegta uzturēšanās atļauja kā komersanta ietvaros pārceltam darbiniekam, un viņš iesniedzis dokumentus uzturēšanās atļaujas pieprasīšanai Latvijas Republikā, viņš līdz lēmuma par uzturēšanās atļauju pieņemšanas dienai ir tiesīgs uzturēties Latvijas Republikā.

**IV nodaļa**

**Ārzemnieku nodarbinātība**

**41.pants.**(1) Ārzemniekam var piešķirt tiesības uz nodarbinātību:

1) ar ierobežojumiem, pie noteikta darba devēja noteiktā specialitātē (profesijā) vai uz nepilnu darba laiku;

2) komercdarbības veikšanai, ja viņš ir komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli;

3) bez ierobežojumiem.

(2) Lēmumu par nodarbinātības tiesību piešķiršanu iekļauj lēmumā par vīzas vai uzturēšanās atļaujas izsniegšanu. Tiesības uz nodarbinātību apliecina atbilstošs ieraksts ārzemniekam izsniegtajā vīzā vai uzturēšanās atļaujā.

(3) Ārzemniekam, kam izsniedz apliecinājumu saskaņā ar šā likuma 10.pantu, informāciju par tiesībām uz nodarbinātību iekļauj šajā apliecinājumā.

(4) Ja vīzas vai uzturēšanās atļaujas pieprasīšana saistīta ar nodarbinātību, ārzemniekam piešķir tiesības uz nodarbinātību tikai tad, ja nodarbinātības veikšanai viņam jāuzturas Latvijas Republikas teritorijā.

**42.pants.** (1) Apliecinājums par tiesībām uz nodarbinātību nav nepieciešams, ja ārzemnieks likumīgi uzturas Latvijas Republikā saistībā ar:

1) dalību izrādēs (koncertos) kā mākslinieks vai kā izrāžu (koncertu) nodrošināšanā iesaistīts administratīvais vai tehniskais darbinieks, un paredzētais uzturēšanās ilgums Latvijas Republikā nepārsniedz 14 dienas;

2) zinātniskās institūcijas vai atsevišķa zinātnieka, vai akreditētas augstākās izglītības institūcijas uzaicinājumu veikt zinātniskus pētījumus vai piedalīties izglītības programmu īstenošanā un paredzētais uzturēšanās ilgums Latvijas Republikā nepārsniedz 90 dienas sešu mēnešu laikā;

3) to, ka ir pētnieks, kurš uzturas Latvijas Republikā saskaņā ar šā likuma 6.panta trešo daļu, un ir ievēlēts akadēmiskā amatā kādā no koledžām, augstskolām vai zinātniskajiem institūtiem Latvijas Republikā, vai ir studējošais, kurš uzturas Latvijas Republikā saskaņā ar šā likuma 6.panta piekto daļu un kura nodarbinātība nepārsniedz 20 stundas nedēļā;

4) to, ka ir Latvijas kuģu reģistrā reģistrēta starptautiskus jūras reisus veicoša kuģa apkalpes loceklis;

5) to, ka ir ārvalstī reģistrēta starptautiskos pārvadājumus veicoša transportlīdzekļa apkalpes loceklis;

6) to, ka likumīgi strādā kādā citā Eiropas Savienības dalībvalstī, Eiropas Ekonomikas zonas valstī vai Šveices Konfederācijā un darba devējs viņu norīko darbā pakalpojumu sniegšanai Latvijā uz laikposmu, kas nepārsniedz 90 dienas 180 dienu periodā;

7) to, ka ir komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli, un uzturēšanās ilgums Latvijas Republikā nepārsniedz 90 dienas sešu mēnešu laikā;

8) to, ka ir komersanta ietvaros pārcelts darbinieks, kura uzturēšanās ilgums Latvijas Republikā nepārsniedz 90 dienas jebkurā 180 dienu periodā un kuram ir derīga citas Eiropas Savienības dalībvalsts izsniegta termiņuzturēšanās atļauja kā komersanta ietvaros pārceltam darbiniekam;

9) to, ka ir nodarbināts Latvijas Republikā un viņa uzturēšanās ilgums Latvijas Republikā nepārsniedz 14 dienas jebkurā 180 dienu periodā;

10) prakses veikšanu studiju programmas ietvaros vai saistībā ar izglītības iegūšanu, kuras ietvaros paredzēta prakse;

11) atbilstošas profesionālās pieredzes iegūšanu kā stažierim ne vēlāk kā divus gadus pēc augstākās izglītības iegūšanas.

(2) Apliecinājums par tiesībām uz nodarbinātību nav nepieciešams, ja ārzemnieks likumīgi uzturas Latvijas Republikā, un neierobežotu piekļuvi darba tirgum paredz Latvijas Republikai saistošs starptautiskais līgums.

(3) Apliecinājums par tiesībām uz nodarbinātību nav nepieciešams, ja notiesātais ārzemnieks, kas izcieš sodu izmeklēšanas cietumā, brīvības atņemšanas iestādē vai audzināšanas iestādē nepilngadīgajiem, tiek nodarbināts Latvijas Sodu izpildes kodeksā noteiktajā kārtībā.

**43.pants.** Tiesības uz nodarbinātību bez ierobežojumiem piešķir ārzemniekam, kurš ir saņēmis:

1) pastāvīgās uzturēšanās atļauju Latvijas Republikā;

2) termiņuzturēšanās atļauju kā Latvijas pilsoņa, Latvijas nepilsoņa vai pastāvīgās uzturēšanās atļauju saņēmuša ārzemnieka laulātais vai laulātā bērns;

3) termiņuzturēšanās atļauju kā Latvijas pilsoņa pilngadīgais bērns vai kā viņa ģimenes loceklis;

4) termiņuzturēšanās atļauju kā persona, kurai viens no augšupējiem radiniekiem taisnā līnijā ir latvietis vai lībietis (līvs);

5) termiņuzturēšanās atļauju kā persona, kurai piešķirts bēgļa statuss, vai kā šīs personas ģimenes loceklis;

6) termiņuzturēšanās atļauju kā persona, kurai piešķirts alternatīvais statuss, vai kā šīs personas ģimenes loceklis;

7) termiņuzturēšanās atļauju kā persona, kurai Latvijā piešķirts pagaidu aizsardzības statuss;

8) termiņuzturēšanās atļauju kā persona, kura iecelta par aizbildni vai aizgādni Latvijas pilsonim vai Latvijas nepilsonim;

9) termiņuzturēšanās atļauju līdz dienai, kad stājas spēkā tiesas spriedums par laulības šķiršanu un bērna dzīvesvietas noteikšanu, vai līdz dienai, kad zvērināts notārs taisījis laulības šķiršanas apliecību;

10) termiņuzturēšanās atļauju saistībā ar to, ka pirmstiesas izmeklēšanas iestādēm vai tiesai nepieciešams, lai viņš uzturētos Latvijas Republikā līdz krimināllietas izmeklēšanas pabeigšanai vai izskatīšanai tiesā;

11) termiņuzturēšanās atļauju saskaņā ar šā likuma 26.panta pirmās daļas 10., 11. vai 12.punktu, vai kā šīs personas ģimenes loceklis;

12) termiņuzturēšanās atļauju saskaņā ar šā likuma 26.panta pirmās daļas 33.punktu;

13) termiņuzturēšanās atļauju kā persona, kurai piešķirts Eiropas Savienības pastāvīgā iedzīvotāja statuss citā Eiropas Savienības dalībvalstī, vai kā šīs personas ģimenes loceklis, kas vienu gadu uzturējies Latvijā ar termiņuzturēšanās atļauju un vēlas tikt nodarbināts Latvijas Republikā;

14) termiņuzturēšanās atļauju, pamatojoties uz iekšlietu ministra lēmumu, kas pieņemts saistībā ar valsts interesēm;

15) termiņuzturēšanās atļauju, pamatojoties uz Pārvaldes priekšnieka lēmumu, kas pieņemts saistībā ar starptautiskajām tiesību normām vai humāniem apsvērumiem;

16) termiņuzturēšanās atļauju kā cilvēku tirdzniecības upuris;

17) termiņuzturēšanās atļauju saskaņā ar šā likuma 26.panta pirmās daļas 35.punktu;

18) termiņuzturēšanās atļauju saskaņā ar šā likuma 26.panta pirmās daļas 37.punktu;

19) Latvijā akreditētas ārvalstu diplomātiskās vai konsulārās pārstāvniecības, starptautiskās organizācijas vai tās pārstāvniecības, konsulārās iestādes darbinieka ģimenes locekļa personas apliecību, ja Latvijas Republikai ar attiecīgo valsti vai starptautisko organizāciju ir noslēgts atbilstošs līgums vai arī vienošanās par savstarpējības principa piemērošanu;

20) patvēruma meklētāja personas dokumentu un nav saņēmis Pārvaldes lēmumu par bēgļa vai alternatīvā statusa piešķiršanu vai atteikumu to piešķirt trīs mēnešu laikā pēc tam, kad iesniegts iesniegums par bēgļa vai alternatīvā statusa piešķiršanu, un tas nav noticis viņa vainas dēļ. Tiesības uz nodarbinātību saglabājas līdz brīdim, kad stājies spēkā un kļuvis neapstrīdams galīgais lēmums par bēgļa vai alternatīvā statusa piešķiršanu vai atteikumu to piešķirt;

21) vīzu vai termiņuzturēšanās atļauju kā studējošais Latvijas Republikā akreditētā izglītības iestādē pilna laika maģistra vai doktora studiju programmā, ja šajā laikā nav studiju pārtraukuma;

22) termiņuzturēšanās atļauju kā tāda ārzemnieka ģimenes loceklis, kuram piešķirtas tiesības uz nodarbinātību bez ierobežojumiem, tiesības uz nodarbinātību pie noteikta darba devēja vai tiesības veikt komercdarbību;

23) vīzu vai termiņuzturēšanās atļauju kā pētnieks;

24) vīzu, termiņuzturēšanās atļauju vai citu normatīvajos aktos noteiktu dokumentu saskaņā ar Latvijas Republikai saistošu starptautisku tiesību aktu, kurā paredzēts, ka ārzemniekam var piešķirt tiesības uz nodarbinātību bez ierobežojumiem.

**44.pants.** Ārzemniekam, kurš saņēmis ilgtermiņa vīzu vai termiņuzturēšanās atļauju sakarā ar pilna laika studijām Latvijas Republikā akreditētā izglītības iestādē vai sakarā ar studējošo apmaiņu, ir tiesības uz nodarbinātību līdz 20 stundām nedēļā vai 40 stundām nedēļā studiju brīvlaika periodā pie jebkura darba devēja, izņemot to ārzemnieku, kuram ir tiesības uz nodarbinātību bez ierobežojumiem saskaņā ar šā likuma 43.panta 21. punktu.

**45.pants.** (1)Tiesības uz nodarbinātību atņem šādos gadījumos:

1) vienlaikus ar vīzas atcelšanu vai anulēšanu vai termiņuzturēšanās atļaujas anulēšanu;

2) ja mainījušies apstākļi, uz kuru pamata ārzemniekam piešķirtas tiesības uz nodarbinātību.

(2) Lēmumu, kas pieņemts saskaņā ar šā panta pirmās daļas 2.punktu, ārzemnieka uzaicinātājam ir tiesības apstrīdēt Pārvaldes priekšniekam.

(3) Pārvaldes priekšnieka lēmumu, kas pieņemts par šā panta otrajā daļā minēto apstrīdēšanas pieteikumu, ārzemnieka uzaicinātājam likumā noteiktajā kārtībā ir tiesības pārsūdzēt tiesā.

(4) Šajā pantā minēto lēmumu apstrīdēšana vai pārsūdzēšana neaptur to darbību.

**46.pants.** (1) Kārtību, kādā ārzemniekam piešķir un atņem tiesības uz nodarbinātību, nosaka Ministru kabinets.

 (2) Ministru kabinets nosaka kārtību, kādā profesionālo pieredzi var atzīt par derīgu Eiropas Savienības zilās kartes saņemšanai attiecīgā specialitātē vai nozarē.

**V nodaļa**

**Ārzemnieku integrācija**

**47.pants**. (1) Ārzemniekam, kura paredzamais uzturēšanās termiņš Latvijas Republikā ir vismaz trīs gadi nepārtraukti, ir pienākums apgūt šā panta otrajā daļā noteikto agrīnās integrācijas programmu.

(2) Agrīnās integrācijas programma ietver:

1) kultūras ievirzes kursu;

2) latviešu valodas apguvi vismaz pamata līmeņa 1.pakāpē (A1).

(3) Šā panta pirmā daļa neattiecas uz ārzemnieku, kurš:

1) uzturas Latvijas Republikā kā komersanta ietvaros pārcelts darbinieks;

2) uzturas Latvijas Republikā kā ārvalsts komersanta pārstāvniecības pārstāvis;

3) uzturas Latvijas Republikā saistībā ar pilna laika studijām Latvijas Republikā akreditētā augstskolā vai koledžā, vai audzēkņu vai studējošo apmaiņu;

4) uzturas Latvijas Republikā saistībā ar tiesvedību laulības šķiršanas lietā vai lai pabeigtu krimināllietas izmeklēšanu vai izskatīšanu tiesā;

5) uzturas Latvijas Republikā saistībā ar dalību starptautiska līguma īstenošanā;

6) nav sasniedzis 18 gadu vecumu;

7) atbilstoši ārsta rehabilitologa atzinumam veselības stāvokļa dēļ ir atbrīvots no dalības integrācijas programmas kursos;

8) jau ir apguvis valsts valodu vismaz pamata līmeņa 1.pakāpē (A1) un jau vienu reizi ir apguvis kultūras ievirzes kursu;

9) uzturas Latvijas Republikā saistībā ar Patvēruma likumā noteiktajā kārtībā piešķirto starptautiskās aizsardzības statusu vai pagaidu aizsardzību;

10) ir šīs daļas 1.-5.apakšpunktā minētā ārzemnieka ģimenes loceklis.

(4) Ārzemnieks agrīnās integrācijas programmu apgūst ne vēlāk kā 18 mēnešu laikā no brīža, kad viņš saņēmis uzturēšanās atļauju,

1) kuras termiņš ir vismaz trīs gadi vai

2) kura ir izsniegta atkārtoti un kopā ar ārzemniekam iepriekš izsniegtās uzturēšanās atļaujas termiņu sasniedz vismaz trīs gadu termiņu, vai

3) kuras termiņš ir īsāks par trīs gadiem, bet kuru ārzemniekam, saskaņā ar šo likumu, ir tiesības pieprasīt atkārtoti, uzturēšanās atļauju kopējam termiņam sasniedzot vismaz trīs gadus.

(5) Šā panta trešajā daļā minētais ārzemnieks ir tiesīgs brīvprātīgi piedalīties agrīnās integrācijas pasākumos.

**48.pants.** (1) Agrīnās integrācijas pasākumus apmaksā ārzemnieks.

(2) Agrīnās integrācijas pasākumu saturu, apjomu, kā arī to apstiprināšanas, finansēšanas un mācību organizēšanas kārtību nosaka Ministru kabinets.

**VI nodaļa
Atteikums ārzemniekam ieceļot Latvijas Republikā**

**49.pants.**(1) Lēmumu par atteikumu ieceļot Latvijas Republikā Valsts robežsardzes amatpersona pieņem un noformē saskaņā ar regulu Nr.[2016/399](http://eur-lex.europa.eu/eli/reg/2016/399/oj/?locale=LV).

(2) Valsts robežsardzes amatpersonas, kuras ir tiesīgas pieņemt lēmumu par atteikumu ārzemniekam ieceļot Latvijas Republikā, nosaka Valsts robežsardzes priekšnieks.

(3) Valsts robežsardzes priekšnieks vai viņa pilnvarota amatpersona, ievērojot regulas Nr. [2016/399](http://eur-lex.europa.eu/eli/reg/2016/399/oj/?locale=LV) 6.panta 5. punkta "c" apakšpunkta nosacījumus, var atļaut ieceļot Latvijas Republikā ārzemniekam, kurš neatbilst ieceļošanas nosacījumiem.

**50.pants.** (1) Ārzemniekam ir tiesības lēmumu par atteikumu ieceļot Latvijas Republikā apstrīdēt, iesniegumu par apstrīdēšanu iesniedzot Latvijas pārstāvniecībā.

(2) Šā panta pirmajā daļā minēto iesniegumu izskata Valsts robežsardzes priekšnieks vai viņa pilnvarota amatpersona.

(3) Lēmumu par apstrīdēto administratīvo aktu, kas pieņemts saskaņā ar šā panta otro daļu, likumā noteiktajā kārtībā var pārsūdzēt Administratīvajā rajona tiesā. Tiesas nolēmums ir galīgs un nav pārsūdzams.

(4) Šā panta pirmajā daļā minētā lēmuma apstrīdēšana un pārsūdzēšana neaptur tā darbību.

**51.pants.**(1) Pārvadātājs pārliecinās par to, ka ārzemniekam, kuru tas pārvadā, ir ieceļošanai Latvijas Republikā nepieciešamie dokumenti, kuri atbilst šā likuma 6.panta pirmās daļas 2.punkta un 7.panta pirmās daļas 2., 3., 4., 5. un 6.punkta prasībām.

(2) Pēc Valsts robežsardzes amatpersonas pieprasījuma pārvadātājs, kas ārzemnieku nogādājis Latvijas Republikā, nogādā ārzemnieku atpakaļ valstī, no kuras viņš atvests, vai valstī, kas izsniegusi ceļošanas dokumentu, vai jebkurā citā valstī, kurā ārzemnieka ieceļošana ir garantēta, ja:

1) pieņemts lēmums par atteikumu ārzemniekam ieceļot Latvijas Republikā;

2) nākamais pārvadātājs, kuram jānogādā galamērķa valstī vai nākamajā valstī ārzemnieks, kas šķērso Latvijas Republikas teritoriju tranzītā, atsakās to darīt;

3) ārzemniekam, kas šķērso Latvijas Republikas teritoriju tranzītā, galamērķa valsts vai nākamā valsts atsaka ieceļošanu un nosūta viņu atpakaļ uz Latvijas Republiku.

(3) Izdevumus, kas saistīti ar ārzemnieka aizturēšanu, turēšanu apsardzībā un piespiedu izraidīšanu, sedz pārvadātājs. Izdevumu noteikšanas un piedziņas kārtību nosaka Ministru kabinets.

**52.pants.**Ja Valsts robežsardzes amatpersonai, pieņemot lēmumu par atteikumu ārzemniekam ieceļot Latvijas Republikā, nav iespējams viņu tūlīt nosūtīt atpakaļ uz valsti, no kuras viņš ieradies, Valsts robežsardzes amatpersonai ir tiesības šo ārzemnieku aizturēt tik ilgi, līdz to var izdarīt, bet ne ilgāk par 72 stundām,izņemot gadījumu, kad ārzemnieks ar savu uzvedību apdraud sabiedrības drošību vai veselību, tad līdz brīdim, kamēr tas tiek uzņemts pārvadājumam.

**VII nodaļa
Ierobežojošie pasākumi izraidīšanas procedūrā**

**53.pants.** Valsts robežsardzes amatpersonai ir tiesības uz laiku līdz 48 stundām aizturēt ārzemnieku, izņemot nepilngadīgu ārzemnieku, kurš nav sasniedzis 14 gadu vecumu, ar mērķi pārbaudīt vai noskaidrot ārzemnieka uzturēšanās pamatu Latvijas Republikā un viņa identitāti.

**54.pants**. (1) Valsts robežsardzes amatpersona var piemērot vienu no šādiem ierobežojošajiem pasākumiem, ja ir pamats uzskatīt, ka ārzemnieks izvairīsies no izraidīšanas procedūras vai traucēs tās sagatavošanu, vai pastāv ārzemnieka bēgšanas iespējamība:

1) aizturēšanai alternatīvo līdzekli;

2) aizturēšanu.

(2) Nepieciešamību piemērot ierobežojošo pasākumu izvērtē, ņemot vērā ārzemnieka individuālo situāciju un apstākļus, kā arī samērīguma principu.

 **55.pants.** (1) Aizturēšanai alternatīvo līdzekli piemēro, ja pastāv šā likuma 57.panta otrajā daļā noteiktie apstākļi un:

1) Valsts robežsardzes amatpersona, izvērtējot ārzemnieka individuālo situāciju un apstākļus, secina, ka aizturēšana būtu nesamērīgs ierobežojošs pasākums;

2) rajona (pilsētas) tiesa ir pieņēmusi lēmumu, ka aizturēšana ir nesamērīgs ierobežojošs pasākums.

 (2) Valsts robežsardzes amatpersona izvēlas vienu no šādiem aizturēšanai alternatīvajiem līdzekļiem:

1) reģistrēšanās noteiktā Valsts robežsardzes struktūrvienībā;

2) ceļošanas dokumenta un citu ārzemnieka rīcībā esošo personu apliecinošu dokumentu nodošana Valsts robežsardzes amatpersonai.

 (3) Lēmumā par aizturēšanai alternatīvā līdzekļa piemērošanu norāda:

1) tā ārzemnieka vārdu (vārdus), uzvārdu, dzimšanas datumu un valstspiederību, kuram piemērots ierobežojošais pasākums;

2) faktu konstatējumu;

3) ierobežojošā pasākuma piemērošanas tiesisko pamatojumu;

4) noteiktā pienākuma izpildes nosacījumus;

5) lēmuma apstrīdēšanas kārtību.

(4) Lēmumam par aizturēšanai alternatīvā līdzekļa piemērošanu pievieno ārzemnieka fotoattēlu.

(5) Pienākums reģistrēties noteiktā laikā Valsts robežsardzes struktūrvienībā pildāms ārzemnieka dzīvesvietai tuvākajā Valsts robežsardzes struktūrvienībā. Pēc ārzemnieka lūguma var noteikt citu Valsts robežsardzes struktūrvienību minētā pienākuma izpildei. Reģistrēšanas regularitāti nosaka, ņemot vērā ārzemnieka lietas apstākļus. Kopējais šī aizturēšanai alternatīvā līdzekļa piemērošanas termiņš nedrīkst pārsniegt 18 mēnešus.

(6) Ārzemnieku ar lēmumu par aizturēšanai alternatīvā līdzekļa piemērošanu iepazīstina valodā, kuru viņš saprot, vai valodā, kuru ir pamats uzskatīt par viņam saprotamu, ja nepieciešams, izmantojot tulka pakalpojumus, un viņam izskaidro šā lēmuma būtību, kā arī apstrīdēšanas kārtību.

(7) Ja vairs nepastāv apstākļi, kas bija par pamatu aizturēšanai alternatīvā līdzekļa piemērošanai vai ārzemnieks aizturams saskaņā ar šā likuma 57.panta otro daļu, Valsts robežsardzes amatpersona pieņem lēmumu par aizturēšanai alternatīvā līdzekļa atcelšanu.

**56.pants.** (1) Ārzemniekam ir tiesības septiņu darbdienu laikā pēc tam, kad stājies spēkā lēmums par aizturēšanai alternatīvā līdzekļa piemērošanu, to apstrīdēt Valsts robežsardzes priekšniekam. Lēmuma apstrīdēšana neaptur tā darbību.

(2) Ārzemnieku ar lēmumu, kas pieņemts par apstrīdēto lēmumu par aizturēšanai alternatīvā līdzekļa piemērošanu, iepazīstina valodā, kuru viņš saprot, vai valodā, kuru ir pamats uzskatīt par viņam saprotamu, ja nepieciešams, izmantojot tulka pakalpojumus, un viņam izskaidro šā lēmuma būtību un pārsūdzēšanas kārtību.

(3) Valsts robežsardzes priekšnieka lēmumu par apstrīdēto lēmumu par aizturēšanai alternatīvā līdzekļa piemērošanu var pārsūdzēt pilsētas (rajona) tiesā septiņu darbdienu laikā no tā spēkā stāšanās dienas. Pieteikuma iesniegšana tiesā neaptur iepriekš minētā lēmuma darbību.

**57.pants.** (1) Valsts robežsardzes amatpersonai ir tiesības līdz 10 diennaktīm aizturēt ārzemnieku, izņemot nepilngadīgu ārzemnieku, kurš nav sasniedzis 14 gadu vecumu, ja:

1) uz viņu attiecas izraidīšanas procedūra saskaņā ar šā likuma 74., 75. vai 91.pantu;

2) viņš pakļauts atpakaļnodošanai trešajai valstij vai citai Eiropas Savienības dalībvalstij saskaņā ar līgumu vai vienošanos, kas paredz tādu personu atpakaļuzņemšanu, kuras attiecīgās valsts teritorijā uzturas nelikumīgi.

 (2) Valsts robežsardzes amatpersona ir tiesīga pieņemt lēmumu par ārzemnieka aizturēšanu, ja pastāv kāds no šā likuma 54.panta pirmajā daļā minētajiem pamatojumiem, kas pamatots ar šādiem apstākļiem:

1) ārzemnieks nesadarbojas, it īpaši, slēpjot savu identitāti vai sniedzot nepatiesas ziņas;

2) ārzemnieks izmantojis citas personas vai viltotu personu apliecinošu dokumentu, vīzu vai uzturēšanās atļauju;

3) ārzemnieks iznīcinājis vai citā veidā atbrīvojies no personu apliecinošā dokumenta;

4) ārzemnieks atsakās doties uz citas Eiropas Savienības dalībvalsts teritoriju, kurā viņam ir tiesības uzturēties;

5) ārzemnieks šķērsojis ārējo robežu, izvairoties no robežpārbaudēm;

6) ārzemnieks nevar norādīt vietu, kur viņš uzturēsies līdz attiecīgās izraidīšanas procedūras beigām, un iesniegt nekustamā īpašuma īpašnieka rakstveida apliecinājumu par apņemšanos nodrošināt viņa izmitināšanu vai nevar uzrādīt naudas summu, kas norādīta šā likuma 6.panta pirmās daļas 4.punktā un aprēķināma līdz viņa izraidīšanai;

7) kompetenta valsts iestāde sniegusi atzinumu, kas ir par pamatu tam, lai uzskatītu, ka ārzemnieks apdraud valsts drošību vai sabiedrisko kārtību vai drošību;

8) ārzemnieks ir iesaistīts nelegālās imigrācijas veicināšanā;

9) ārzemnieks ir notiesāts par Latvijas Republikā izdarītu noziedzīgu nodarījumu, par ko paredzētais sods ir saistīts ar brīvības atņemšanu vismaz uz vienu gadu;

10) ārzemnieks iepriekš izvairījies no izraidīšanas procedūras Latvijas Republikā vai citā Eiropas Savienības dalībvalstī;

11) ārzemnieks nepamatoti nav izpildījis pienākumu atstāt Eiropas Savienības dalībvalstu teritoriju noteiktajā termiņā;

12) ārzemnieks nepamatoti nav ievērojis noteikto pienākumu reģistrēties attiecīgajā Valsts robežsardzes struktūrvienībā;

13) ārzemnieks iepriekš patvaļīgi atstājis aizturēto ārzemnieku izmitināšanas centru vai aizturēšanas telpas, kā arī ārzemnieka līdzšinēja uzvedība citās procedūrās ļauj secināt, ka ārzemnieks izvairīsies no izraidīšanas procedūras;

14) ārzemnieks ieceļojis Latvijas Republikā, neievērojot lēmumu par iekļaušanu sarakstā vai lēmumu par ieceļošanas aizliegumu Šengenas teritorijā;

15) ārzemnieks iesniedzis iesniegumu par bēgļa vai alternatīvā statusa piešķiršanu ar mērķi kavēt vai traucēt izraidīšanas procedūru, un, ja ir konstatējams, ka attiecīgajam ārzemniekam nav pastāvējuši šķēršļi šādu iesniegumu iesniegt iepriekš.

(3) Valsts robežsardzes amatpersona aiztur ārzemnieku, lai nodrošinātu viņa izceļošanu piespiedu izraidīšanas procedūras ietvaros, ja pirms tam attiecībā uz ārzemnieku tika pieņemts lēmums par aizturēšanai alternatīvā līdzekļa piemērošanu.

**58.pants.** (1) Valsts robežsardzes amatpersona aiztur ārzemnieku, lai:

1) izpildītu ar tiesas spriedumu piespriestu papildsodu — izraidīšana no Latvijas Republikas —, viņu aizturēt ir tiesības pēc tiesas sprieduma pasludināšanas, ja konkrētajā gadījumā ārzemniekam nav piemērots drošības līdzeklis — apcietinājums;

2) nodrošinātu izraidīšanas procedūru, kas paredzēta šā likuma 81.pantā;

3) faktiski veiktu ārzemnieka piespiedu izraidīšanu vai nodrošinātu atpakaļnodošanu Eiropas Savienības dalībvalstij, ja pirms tam izraidīšanas procedūras laikā ārzemnieks nebija aizturēts vai attiecībā uz viņu bija piemērots aizturēšanai alternatīvais līdzeklis.

(2) Valsts robežsardze saskaņā ar šā panta pirmo daļu aiztur ārzemnieku līdz tiesas spriedumā noteiktā papildsoda – izraidīšanas no Latvijas Republikas vai ārzemnieka piespiedu izraidīšanas vai atpakaļuzņemšanas izpildei.

**59.pants**. (1) Valsts robežsardzes amatpersona, aizturot ārzemnieku, sastāda aizturēšanas protokolu.

 (2) Aizturēšanas protokolā norāda tā sastādīšanas laiku, vietu, protokola sastādītāja amatu, vārdu un uzvārdu, ziņas par aizturēto, aizturēšanas laiku un motīvus. Protokolu paraksta amatpersona, kura to sastādījusi, un aizturētais. Ja aizturētais atsakās parakstīt protokolu, to norāda protokolā.

(3) Aizturot ārzemnieku, Valsts robežsardzes amatpersona veic personas un mantu apskati un sastāda par to protokolu. Ja ārzemnieka apskate ir saistīta ar ķermeņa atkailināšanu vai pārmeklēšanu, apskati veic tā paša dzimuma amatpersona, nepiedaloties pretēja dzimuma personām, izņemot ārstniecības personu.

(4) Aizturētā ārzemnieka mantu apskati veic viņa klātbūtnē. Neatliekamos gadījumos mantas var apskatīt bez aizturētā ārzemnieka klātbūtnes.

**60.pants**. (1) Ārzemniekam aizturēšanas protokolu ir tiesības 10 dienu laikā pārsūdzēt rajona (pilsētas) tiesā. Pieteikuma iesniegšana tiesai neaptur lēmuma darbību.

(2) Rajona (pilsētas) tiesa nekavējoties izskata iesniegto sūdzību un pieņem lēmumu pēc būtības. Šis lēmums nav pārsūdzams. Lēmumu nosūta ārzemniekam un Valsts robežsardzei 24 stundu laikā no lēmuma pieņemšanas brīža.

**61.pants**. (1) Aizturētajam izraidīšanas procedūras laikā ir šādas tiesības:

1) personiski vai ar sava pārstāvja palīdzību iepazīties ar materiāliem, kas saistīti ar viņa aizturēšanu;

2) sazināties ar savas valsts konsulāro iestādi un saņemt juridisko palīdzību;

3) sazināties valodā, kuru ārzemnieks saprot vai kura viņam pamatoti būtu jāsaprot, ja nepieciešams, izmantojot tulka pakalpojumus.

(2) Ārzemniekiem, kuriem ir dzirdes, runas vai redzes traucējumi, nodrošina tiesības sazināties tiem saprotamā veidā, ko persona spēj uztvert.

(3) Ar šā panta pirmajā daļā minētajām tiesībām ārzemnieku iepazīstina aizturēšanas brīdī.

**62.pants.** (1)Aizturēt ārzemnieku ilgāk par 10 diennaktīm, pamatojoties uz šā likuma 57. pantā minētajiem nosacījumiem, Valsts robežsardzes amatpersonai ir tiesības tikai ar rajona (pilsētas) tiesas (atbilstoši aizturētā ārzemnieka faktiskajai atrašanās vietai) tiesneša (turpmāk — tiesnesis) lēmumu. Pamatojoties uz Valsts robežsardzes amatpersonas iesniegumu, tiesnesis pieņem lēmumu par ārzemnieka aizturēšanu uz laiku līdz diviem mēnešiem vai par aizturēšanas atteikumu.

(2) Ja tiesneša lēmumā norādītajā termiņā ārzemnieku nav bijis iespējams izraidīt, tiesnesis, pamatojoties uz Valsts robežsardzes amatpersonas iesniegumu, pieņem lēmumu par aizturēšanas termiņa pagarināšanu uz laiku līdz diviem mēnešiem vai par atteikumu pagarināt aizturēšanas termiņu.

(3) Valsts robežsardzes amatpersona iesniegumu par aizturēšanas termiņa pagarināšanu var iesniegt tiesai atkārtoti, taču kopējais aizturēšanas termiņš nedrīkst pārsniegt sešus mēnešus.

(4) Tiesnesis var pieņemt lēmumu par šā panta trešajā daļā minētā aizturēšanas termiņa pagarināšanu, nepārsniedzot papildu 12 mēnešus, ja ārzemnieks atsakās sadarboties vai kavējas nepieciešamo dokumentu saņemšana no trešajām valstīm.

(5) Valsts robežsardzes amatpersona ir tiesīga atkārtoti aizturēt ārzemnieku, ja ir konstatētas būtiskas izmaiņas apstākļos, kas rada pamatotu izraidīšanas iespējamību.

**63. pants.** (1) Tiesnesis, pieņemot lēmumu par aizturēšanu, aizturēšanas termiņa pagarināšanu vai atteikumu pagarināt aizturēšanas termiņu, izvērtē un ņem vērā izraidīšanas procedūras ietvaros noskaidrotos apstākļus, kā arī to, vai joprojām pastāv šā likuma [57.panta](https://m.likumi.lv/doc.php?id=68522#p51) otrajā daļā minētie apstākļi, kas bija par pamatu ārzemnieka aizturēšanai.

(2) Pieņemot lēmumu par aizturēšanas termiņa pagarināšanu vai atteikumu pagarināt aizturēšanas termiņu, tiesnesis norāda konstatētos faktus, secinājumus un argumentus, uz kuriem pamatojoties pieņemts attiecīgais lēmums.

**64.pants.** (1) Aizturēšanas termiņu aprēķina stundās, dienās un mēnešos. Aprēķinot termiņu, ņem vērā to stundu un dienu, kurā sākas termiņa skaitījums. Aizturēšanas termiņu skaita no ārzemnieka faktiskās aizturēšanas brīža.

 (2) Valsts robežsardzes amatpersona nogādā ārzemnieku pie tiesneša vai nodrošina ārzemnieka klātbūtni tiesā ar videokonferences palīdzību ne vēlāk kā 48 stundas pirms šā likuma [62.panta](https://m.likumi.lv/doc.php?id=68522#p54) pirmajā daļā noteiktā termiņa vai ne vēlāk kā 48 stundas pirms lēmumā par ārzemnieka aizturēšanu norādītā termiņa izbeigšanās un, ja nepieciešams, pieaicina tulku.

(3) Tiesnesis nekavējoties izskata iesniegtos materiālus (Valsts robežsardzes amatpersonas iesniegumu, aizturēšanas protokolu, lēmumu par ārzemnieka piespiedu izraidīšanu (ja tāds ir pieņemts) un dokumentus, kas norāda uz pasākumiem, kuri veikti ārzemnieka izraidīšanas nodrošināšanai), uzklausa Valsts robežsardzes amatpersonas sniegto informāciju un ārzemnieka vai viņa pārstāvja paskaidrojumus.

(4) Tiesnesis lēmumu par ārzemnieka aizturēšanu, aizturēšanas termiņa pagarināšanu vai atteikumu aizturēt ārzemnieku vai pagarināt aizturēšanas termiņu pieņem vienpersoniski un norāda tajā attiecīgās tiesas nosaukumu, savu vārdu un uzvārdu, materiālu izskatīšanas datumu, ziņas par aizturēto, lēmuma motīvus, normatīvo aktu, ar kuru lēmums pamatots, un savu nolēmumu.

(5) Tiesneša lēmumu nosūta ārzemniekam un Valsts robežsardzei 24 stundu laikā no Valsts robežsardzes iesnieguma saņemšanas brīža.

(6) Šā panta ceturtajā daļā minēto tiesneša lēmumu ārzemnieks vai Valsts robežsardzes priekšnieks vai viņa pilnvarota amatpersona var pārsūdzēt 48 stundu laikā no lēmuma saņemšanas brīža.

(7) Rajona (pilsētas) tiesa nekavējoties izskata iesniegto sūdzību un pieņem lēmumu pēc būtības. Rajona (pilsētas) tiesas lēmumu 10 dienu laikā var pārsūdzēt apgbaltiesā. Apgabaltiesa izskata sūdzību 10 dienu laikā. Attiecīgajā lietā pieņemtais apgabaltiesas lēmums nav pārsūdzams. Lēmumu nosūta ārzemniekam un Valsts robežsardzei 24 stundu laikā no lēmuma pieņemšanas brīža.

(8) Aizturēšanas pārsūdzība vai sūdzības iesniegšana pati par sevi nevar būt par pamatu aizturētā ārzemnieka atbrīvošanai.

(9) Izbraukšanas rīkojuma vai lēmuma par piespiedu izraidīšanu darbības apturēšana sakarā ar to apstrīdēšanu vai pārsūdzēšanu nevar būt par pamatu aizturētā ārzemnieka atbrīvošanai.

**65.pants**. (1) Valsts robežsardzes amatpersona noskaidro aizturētā ārzemnieka vai ārzemnieka, attiecībā uz kuru tika pieņemts lēmums par aizturēšanai alternatīvā līdzekļa piemērošanu, identitāti, noņem viņa pirkstu nospiedumus un viņu nofotografē, kā arī, ja nepieciešams, nodrošina ārzemnieka medicīnisko pārbaudi. Minētās darbības ar aizturēto nepilngadīgo ārzemnieku, kurš ir vecumā no 14 līdz 18 gadiem, veic darbam ar nepilngadīgajiem sagatavota Valsts robežsardzes amatpersona.

(2) Valsts robežsardzes amatpersonai ir tiesības izņemt aizturētā ārzemnieka mantas un personu apliecinošus un ceļošanas dokumentus, sastādot par to protokolu vai izdarot protokolā attiecīgu ierakstu par aizturētā mantu apskati.

(3) Šā likuma 6.panta pirmās daļas 2.punktā un šā panta otrajā daļā minētos dokumentus izņem līdz ārzemnieka izraidīšanai.

**66.pants**. (1) Aizturēto ārzemnieku ievieto Valsts robežsardzes izmitināšanas centrā (turpmāk – izmitināšanas centrs) vai Valsts robežsardzes pagaidu turēšanas telpā.

 (2) Izmitināšanas centra iekārtošanas un aprīkošanas prasības nosaka Ministru kabinets.

 (3) Izmitināšanas centrā vai Valsts robežsardzes pagaidu turēšanas telpā ievietoto ārzemnieku uzturēšanas prasības nosaka Ministru kabinets.

 (4) Izmitināšanas centrā ievietotajam ārzemniekam garantēto veselības aprūpes pakalpojumu apjomu un saņemšanas kārtību nosaka Ministru kabinets.

 (5) [Izmitināšanas centra iekšējās kārtības noteikumu](https://m.likumi.lv/ta/id/181286-izmitinasanas-centra-ieksejas-kartibas-noteikumi)s, ārzemnieka tiesības, pienākumus un ierobežojumus izmitināšanas centrā, kā arī to priekšmetu un vielu sarakstu, kuras aizturētajam ārzemniekam ir aizliegts glabāt izmitināšanas centrā, nosaka Ministru kabinets.

 (6) Izdevumus, kas saistīti ar aizturētā ārzemnieka uzturēšanu, sedz no valsts budžeta.

 **67.pants**.  (1) Pamatojoties uz šā likuma noteiktajā kārtībā sastādītu aizturēšanas protokolu, Valsts robežsardzes amatpersona var ievietot speciāli aprīkotās Valsts policijas telpās (turpmāk — īslaicīgās aizturēšanas vieta), šķirti no kriminālprocesuālā kārtībā aizturētām vai apcietinātām personām, aizturēto ārzemnieku, kurš aizturēts:

 1) saskaņā ar šā likuma 53. vai 58.panta pirmās daļas 1.un 2.punktu;

 2) saskaņā ar šā likuma 57.panta otrajā daļā minētajiem nosacījumiem, ja ārzemnieks rada draudus valsts drošībai vai sabiedriskajai kārtībai vai drošībai, vai ir pārsniegta izmitināšanas centra kapacitāte.

 (2) Īslaicīgās aizturēšanas vietā aizturētajam ārzemniekam nodrošināmi īslaicīgās aizturēšanas vietas sadzīves apstākļi, un uz viņu attiecināmi īslaicīgās aizturēšanas vietas iekšējās kārtības noteikumi.

 (3) Īslaicīgās aizturēšanas vietā neievieto ārzemnieku, kas ir mazāk aizsargāta persona — nepilngadīga persona, persona ar invaliditāti, persona vecumā, kuru sasniedzot Latvijas Republikā piešķir vecuma pensiju, grūtniece, viens no vecākiem, ar kuru kopā ir viņa nepilngadīgais bērns (bērni), un persona, kas pārcietusi nopietnu psiholoģisku, fizisku vai seksuālu vardarbību.

**68. pants.** (1) Valsts robežsardzes amatpersona aizturēto ārzemnieku ievieto izmitināšanas centrā, pamatojoties uz šā likuma [59.pantā](https://m.likumi.lv/doc.php?id=68522#p52)  noteiktajā kārtībā sastādītu aizturēšanas protokolu.

(2) Ievietojot aizturēto ārzemnieku izmitināšanas centrā, viņam pārbauda veselību un veic sanitāro apstrādi. Aizturētā ārzemnieka veselības pārbaudes un sanitārās apstrādes, kā arī to rezultātu fiksēšanas kārtību nosaka Ministru kabinets.

(3) Izmitināšanas centrā aizturēto ārzemnieku izmitina, ievērojot vispārējos cilvēktiesību principus un iekšējo drošību, kā arī personiskās īpašības un psiholoģisko saderību:

1) aizturētos izvieto atsevišķi atkarībā no dzimuma;

2) aizturēto nepilngadīgo ārzemnieku izmitina kopā ar aizturēto vecāku vai viņa likumisko pārstāvi;

3) aizturēto ārzemnieku, kuram ir veselības traucējumi, saskaņā ar ārstniecības personas norādījumiem ievieto speciāli šim nolūkam aprīkotā telpā;

4) aizturēto ārzemnieku, kurš ir pārkāpis izmitināšanas centra iekšējās kārtības noteikumus vai attiecībā uz kuru ir pamats uzskatīt, ka viņš varētu tos pārkāpt, ievieto speciāli šim nolūkam aprīkotā telpā;

5) aizturēto ārzemnieku, kurš var radīt draudus izmitināšanas centrā esošo personu drošībai, ievieto atsevišķi speciāli šim nolūkam aprīkotā telpā.

(4) Pēc aizturētā ārzemnieka lūguma, lai saglabātu ģimenes vienotību, ģimenes locekļus var izmitināt kopā, izņemot gadījumu, kad neparedzēti liels aizturēto ārzemnieku skaits pārsniedz izmitināšanas centra kapacitāti.

(5) Ja aizturētajam ārzemniekam ir bērns, kurš nav aizturēts, pēc aizturētā ārzemnieka rakstiska lūguma, lai saglabātu ģimenes vienotību, bērnu var ievietot izmitināšanas centrā kopā ar aizturēto ārzemnieku, to norādot aizturētā ārzemnieka aizturēšanas protokolā. Aizturētā ārzemnieka bērnam izmitināšanas centrā ir tādas pašas tiesības un pienākumi kā aizturētajam ārzemniekam.

**69. pants.** (1) Pēc ievietošanas izmitināšanas centrā aizturēto ārzemnieku iepazīstina viņam saprotamā valodā (ja nepieciešams, izmantojot tulka pakalpojumus) ar viņa tiesībām un pienākumiem, kā arī ar [izmitināšanas centra iekšējās kārtības noteikumi](https://m.likumi.lv/ta/id/181286-izmitinasanas-centra-ieksejas-kartibas-noteikumi)em.

(2) Aizturētajam ārzemniekam izmitināšanas centrā ir tiesības:

1) sazināties ar savas valsts konsulāro iestādi;

2) informēt ģimenes locekļus, radiniekus vai citas personas par savu atrašanās vietu;

3) satikties ar ģimenes locekļiem vai radiniekiem, kā arī starptautisko un nevalstisko cilvēktiesību organizāciju pārstāvjiem;

4) iesniegt sūdzības un iesniegumus;

5) saņemt uzturu un materiālo nodrošinājumu sadzīves vajadzībām;

6) saņemt neatliekamo medicīnisko palīdzību, kā arī garantētos veselības aprūpes pakalpojumus normatīvajos aktos noteiktajā apjomā un kārtībā;

7) par saviem līdzekļiem saņemt veselības aprūpes pakalpojumus un medikamentus, ko izrakstījusi ārstniecības persona;

 (3) Aizturētajam ārzemniekam izmitināšanas centrā ir pienākums:

1) pakļauties Valsts robežsardzes amatpersonu likumīgajām prasībām, tajā skaitā nepieciešamajām veselības pārbaudēm;

2) ievērot [izmitināšanas centra iekšējās kārtības noteikumu](https://m.likumi.lv/ta/id/181286-izmitinasanas-centra-ieksejas-kartibas-noteikumi)s.

**70. pants.** (1) Aizturēto ārzemnieku var izvest no izmitināšanas centra konvoja pavadībā šādos gadījumos:

1) lai nodrošinātu šajā likumā noteiktās darbības;

2) lai sniegtu medicīnisko palīdzību;

3) lai saskaņā ar kriminālprocesa virzītāja rakstveida pieprasījumu veiktu kriminālprocesuālās darbības, ja tās nevar veikt izmitināšanas centrā;

4) citos ar humāniem apsvērumiem saistītos gadījumos, pamatojoties uz Valsts robežsardzes attiecīgās teritoriālās pārvaldes priekšnieka rakstveida atļauju.

(2) Aizturēto ārzemnieku var pārmitināt citā izmitināšanas centrā, Valsts robežsardzes pagaidu turēšanas telpā vai īslaicīgās aizturēšanas vietā.

**71. pants**. Aizturēto ārzemnieku atbrīvo:

1) ja beidzies aizturēšanas termiņš vai ja tiesa pieņēmusi lēmumu par atteikumu pagarināt aizturēšanas termiņu;

2) pēc piespiedu izraidīšanas vai atpakaļnodošanas;

3) saskaņā ar Valsts robežsardzes amatpersonas lēmumu par aizturētā ārzemnieka atbrīvošanu, ja ir zuduši apstākļi, kas bija par pamatu viņa aizturēšanai, vai nav iespējams iegūt nepieciešamos dokumentus;

4) ja pieņemts lēmums piemērot ārzemniekam aizturēšanai alternatīvo līdzekli;

5) ārzemniekam mainījies tiesiskais statuss Latvijas Republikā;

6) konstatēti šā likuma 82.pantā minētie nosacījumi.

**72.pants** (1) Par tāda nepilngadīga ārzemnieka bez pavadības, kurš ir vecumā no 14 līdz 18 gadiem, aizturēšanu Valsts robežsardzes amatpersona nekavējoties informē bāriņtiesu, kuras darbības teritorijā šis ārzemnieks konstatēts, ārzemnieka pilsonības valsts vēstniecību vai Konsulāro departamentu.

(2) Aizturētu nepilngadīgu ārzemnieku bez pavadības, kurš ir vecumā no 14 līdz 18 gadiem, līdz aizturēšanas termiņa beigām ievieto izmitināšanas centrā.

(3) Ja Valsts robežsardzei sadarbībā ar Konsulāro departamentu līdz aizturēšanas termiņa beigām nav bijis iespējams noskaidrot identitāti un pilsonības vai mītnes valsti aizturētam nepilngadīgam ārzemniekam bez pavadības, bāriņtiesa lemj par nepilngadīgā ārzemnieka bez pavadības izmitināšanu audžuģimenē, pie aizbildņa vai bērnu aprūpes iestādē.

**73. pants**. Valsts iestādes amatpersonas, biedrību vai nodibinājumu, kā arī starptautisko organizāciju pilnvaroti pārstāvji var apmeklēt aizturēto ārzemnieku izmitināšanas centru vai speciāli iekārtoto telpu, lai pārliecinātos, ka to izmanto ārzemnieku aizturēšanas nodrošināšanai, kā arī novērtētu aizturēto ārzemnieku izmitināšanas un uzturēšanās apstākļus. Valsts iestādes amatpersonas, biedrību vai nodibinājumu, kā arī starptautisko organizāciju pilnvaroti pārstāvji savu apmeklējumu saskaņo ar izmitināšanas centra vai speciāli iekārtotās telpas priekšnieku un ievēro izmitināšanas centra vai speciāli iekārtotās telpas iekšējās kārtības noteikumus.

**VIII nodaļa
Izraidīšana**

**74.pants.** (1) Ja konstatēta ārzemnieka nelikumīga uzturēšanās Latvijas Republikā, viņam izdod izbraukšanas rīkojumu, izņemot šā likuma [75.pantā](https://m.likumi.lv/doc.php?id=68522#p42) noteiktos gadījumus.

(2) Izbraukšanas rīkojumu izdod Pārvaldes priekšnieks vai viņa pilnvarota amatpersona šādos gadījumos:

1) ārzemnieka nelikumīgu uzturēšanos Latvijas Republikā konstatē Pārvaldes amatpersona;

2) ārzemnieka nelikumīgu uzturēšanos Latvijas Republikā konstatē Valsts robežsardzes amatpersona un pastāv kāds no šādiem apstākļiem:

a) ārzemniekam ir bijusi izsniegta uzturēšanās atļauja Latvijas Republikā,

b) ārzemnieks uzturas Latvijas Republikā ilgāk par vienu gadu,

c) Latvijas Republikā likumīgi uzturas ārzemnieka laulātais vai radinieks līdz otrajai pakāpei taisnā līnijā,

d) ārzemnieks ir bijis Latvijas pilsonis vai Latvijas nepilsonis,

e) ir noslēdzies administratīvais process par iesniegumu bēgļa vai alternatīvā statusa piešķiršanai, izņemot gadījumu, ja iekšlietu ministrs pieņēmis lēmumu saskaņā ar šā likuma 94.panta trešās daļas 2.punktu,

f) ārzemniekam šajā likumā noteiktajā kārtībā ir tiesības pieprasīt uzturēšanās atļauju,

g) ārzemnieks ir izcietis sodu par Latvijas Republikā izdarītu noziedzīgu nodarījumu, izņemot noziedzīgu nodarījumu, kas saistīts ar valsts robežas nelikumīgu šķērsošanu, personas nelikumīgu pārvietošanu pāri valsts robežai vai nelikumīgu uzturēšanos valstī.

(3) Ja ārzemnieka nelikumīgu uzturēšanos Latvijas Republikā konstatē Valsts robežsardzes amatpersona, izbraukšanas rīkojumu izdod Valsts robežsardzes priekšnieks vai viņa pilnvarota amatpersona, izņemot šā panta otrās daļas 2.punktā noteiktos gadījumus.

(4) Ja ārzemnieka nelikumīga uzturēšanās Latvijas Republikā konstatēta tad, kad viņš izceļo, šķērsojot ārējo robežu, un nav iespējams izdot izbraukšanas rīkojumu līdz starptautiska reisa transporta atiešanai vai, lai neapturētu ārzemnieka izceļošanu, attiecībā uz kuru izbraukšanas rīkojuma izdošana ir Pārvaldes kompetencē, Valsts robežsardzes amatpersona informē ārzemnieku par to, ka attiecībā uz viņu tiks izdots izbraukšanas rīkojums, kuram var tikt pievienots lēmums par iekļaušanu sarakstā un lēmums par ieceļošanas aizliegumu Šengenas teritorijā. Šajā gadījumā Valsts robežsardzes priekšnieks vai viņa pilnvarota amatpersona, vai Pārvaldes priekšnieks, vai viņa pilnvarota amatpersona 10 dienu laikā no ārzemnieka izceļošanas dienas atbilstoši šā panta otrajā un trešajā daļā noteiktajai kompetencei izdod izbraukšanas rīkojumu un tas stājas spēkā tā izdošanas dienā. Izbraukšanas rīkojumu ārzemniekam nosūta uz viņa norādīto adresi, izskaidrojot viņam valodā, kuru ārzemnieks saprot vai kura viņam pamatoti būtu jāsaprot, izbraukšanas rīkojuma, tajā ietvertā lēmuma par iekļaušanu sarakstā un lēmuma par ieceļošanas aizliegumu Šengenas teritorijā būtību un apstrīdēšanas kārtību.

(5) Ja, izdodot izbraukšanas rīkojumu, konstatēts, ka ārzemnieks ieceļojis, pārkāpjot ieceļošanas nosacījumus Latvijas Republikā, un attiecībā uz viņu nav pastāvējuši apstākļi, kas ļāva viņam uzturēties Latvijas Republikā, izbraukšanas rīkojumā norāda tikai ziņas par ārzemnieku, pārkāpuma būtību, lēmumu par ārzemnieka iekļaušanu sarakstā un lēmumu par ieceļošanas aizliegumu Šengenas teritorijā, izbraukšanas rīkojuma apstrīdēšanas kārtību, tā sastādīšanas vietu un datumu, rīkojumu izdevušās amatpersonas amatu, vārdu un uzvārdu.

**75.pants.** Izbraukšanas rīkojumu neizdod vai lēmumu par piespiedu izraidīšanu nepieņem, ja:

1) ārzemniekam ir derīga citas Eiropas Savienības dalībvalsts uzturēšanās atļauja vai cits dokuments, kas dod viņam tiesības tur uzturēties, un ārzemnieks nekavējoties dodas uz attiecīgās Eiropas Savienības dalībvalsts teritoriju, izņemot gadījumu, ja ārzemnieks atsakās doties uz to vai, ja ārzemnieks apdraud valsts drošību vai sabiedrisko kārtību vai drošību;

2) ārzemnieku uzņem atpakaļ cita Eiropas Savienības dalībvalsts saskaņā ar starptautiska līguma nosacījumiem, kas Latvijas Republikai kļuvuši saistoši laikā līdz 2009.gada 13.janvārim;

3) Pārvaldes priekšnieks vai viņa pilnvarota amatpersona humānu apsvērumu dēļ atļauj ārzemniekam iesniegt dokumentus uzturēšanās atļaujas pieprasīšanai vai cita tiesiskā statusa Latvijas Republikā noteikšanai normatīvajos aktos noteiktajā termiņā;

4) saskaņā ar šā likuma [49.pantu](https://m.likumi.lv/doc.php?id=68522#p18) ir pieņemts lēmums par atteikumu ārzemniekam ieceļot Eiropas Savienības dalībvalstu teritorijā;

5) pierobežā konstatēto ārzemnieku, kurš nelikumīgi šķērsojis ārējo robežu un attiecībā uz kuru nav pastāvējuši apstākļi, kas ļāva viņam uzturēties Latvijas Republikā, uzņem atpakaļ trešā valsts saskaņā ar Latvijas Republikas noslēgto līgumu vai vienošanos nosacījumiem;

6) ārzemniekam ar tiesas spriedumu ir piespriests papildsods — izraidīšana no Latvijas Republikas;

7) atbilstoši starptautiskajai sadarbībai krimināltiesiskajā jomā ārzemnieks ir pakļauts atpakaļnosūtīšanas vai izdošanas procesam.

 **76.pants.** (1) Izbraukšanas rīkojumā uzliktā pienākuma izpildei nosaka termiņu no septiņām līdz 30 dienām. Ārzemniekam ir tiesības izpildīt šo pienākumu agrāk, nekā noteikts izbraukšanas rīkojumā.

 (2) Amatpersonai, kas izdevusi izbraukšanas rīkojumu, pēc ārzemnieka lūguma ir tiesības pagarināt šā panta pirmajā daļā noteikto termiņu uz laiku, kas nepārsniedz vienu gadu. Lemjot par noteiktā termiņa pagarināšanu, ņem vērā katra konkrētā gadījuma apstākļus, jo īpaši ārzemnieka uzturēšanās ilgumu, ģimenes vai sociālās saites, to, vai ārzemniekam ir nepilngadīgs bērns, kas apmeklē izglītības iestādi Latvijas Republikā. Pieņemtais lēmums ārzemniekam tiek paziņots rakstveidā.

**77.pants**(1) Ārzemniekam visā izraidīšanas procedūrā ir tiesības būt uzklausītam. Nepilngadīgs ārzemnieks bez pavadības šīs tiesības var realizēt pats vai ar bāriņtiesas starpniecību.

(2) Ārzemniekam ir pienākums sadarboties ar Valsts robežsardzi savas identitātes noskaidrošanā.

(3) Ārzemnieku izraida piespiedu kārtā uz valsti, kas nav viņa pilsonības valsts, tikai ar viņa piekrišanu.

(4) Ārzemniekam ir tiesības, papildus šā likuma 87.pantā noteiktajām tiesībām, par saviem līdzekļiem pieaicināt personu juridiskās palīdzības sniegšanai.

**78.pants.**(1) Pārvaldes priekšnieks vai viņa pilnvarota amatpersona vai Valsts robežsardzes priekšnieks vai viņa pilnvarota amatpersona izbraukšanas rīkojumā ir tiesīga ietvert lēmumu par ārzemnieka iekļaušanu sarakstā un lēmumu par ieceļošanas aizliegumu Šengenas teritorijā, ievērojot šā likuma [94.panta](https://m.likumi.lv/doc.php?id=68522#p61)  noteikumus.

(2) Izbraukšanas rīkojumā neietver lēmumu par iekļaušanu sarakstā un lēmumu par ieceļošanas aizliegumu Šengenas teritorijā, ja ārzemnieks saskaņā ar attiecīgo jomu regulējošiem normatīvajiem aktiem ir atzīts par cilvēku tirdzniecības upuri vai bijis iesaistīts nelegālās imigrācijas veicināšanā un ir sadarbojies ar attiecīgajām valsts iestādēm. Minētais nosacījums neattiecas uz ārzemnieku, kurš saskaņā ar kompetentas valsts iestādes atzinumu apdraud valsts drošību vai sabiedrisko kārtību vai drošību.

(3) Iestāde, kas izdevusi izbraukšanas rīkojumu, tajā ietverto lēmumu par iekļaušanu sarakstā un lēmumu par ieceļošanas aizliegumu Šengenas teritorijā var atcelt vai tajā noteikto ieceļošanas aizlieguma termiņu saīsināt, ja ārzemnieks var pierādīt, ka ir pilnībā izpildījis izbraukšanas rīkojumu.

**79.pants.** (1) Ārzemniekam, attiecībā uz kuru pieņemts lēmums par piespiedu izraidīšanu vai izdots izbraukšanas rīkojums, ir tiesības pieteikties uz atbalstu, ko sniedz starptautiskās organizācijas, biedrības vai nodibinājumi, lai viņš brīvprātīgi atgrieztos mītnes zemē (turpmāk — brīvprātīgas atgriešanās programma).

(2) Pārvaldes priekšnieks vai viņa pilnvarota amatpersona vai Valsts robežsardzes priekšnieks vai viņa pilnvarota amatpersona ir tiesīga atcelt lēmumu par piespiedu izraidīšanu, ja ārzemnieks, attiecībā uz kuru pieņemts lēmums, pieteicies uz brīvprātīgas atgriešanās programmu un attiecīgā starptautiskā organizācija, biedrība vai nodibinājums par to informējis lēmuma izdevēju iestādi. Atceļot lēmumu par piespiedu izraidīšanu, ārzemniekam izdod izbraukšanas rīkojumu.

(3) Šā panta otrās daļas noteikumu nepiemēro, ja pastāv kāds no šādiem nosacījumiem:

1) ārzemnieks saskaņā ar kompetentas valsts iestādes atzinumu apdraud valsts drošību vai sabiedrisko kārtību vai drošību;

2) ārzemnieks jau iepriekš izmantojis brīvprātīgas atgriešanās programmu.

**80.pants.** (1) Ja ārzemnieka uzturēšanās Latvijas Republikā ir nelikumīga, Pārvaldes priekšnieks vai viņa pilnvarota amatpersona vai Valsts robežsardzes priekšnieks vai viņa pilnvarota amatpersona atbilstoši šā likuma [74.panta](https://m.likumi.lv/doc.php?id=68522#p41) otrajā un trešajā daļā noteiktajai kompetencei pieņem lēmumu par piespiedu izraidīšanu, ja pastāv šā likuma [57.panta](https://m.likumi.lv/doc.php?id=68522#p51) otrajā daļā minētie apstākļi.

(2) Ja ārzemniekam bijis izdots izbraukšanas rīkojums, bet šā likuma [57.panta](https://m.likumi.lv/doc.php?id=68522#p51) otrajā daļā minētos apstākļus konstatē pēc izbraukšanas rīkojuma izdošanas, iestādes amatpersona, kas izdevusi izbraukšanas rīkojumu, pieņem lēmumu par ārzemnieka piespiedu izraidīšanu.

(3) Pieņemot lēmumu par piespiedu izraidīšanu, amatpersona šajā lēmumā ietver lēmumu par iekļaušanu sarakstā un lēmumu par ieceļošanas aizliegumu Šengenas teritorijā un nosaka ieceļošanas aizlieguma termiņu saskaņā ar šā likuma [94.pant](https://m.likumi.lv/doc.php?id=68522#p61)u. Amatpersona lēmumā par piespiedu izraidīšanu var ietvert lēmumu par iekļaušanu sarakstā un lēmumu par ieceļošanas aizliegumu Šengenas teritorijā, ja lēmums par piespiedu izraidīšanu pieņemts attiecībā uz nepilngadīgu ārzemnieku.

(4) Ja, pieņemot lēmumu par piespiedu izraidīšanu, tiek konstatēts, ka ārzemnieks ieceļojis, pārkāpjot ieceļošanas nosacījumus Latvijas Republikā un attiecībā uz viņu nav pastāvējuši apstākļi, kas ļāva viņam uzturēties Latvijas Republikā, lēmumā par piespiedu izraidīšanu norāda tikai ziņas par ārzemnieku, pārkāpuma būtību, lēmumu par ārzemnieka iekļaušanu sarakstā un lēmumu par ieceļošanas aizliegumu Šengenas teritorijā, lēmuma par piespiedu izraidīšanu apstrīdēšanas kārtību, tā sastādīšanas vietu un datumu, lēmumu par piespiedu izraidīšanu pieņēmušās amatpersonas amatu, vārdu un uzvārdu.

**81.pants** (1) Ja ārlietu ministrs, pamatojoties uz šā likuma 94.panta pirmās daļas 1.punktu, pieņēmis lēmumu par ārzemnieka iekļaušanu sarakstā un ārzemnieks atrodas Latvijas Republikā, Valsts robežsardzes priekšnieks vai viņa pilnvarota amatpersona astoņu dienu laikā no dienas, kad konstatēts fakts, ka ārzemnieks atrodas Latvijas Republikā, pieņem lēmumu par ārzemnieka piespiedu izraidīšanu.

(2) Šā panta pirmajā daļā minētais lēmums par piespiedu izraidīšanu nav apstrīdams vai pārsūdzams.

**82.pants.** Ārzemnieku neizraida, ja izraidīšana ir pretrunā ar Latvijas Republikas starptautiskajām saistībām.

**83.pants.** (1) Pārvaldes vai Valsts robežsardzes amatpersona iepazīstina ārzemnieku valodā, kuru viņš saprot vai kura viņam pamatoti būtu jāsaprot, ja nepieciešams, izmantojot tulka pakalpojumus, ar izbraukšanas rīkojumu vai lēmumu par piespiedu izraidīšanu, ar tajos ietverto lēmumu par iekļaušanu sarakstā un ar lēmumu par ieceļošanas aizliegumu Šengenas teritorijā, izskaidrojot to būtību un apstrīdēšanas kārtību, kā arī informējot par ārzemnieka tiesībām uz juridisko palīdzību. Iepazīstinot ārzemnieku, kurš ticis nelikumīgi nodarbināts Latvijas Republikā, ar izbraukšanas rīkojumu vai lēmumu par piespiedu izraidīšanu, viņu informē par tiesībām iesniegt prasību pret darba devēju un panākt, lai tiek izpildīts spriedums par darba devēja neizmaksāto darba samaksu, kā arī par prasības iesniegšanas un atalgojuma atgūšanas procedūru un iespēju pieprasīt termiņuzturēšanās atļauju saskaņā ar šā likuma [26.panta](https://m.likumi.lv/doc.php?id=68522#p23) sesto daļu.

(2) Pēc ārzemnieka pieprasījuma iestāde, kas izdevusi attiecīgo administratīvo aktu, nodrošina izbraukšanas rīkojuma vai lēmuma par piespiedu izraidīšanu galveno sastāvdaļu (faktu konstatējums, administratīvā akta pamatojums, adresātam uzliktais tiesiskais pienākums, norāde, kur un kādā termiņā šo administratīvo aktu var apstrīdēt vai pārsūdzēt) tulkojumu. Attiecīgā iestāde nodrošina mutvārdu vai rakstveida tulkojumu ārzemniekam valodā, kuru viņš saprot vai kura viņam pamatoti būtu jāsaprot, ja nepieciešams, izmantojot tulka pakalpojumus.

(3) Iestāde, pieņemot lēmumu par piespiedu izraidīšanu, nekavējoties par to paziņo tiesībsargam.

**84.pants.** Pārvaldes vai Valsts robežsardzes priekšnieks var atcelt vai apturēt savas iestādes amatpersonas izdotā izbraukšanas rīkojuma vai pieņemtā lēmuma par piespiedu izraidīšanu un tajā ietverto lēmumu par iekļaušanu sarakstā un ieceļošanas aizliegumu Šengenas teritorijā darbību, ja ir mainījušies apstākļi, kas bija par pamatu attiecīga administratīvā akta izdošanai, vai ir konstatēti apstākļi, kas minēti šā likuma [82.pantā](https://m.likumi.lv/doc.php?id=68522#p47), vai humānu apsvērumu dēļ.

**85.pants.** (1) Ārzemniekam ir tiesības septiņu dienu laikā pēc tam, kad stājies spēkā izbraukšanas rīkojums vai lēmums par piespiedu izraidīšanu un tajos ietvertais lēmums par iekļaušanu sarakstā un lēmums par ieceļošanas aizliegumu Šengenas teritorijā, tos apstrīdēt padotības kārtībā augstākā iestādē. Ārzemniekam ir tiesības iesniegt apstrīdēšanas iesniegumu valodā, kuru viņš saprot.

(2) Ārzemnieku iepazīstina ar pieņemto lēmumu par apstrīdēto izbraukšanas rīkojumu vai lēmumu par piespiedu izraidīšanu valodā, kuru viņš saprot vai kura viņam pamatoti būtu jāsaprot, ja nepieciešams, izmantojot tulka pakalpojumus, izskaidro viņam pieņemtā lēmuma būtību un pārsūdzēšanas kārtību, kā arī informē viņu par tiesībām uz valsts nodrošināto juridisko palīdzību.

**86. pants.** Augstākas iestādes lēmumu par izbraukšanas rīkojuma vai lēmuma par piespiedu izraidīšanu un tajos ietverto lēmumu par iekļaušanu sarakstā un lēmumu par ieceļošanas aizliegumu Šengenas teritorijā var pārsūdzēt Administratīvajā rajona tiesā septiņu dienu laikā no tā spēkā stāšanās dienas. Pieteikuma iesniegšana tiesā neaptur minēto lēmumu darbību. Administratīvās rajona tiesas nolēmums ir galīgs un nav pārsūdzams.

**87.pants.** (1) Ārzemniekam ir tiesības uz valsts nodrošināto juridisko palīdzību Valsts nodrošinātās juridiskās palīdzības likumā noteiktajā gadījumā un apjomā, ja:

1) viņam nepietiek līdzekļu, viņš uzturas Latvijas Republikā un attiecībā uz viņu izdotā izbraukšanas rīkojuma vai lēmuma par piespiedu izraidīšanu izpilde tiek apturēta;

2) viņš šajā likumā noteiktajos gadījumos un kārtībā aizturēts un uzturas Latvijas Republikā speciāli iekārtotās telpās vai izmitināšanas centrā.

(2) Šā panta pirmās daļas 1.punktā minētajā gadījumā ārzemnieks lēmuma par apstrīdēto izbraukšanas rīkojumu vai lēmuma par piespiedu izraidīšanu pārsūdzēšanas termiņā iesniedz iestādei, kas pieņēma lēmumu par apstrīdēto izbraukšanas rīkojumu vai lēmumu par piespiedu izraidīšanu, aizpildītu iesniegumu par valsts nodrošinātās juridiskās palīdzības pieprasījumu un ienākumiem. Minētā iesnieguma veidlapas paraugu nosaka Ministru kabinets.

(3) Iestāde, kas pieņēma lēmumu par apstrīdēto izbraukšanas rīkojumu vai lēmumu par piespiedu izraidīšanu, saņemot iesniegumu par valsts nodrošinātās juridiskās palīdzības pieprasījumu un ienākumiem, nekavējoties, bet ne vēlāk kā nākamajā darba dienā pārsūta to iestādei, kas ir atbildīga par valsts nodrošinātās juridiskās palīdzības sniegšanu. Iesniegumam pievienojama lēmuma par apstrīdēto izbraukšanas rīkojumu vai lēmuma par piespiedu izraidīšanu kopija.

(4) Iesnieguma par valsts nodrošinātās juridiskās palīdzības pieprasījumu un ienākumiem iesniegšana iestādei, kas pieņēma lēmumu par apstrīdēto izbraukšanas rīkojumu vai lēmumu par piespiedu izraidīšanu, aptur tā pārsūdzēšanas termiņu līdz dienai, kad ārzemniekam, pamatojoties uz lēmumu par valsts nodrošinātās juridiskās palīdzības piešķiršanu, ir sniegta pirmā juridiskā konsultācija vai ir pieņemts lēmums par atteikumu piešķirt valsts nodrošināto juridisko palīdzību.

(5) Ja ārzemnieks šā panta pirmās daļas 2.punktā minētajā gadījumā vēlas saņemt valsts nodrošināto juridisko palīdzību, Valsts robežsardze nekavējoties, bet ne vēlāk kā nākamajā darba dienā pēc tam, kad pieņemts lēmums par apstrīdēto lēmumu par piespiedu izraidīšanu vai ārzemnieks izteicis vēlmi pārsūdzēt aizturēšanas lēmumu, uzaicina juridiskās palīdzības sniedzēju no saraksta, ko sagatavojusi iestāde, kas ir atbildīga par valsts nodrošinātās juridiskās palīdzības sniegšanu.

(6) Šā panta pirmās daļas 2.punktā minētajā gadījumā juridiskās palīdzības sniedzējam par valsts nodrošinātās juridiskās palīdzības sniegšanu maksā iestāde, kas ir atbildīga par valsts nodrošinātās juridiskās palīdzības sniegšanu, atbilstoši normatīvajiem aktiem, kas nosaka valsts nodrošinātās juridiskās palīdzības veidus, apjomu, samaksas apmēru un ar juridiskās palīdzības sniegšanu saistītos atlīdzināmos izdevumus, to apmēru un izmaksas kārtību.

(7) Ja Pārvaldes vai Valsts robežsardzes rīcībā ir informācija, ka ārzemnieks, kuram piešķirta valsts nodrošinātā juridiskā palīdzība, izceļojis no Latvijas Republikas, tās nekavējoties informē par to iestādi, kas ir atbildīga par valsts nodrošinātās juridiskās palīdzības sniegšanu.

**88. pants.** (1) Valsts robežsardze organizē un veic ārzemnieku piespiedu izraidīšanu.

(2) Ārzemnieku piespiedu izraidīšanas kārtību nosaka Ministru kabinets.

(3) Kārtību, kādā Latvijas Republika saņem un sniedz palīdzību Eiropas Savienības dalībvalstīm un Šengenas līguma dalībvalstīm piespiedu izraidīšanā, izmantojot gaisa telpu, palīdzības apjomu, kā arī kārtību, kādā organizējami kopīgi lidojumi starp Eiropas Savienības dalībvalstīm un Šengenas līguma dalībvalstīm, nosaka Ministru kabinets.

**89.pants.** Termiņu ieceļošanas aizliegumam Šengenas teritorijā skaita saskaņā ar šā likuma 96.panta trešo daļu.

**90. pants.** (1) Ja ārzemniekam, kuram izdots izbraukšanas rīkojums vai attiecībā uz kuru pieņemts lēmums par piespiedu izraidīšanu, nav derīga ceļošanas dokumenta un to nav iespējams iegūt ar diplomātisko vai konsulāro dienestu starpniecību, viņam izsniedz izceļošanas dokumentu.

(2) Izceļošanas dokumenta izsniegšanas kārtību nosaka Ministru kabinets.

**91.pants.** (1) Ja Valsts robežsardze konstatējusi, ka attiecībā uz ārzemnieku ir spēkā citas Eiropas Savienības dalībvalsts pieņemts izbraukšanas rīkojums vai lēmums par piespiedu izraidīšanu, Valsts robežsardzes priekšnieks vai viņa pilnvarota amatpersona, izvērtējusi lietas apstākļus un sazinājusies ar šo Eiropas Savienības dalībvalsti, ir tiesīga:

1) pieņemt lēmumu par attiecīgā izbraukšanas rīkojuma vai lēmuma par piespiedu izraidīšanu atzīšanu šādos gadījumos:

a) citas Eiropas Savienības dalībvalsts izbraukšanas rīkojums vai lēmums par piespiedu izraidīšanu pamatots ar nopietniem draudiem valsts drošībai vai sabiedriskajai kārtībai vai drošībai, vai ārzemnieks attiecīgajā Eiropas Savienības dalībvalstī ir notiesāts par nodarījumu, par kuru paredzēts sods — brīvības atņemšana vismaz uz vienu gadu;

b) citas Eiropas Savienības dalībvalsts izbraukšanas rīkojums vai lēmums par piespiedu izraidīšanu pamatots ar nopietniem draudiem valsts drošībai vai sabiedriskajai kārtībai vai drošībai, vai ir pamats uzskatīt, ka ārzemnieks ir izdarījis noziedzīgu nodarījumu, vai ir konkrēti pierādījumi par viņa nodomu šādu nodarījumu izdarīt kādas Eiropas Savienības dalībvalsts teritorijā;

c) citas Eiropas Savienības dalībvalsts izbraukšanas rīkojums vai lēmums par piespiedu izraidīšanu pamatots ar tādu normatīvo aktu neievērošanu, kas nosaka ārzemnieku ieceļošanas vai uzturēšanās kārtību;

2) izdot jaunu izbraukšanas rīkojumu atbilstoši šā likuma 74.pantam vai lēmumu par piespiedu izraidīšanu atbilstoši šā likuma 80.pantam;

3) atpakaļnodot ārzemnieku Eiropas Savienības dalībvalstij, kura pieņēma izbraukšanas rīkojumu vai lēmumu par piespiedu izraidīšanu, saskaņā ar starptautiskā līguma nosacījumiem.

 (2) Ja Valsts robežsardzē saņemts citas Eiropas Savienības dalībvalsts pieprasījums atļaut ārzemniekam, kuram ir spēkā citas Eiropas Savienības dalībvalsts pieņemtais izbraukšanas rīkojums, šķērsot Latvijas Republikas teritoriju tranzītā nolūkā izpildīt izbraukšanas rīkojumu, Valsts robežsardzes priekšnieks vai viņa pilnvarota amatpersona ir tiesīga pieņemt lēmumu par minētā izbraukšanas rīkojuma atzīšanu.

(3) Lēmumu par citas Eiropas Savienības dalībvalsts izbraukšanas rīkojuma vai lēmuma par piespiedu izraidīšanu atzīšanu ārzemniekam ir tiesības pārsūdzēt Administratīvajā rajona tiesā septiņu dienu laikā no tā spēkā stāšanās dienas. Pieteikuma iesniegšana tiesā neaptur lēmuma darbību. Administratīvās rajona tiesas nolēmums ir galīgs un nav pārsūdzams.

(4) Par atzīta citas Eiropas Savienības dalībvalsts izbraukšanas rīkojuma vai lēmuma par piespiedu izraidīšanu izpildi Valsts robežsardze informē to Eiropas Savienības dalībvalsti, kura pieņēmusi izbraukšanas rīkojumu vai lēmumu par piespiedu izraidīšanu.

**92. pants.** (1) Piespiedu izraidīšanas procesu, kas uzsākts saskaņā ar šā likuma 80.pantu, novēro tiesībsargs.

(2) Piespiedu izraidīšanas procesa novērošanā ietilpst:

1) piespiedu izraidīšanai pakļauto aizturēto ārzemnieku apmeklēšana izmitināšanas vietā, lai novērtētu izmitināšanas un uzturēšanas apstākļus, arī medicīniskās palīdzības nodrošināšanu un citu vajadzību apmierināšanu;

2) ārzemnieka iztaujāšana, lai noskaidrotu viņa informētību par piespiedu izraidīšanas procesa gaitu, viņa tiesībām un to īstenošanas iespēju;

3) aizturēšanas brīdī izņemto aizturētās personas personīgo mantu atdošanas, transportēšanas no aizturēto personu izmitināšanas centra līdz izceļošanas punktam, bagāžas nodošanas un reģistrēšanas novērošana, kā arī dalība piespiedu izraidīšanas procesa faktiskajā īstenošanā, lai novērtētu izraidāmā ārzemnieka cilvēktiesību ievērošanu.

(3) Tiesībsargs ir tiesīgs iesaistīt piespiedu izraidīšanas procesa novērošanā biedrības vai nodibinājumus, kuru darbības mērķis ir saistīts ar šā procesa novērošanu. Iesaistot biedrības vai nodibinājumus piespiedu izraidīšanas procesa novērošanā, tiesībsargs izvērtē biedrības vai nodibinājuma kompetenci attiecīgās darbības veikšanā un vienojas par šā panta otrajā daļā minēto piespiedu izraidīšanas procesa posmu, kuru biedrība vai nodibinājums ir pilnvarots novērot. Tiesībsargs var iesaistīt katra šā panta otrajā daļā minētā piespiedu izraidīšanas procesa posma novērošanā vienu biedrību vai nodibinājumu. Tiesībsargs nevar iesaistīt piespiedu izraidīšanas procesa novērošanā biedrību vai nodibinājumu, kas pārkāpis šā panta ceturtajā daļā minēto nosacījumu. Tiesībsargs informē Valsts robežsardzi par biedrībām vai nodibinājumiem, kas ir pilnvaroti attiecīgo piespiedu izraidīšanas procesa posmu novērot.

(4) Tiesībsarga, kā arī piespiedu izraidīšanas procesa novērošanā iesaistīto biedrību un nodibinājumu pārstāvjiem (turpmāk — Novērotājs) piespiedu izraidīšanas procesa novērošanas gaitā ir aizliegts traucēt piespiedu izraidīšanas procesu.

(5) Ja Novērotāja rīcībā ir informācija par apstākļiem, kas var ietekmēt piespiedu izraidīšanas procesa organizēšanu vai īstenošanu, kā arī apdraudēt personu drošību vai veselību, Novērotājs par to informē Valsts robežsardzes amatpersonas.

(6) Novērotājam ir tiesības:

1) iegūt no attiecīgas iestādes, kas ir iesaistīta ārzemnieku piespiedu izraidīšanas procesā, informāciju par ārzemnieka izraidīšanas procesa organizēšanu un veiktajiem pasākumiem;

2) pieaicināt speciālistus (piemēram, juristus, ārstniecības personas, tulkus) piespiedu izraidīšanai pakļautajam ārzemniekam nepieciešamo konsultāciju sniegšanai;

3) organizēt palīdzību sadzīves apstākļu uzlabošanai, garīdznieka aprūpi, kā arī cita atbalsta sniegšanu.

(7) Novērotājs, veicot šā panta sestajā daļā minētos pasākumus, par plānotajām darbībām nekavējoties rakstveidā informē Valsts robežsardzes amatpersonu, kura īsteno attiecīgā ārzemnieka piespiedu izraidīšanas procesu.

(8) Pēc tam, kad piespiedu izraidīšanas procesa novērošana pabeigta, Novērotājs sagatavo ziņojumu par konstatētajiem trūkumiem un rekomendācijas piespiedu izraidīšanas procesa pilnveidošanai. Tiesībsargs apkopoto ziņojumu par konstatētajiem trūkumiem un apkopotās rekomendācijas piespiedu izraidīšanas procesa pilnveidošanai iesniedz Iekšlietu ministrijai izvērtēšanai.

**93. pants.** (1) Pārvalde un Valsts robežsardze, konstatējot nepilngadīgu ārzemnieku bez pavadības, kura uzturēšanās Latvijas Republikā ir nelikumīga, nekavējoties informē bāriņtiesu, kuras darbības teritorijā šīs ārzemnieks konstatēts un rīkojas tā, lai nodrošinātu bērna tiesības un intereses visā izraidīšanas procesā saskaņā ar bērnu tiesību aizsardzību reglamentējošiem normatīvajiem aktiem.

(2) Izraidīšanas procedūras laikā nepilngadīgu ārzemnieku bez pavadības, personiskajās un mantiskajās attiecībās, ievērojot bērna labākās intereses pārstāv bāriņtiesa vai tās iecelts likumīgais pārstāvis, vai bērnu aprūpes iestādes vadītājs.

(3) Bāriņtiesa lemj par nepilngadīga ārzemnieka bez pavadības ārpusģimenes aprūpi. Izdevumus, kas saistīti ar šāda nepilngadīga ārzemnieka izmitināšanu audžuģimenē, pie aizbildņa vai bērnu aprūpes iestādē, sedz saskaņā ar Patvēruma likuma 9.panta astoto un devīto daļu.

 (4) Valsts robežsardze sadarbībā ar bāriņtiesu nodrošina nepilngadīga ārzemnieka bez pavadības ģimenes meklēšanu. Valsts robežsardze šāda nepilngadīga ārzemnieka ģimenes meklēšanā var iesaistīt valsts iestādes un biedrības vai nodibinājumus, kā arī starptautiskās organizācijas.

 (5) Ja nepilngadīgam ārzemniekam bez pavadības noskaidrota identitāte un pilsonība vai mītnes valsts, Valsts robežsardze ar Konsulārā departamenta starpniecību sazinās ar attiecīgās valsts diplomātisko vai konsulāro pārstāvniecību, attiecīgajām kompetentajām iestādēm vai nevalstiskajām organizācijām, kuras uzrauga bērnu tiesību ievērošanu šajā valstī, un veic citus nepieciešamos pasākumus, lai nodrošinātu izbraukšanas rīkojuma vai lēmuma par piespiedu izraidīšanu izpildi un nepilngadīga ārzemnieka bez pavadības, nodošanu ģimenes loceklim, likumiskajam pārstāvim, pārstāvim, kas uzrauga bērnu tiesību ievērošanu šajā valstī, vai iestādes pārstāvim, kas nodrošina bērna ievietošanu piemērotā uzņemšanas iestādē.

**IX nodaļa
To ārzemnieku saraksts, kuriem ieceļošana Latvijas Republikā aizliegta**

**94.pants.** (1) Ārzemnieku iekļauj sarakstā, ja pastāv kāds no šādiem apstākļiem:

1) ārzemnieks ir Latvijas Republikai nevēlama persona (*persona non grata*);

2) ārzemnieks nepamatoti nav izpildījis pienākumu atstāt Eiropas Savienības dalībvalstu teritoriju noteiktajā termiņā;

3) ārzemnieks, pieprasot vīzu vai uzturēšanās atļauju, sniedzis nepatiesas ziņas, kuras ir būtiskas vīzas vai uzturēšanās atļaujas saņemšanai, vai iesniegtie dokumenti ir iegūti prettiesiskā ceļā, tie ir viltoti, sagrozīti vai ar tiem veiktas manipulācijas;

4) ārzemnieks ir izcietis sodu par Latvijas Republikā izdarītu noziedzīgu nodarījumu, kas nav minēts šā panta pirmās daļas 7. un 8.punktā.

5) saskaņā ar regulas Nr.2016/399 nosacījumiem pieņemts lēmums par atteikumu ieceļot Eiropas Savienības dalībvalstu teritorijā, pamatojoties uz to, ka ārzemnieks uzrāda viltotu ceļošanas dokumentu, vīzu vai uzturēšanās atļauju;

6) ārzemnieks ir palīdzējis citam ārzemniekam nelikumīgi ieceļot vai nelikumīgi uzturēties Latvijas Republikā, un tas ir konstatēts ar tiesas spriedumu vai prokurora priekšrakstu par sodu, vai lēmumu par kriminālprocesa izbeigšanu, nosacīti atbrīvojot no kriminālatbildības, un sodāmība nav dzēsta vai noņemta Krimināllikumā noteiktajā kārtībā, bet attiecībā uz ārvalstīs izdarītajiem noziedzīgajiem nodarījumiem – nav pagājuši pieci gadi pēc brīvības atņemšanas soda izciešanas;

7) ārzemnieks ir izcietis sodu par Latvijas Republikā izdarītu noziedzīgu nodarījumu, kas saistīts ar valsts robežas nelikumīgu šķērsošanu vai nelikumīgu uzturēšanos valstī.

8) ārzemnieks robežpārbaudes laikā uzrādījis ceļošanas dokumentu ar viltotiem Šengenas parauga robežsargu ieceļošanas un izceļošanas spiedogiem;

9) kompetentām valsts iestādēm ir cits objektīvs pamats uzskatīt, ka ārzemnieks rada draudus valsts drošībai vai sabiedriskajai kārtībai vai drošībai.

 (2) Ārzemnieku var iekļaut sarakstā, ja pastāv kāds no šādiem apstākļiem:

1) ārzemniekam atteikta vīzas izsniegšana, anulēta vai atcelta vīza vai arī ārzemnieks palīdzējis citam ārzemniekam iesniegt dokumentus vīzas pieprasīšanai, lai nelikumīgi saņemtu vīzu;

2) ārzemnieks pēdējā gada laikā pārkāpis normatīvajos aktos noteikto ārzemnieku ieceļošanas un uzturēšanās kārtību Latvijas Republikā vai citā Šengenas līguma dalībvalstī;

3) ārzemnieks pēdējā gada laikā ir izdarījis administratīvo pārkāpumu muitas jomā, un par to pieņemts lēmums par soda piemērošanu.

(3) Lēmumu par iekļaušanu sarakstā pieņem:

1) saskaņā ar šā panta pirmās daļas 1.punktu - ārlietu ministrs;

2) saskaņā ar šā panta pirmās daļas 9.punktu - iekšlietu ministrs. Lēmumā par iekļaušanu sarakstā iekšlietu ministrs ietver lēmumu par ārzemnieka piespiedu izraidīšanu, ja ārzemnieks atrodas Latvijas Republikā;

3) saskaņā ar šā panta otrās daļas 1.punktu - Konsulārā departamenta direktors vai Latvijas pārstāvniecības diplomātiskā amatpersona, kura pilnvarota veikt konsulārās funkcijas;

4) saskaņā ar šā panta pirmās daļas 2., 3. un 4.punktu un otrās daļas 2.punktu - Pārvaldes priekšnieks vai viņa pilnvarota amatpersona šajā likumā noteiktās kompetences ietvaros;

 5) saskaņā ar šā panta pirmās daļas 2., 3., 5., 6., 7. un 8.punktu un otrās daļas 2. un 3.punktu - Valsts robežsardzes priekšnieks vai viņa pilnvarota persona šajā likumā noteiktās kompetences ietvaros.

(4) Lēmums, kas pieņemts saskaņā ar šā panta trešās daļas 1. un 2.punktu, stājas spēkā tā pieņemšanas brīdī.

 (5) Ārzemniekam, par kuru pieņemts lēmums saskaņā ar šā panta trešās daļas 2.punktu, viena mēneša laikā pēc lēmuma paziņošanas ir tiesības to pārsūdzēt Latvijas Republikas Augstākās tiesas Administratīvo lietu departamentā. Pieteikuma iesniegšana tiesā neaptur šā panta pirmās daļas 9.punktā minētā lēmuma izpildi. Pieteicējs nav tiesīgs lūgt tiesai apturēt šā lēmuma darbību.

(6) Lēmums, kas pieņemts saskaņā ar šā panta trešās daļas 1.punktu, nav pārsūdzams.

(7) Lēmumu, kas pieņemts saskaņā ar šā panta pirmās daļas 2.- 8.punktu vai otro daļu, var apstrīdēt un pārsūdzēt [Administratīvā procesa likumā](https://m.likumi.lv/ta/id/55567-administrativa-procesa-likums) noteiktajā kārtībā. Šis nosacījums neattiecas uz lēmumiem, kas pieņemti saskaņā ar šā likuma [78.](https://m.likumi.lv/doc.php?id=68522#p44)un [80.pantu](https://m.likumi.lv/doc.php?id=68522#p46).

(8) Saskaņā ar šā panta pirmās daļas 2.- 8.punktu vai otro daļu pieņemto lēmumu apstrīdēšana un pārsūdzēšana neaptur to darbību. To, vai saskaņā ar šā likuma [78.](https://m.likumi.lv/doc.php?id=68522#p44)un [80.pantu](https://m.likumi.lv/doc.php?id=68522#p46) pieņemto lēmumu darbība ir vai nav apturama sakarā ar lēmuma apstrīdēšanu vai pārsūdzēšanu, nosaka šā likuma [85.](https://m.likumi.lv/doc.php?id=68522#p50)un [86.pants](https://m.likumi.lv/doc.php?id=68522#p50.1).

(9) Šā panta trešās daļas 2.punktā minēto lēmumu par iekļaušanu sarakstā ārzemniekam, kurš neatrodas Latvijas Republikā, izsniedz pēc viņa pieprasījuma.

(10) Saraksta uzturēšanas un aktualizēšanas kārtību nosaka Ministru kabinets.

**95.pants.** (1) Kompetentas valsts iestādes vadītājs atzinumu par šā likuma [94.panta](https://likumi.lv/ta/id/68522#p61) pirmās daļas 9.punktā minēto nosacījumu esību nosūta iekšlietu ministram lēmuma pieņemšanai.

(2) Lēmumā par ārzemnieka iekļaušanu sarakstā saskaņā ar šā likuma [94.panta](https://likumi.lv/ta/id/68522#p61) pirmās daļas 9.punktu ir šādas ziņas:

1) iestādes nosaukums un adrese;

2) adresāts (vārds, uzvārds vai citas ziņas, kas palīdz identificēt personu);

3) atzinuma par šā likuma [94.panta](https://likumi.lv/ta/id/68522#p61) pirmās daļas 9.punktā minēto nosacījumu esību datums un identificējošais numurs;

4) lēmuma motīvi tādā apjomā, kādu neierobežo informācijas aizsardzības nosacījumi;

5) piemēroto tiesību normu uzskaitījums;

6) termiņš, uz kādu ārzemnieks iekļauts sarakstā;

7) norāde par izraidīšanu piespiedu kārtā, ja ārzemnieks atrodas Latvijas Republikā;

8) norāde, kur un kādā termiņā šo lēmumu var pārsūdzēt.

**96.pants.** (1) Pieņemot lēmumu par ārzemnieka iekļaušanu sarakstā šā likuma [94.panta](https://m.likumi.lv/doc.php?id=68522#p61) pirmās daļas 2.-8.punktā un otrās daļas minētajos gadījumos, vienlaikus nosaka ieceļošanas aizliegumu uz laiku no 30 dienām līdz trim gadiem.

(2) Pieņemot lēmumu par ārzemnieka iekļaušanu sarakstā šā likuma [94.panta](https://likumi.lv/ta/id/68522#p61) pirmās daļas 1. un 9.punktā minētajos gadījumos, vienlaikus nosaka ieceļošanas aizliegumu uz noteiktu vai nenoteiktu laiku.

(3) Saskaņā ar šā likuma 94.panta pirmās daļas 2.-8.punktu un otrās daļas noteiktā ieceļošanas aizlieguma termiņu skaita no dienas, kad ārzemnieks izceļojis no Latvijas Republikas, bet, ja viņš atrodas ārpus Latvijas Republikas, — no lēmuma pieņemšanas dienas. Saskaņā ar šā likuma 78.panta pirmo daļu vai 80.panta trešo daļu noteiktā ieceļošanas aizlieguma termiņu skaita no brīža, kad ārzemnieks pilnībā izpildījis izbraukšanas rīkojumu vai notikusi ārzemnieka piespiedu izraidīšana.

(4) Ja saskaņā ar Starptautisko un Latvijas Republikas nacionālo sankciju likuma noteikumiem attiecībā uz ārzemnieku piemērojami ceļošanas ierobežojumi, Pārvaldes amatpersona viņu iekļauj sarakstā.

(5) Iestāde, kas pieņēma lēmumu par ārzemnieka iekļaušanu sarakstā, nosakot ieceļošanas aizlieguma termiņu, kas pārsniedz trīs gadus, pārskata pieņemto lēmumu ik pēc trim gadiem no attiecīgā lēmuma pieņemšanas dienas un, ja ir zudusi nepieciešamība ārzemnieka iekļaušanai sarakstā uz attiecīgo termiņu, pieņem lēmumu saīsināt aizlieguma termiņu vai atcelt ieceļošanas aizliegumu.

**97.pants.** Sarakstā iekļauto informāciju savu uzdevumu veikšanai izmanto Pārvalde, Valsts robežsardze, Latvijas pārstāvniecības, Konsulārais departaments un citas kompetentas Latvijas Republikas iestādes.

**X nodaļa
Pieteikumu, kas saistīti ar valsts noslēpumu saturošu informāciju, izskatīšana tiesā**

**98.pants.** (1) Augstākās tiesas Administratīvo lietu departaments lietu, kas ierosināta, pamatojoties uz pieteikumu par saskaņā ar šo likumu pieņemtu lēmumu, kas pamatots ar kompetentas valsts iestādes sniegto atzinumu par iespējamiem draudiem valsts drošībai vai sabiedriskajai kārtībai vai drošībai un kas satur informāciju, kas saistīta ar valsts noslēpumu, izskata divu mēnešu laikā no dienas, kad pieņemts lēmums par pieteikuma pieņemšanu un lietas ierosināšanu.

(2) Tiesa lietu izskata kā pirmās instances tiesa.

(3) Pēc tiesas lēmuma lietu var izskatīt slēgtā tiesas sēdē, lai aizsargātu valsts noslēpumu vai citu ierobežotas pieejamības informāciju, kas saistīta ar valsts drošību, kā arī personu privātās dzīves apstākļus, komerciālo vai profesionālo noslēpumu.

(4) Ja lietas apstākļu objektīvai noskaidrošanai tiesai ir nepieciešams pārbaudīt valsts noslēpumu saturošu informāciju, lietu sagatavo un izskata tiesneši, kuriem ir speciālā atļauja pieejai valsts noslēpumam. Speciālā atļauja nepieciešama arī tiesas sēdes sekretāram, kā arī tiesas tulkam un citiem tiesas darbiniekiem, ja viņi piedalās lietas sagatavošanā vai izskatīšanā.

**99.pants.** (1) Pēc tam, kad pieņemts lēmums par pieteikuma pieņemšanu un lietas ierosināšanu, tiesa nosaka tiesas sēdes laiku un vietu, kā arī uz tiesu aicināmās un izsaucamās personas.

(2) Pieteicēju uz tiesas sēdi aicina tad, ja lietas izskatīšanas laikā viņš likumīgi uzturas Latvijas Republikā.

(3)Atbildētāja pusē tiesa papildus var pieaicināt tās iestādes pārstāvi, kura sniegusi šā likuma 95.panta pirmajā daļā minēto atzinumu.

(4) Ja uzaicinātās personas nav ieradušās, tiesa var lemt par lietas izskatīšanu bez uzaicināto personu klātbūtnes.

**100.pants.** (1) Pieteicējam ir pienākums iesniegt viņa rīcībā esošos pierādījumus, kas apliecina lietas izspriešanai būtiskus apstākļus. Atbildētājam ir pienākums pamatot pārsūdzētā lēmuma tiesiskumu.

(2) Ja lietas apstākļu objektīvai noskaidrošanai tiesai ir nepieciešams pārbaudīt valsts noslēpumu saturošus pierādījumus, šo pierādījumu pārbaudē piedalās lietas dalībnieki, kā arī, ja nepieciešams, citas personas, kurām ir speciālā atļauja pieejai valsts noslēpumam.

(3) Ja pieteicēja pārstāvim nav speciālās atļaujas pieejai valsts noslēpumam, tiesa ieceļ par pieteicēja pārstāvi šajā procesa daļā Latvijā praktizējošu advokātu, kuram ir izsniegta speciālā atļauja pieejai valsts noslēpumam. Ja pieteicējs šādai pārstāvībai nepiekrīt, tiesa pārbauda ar valsts noslēpumu saistīto informāciju, nepiedaloties pieteicējam un viņa pārstāvim. Ja iekšlietu ministra lēmums par ārzemnieka iekļaušanu to ārzemnieku sarakstā, kuriem ieceļošana Latvijas Republikā ir aizliegta, pieņemts, pamatojoties uz valsts drošības iestādes izlūkošanas vai pretizlūkošanas darbību rezultātā iegūto informāciju, tad pieteicēja pārstāvim izpaužamo valsts noslēpumu saturošas informācijas apjomu nosaka valsts drošības iestāde.

(4) Tiesas sēde tiek protokolēta. Tiesas sēdes protokolā izdara atzīmi par laiku, kad tiesa uzsāka un pabeidza pārbaudīt valsts noslēpumu saturošus pierādījumus, kā arī fiksē attiecīgo pierādījumu pārbaudi.

(5) Ja tiesas sēdē tika pārbaudīti valsts noslēpumu saturoši pierādījumi, tiesas sēdes protokols klasificējams kā valsts noslēpuma objekts. No tiesas sēdes protokola sagatavo izrakstu par to tiesas sēdes posmu, kurā tiesa nepārbaudīja valsts noslēpumu saturošus pierādījumus.

(6) Lietas materiāliem valsts noslēpumu saturošos pierādījumus nepievieno.

(7) Tiesas sēdē nedrīkst izmantot informāciju, kas var atklāt slepeno palīgu identitāti.

**101.pants.** (1) Tiesa spriedumā neatspoguļo informāciju, kas ir valsts noslēpuma objekts, bet norāda, ka ar šo informāciju ir iepazinusies un to izvērtējusi.

(2) Tiesas nolēmums ir galīgs un nepārsūdzams un stājas spēkā pasludināšanas brīdī.

(3) Tiesa, izskatot lietu un pieņemot spriedumu, nelemj par valsts noslēpuma subjekta iesniegtās klasificētās informācijas atbilstību valsts noslēpuma objekta statusam.

**102.pants.** Šajā likumā neregulētajos ar pieteikuma vai lietas izskatīšanu saistītajos jautājumos tiesa piemēro [Administratīvā procesa likuma](https://likumi.lv/ta/id/55567-administrativa-procesa-likums) nosacījumus.

**XI nodaļa
Ar piespiedu izraidīšanu un nosūtīšanu saistītie izdevumi**

**103.pants.** (1) Izdevumus par ārzemnieka piespiedu izraidīšanu, aizturēšanu un turēšanu apsardzībā vai nosūtīšanu uz valsti, kas viņu uzņem atpakaļ, sedz no valsts budžeta.

(2) Šā panta pirmajā daļā minētos izdevumus piedzen no ārzemnieka, viņa uzaicinātāja vai no darba devēja, ja tas nelikumīgi nodarbinājis ārzemnieku, kurš nelikumīgi uzturas Latvijas Republikā.

**104.pants.** Ar ārzemnieka piespiedu izraidīšanu, aizturēšanu un turēšanu apsardzībā vai nosūtīšanu uz valsti, kas viņu uzņem atpakaļ, saistīto izdevumu noteikšanu un to piedziņas kārtību nosaka Ministru kabinets.

**XII nodaļa**

**Administratīvie pārkāpumi imigrācijas jomā un kompetence administratīvo pārkāpumu procesā**

**105.pants.** Par uzturēšanās atļaujas nereģistrēšanu piemēro brīdinājumu vai naudas sodu līdz trīsdesmit naudas soda vienībām.

**106.pants.** Par uzturēšanos Latvijas Republikā bez derīga ceļošanas dokumenta, vīzas, uzturēšanās atļaujas vai veselības apdrošināšanas polises, ja šo dokumentu nepieciešamība noteikta šajā likumā, piemēro brīdinājumu vai naudas sodu līdz septiņdesmit naudas soda vienībām.

**107.pants.** Par personas nodrošināšanu ar iespēju nelikumīgi uzturēties Latvijas Republikā piemēro naudas sodu fiziskajām personām no astoņām līdz četrdesmit divām naudas soda vienībām, bet juridiskajām personām no trīsdesmit līdz astoņdesmit četrām naudas soda vienībām.

**108.pants.** (1) Par vienas vai vairāku personu (līdz piecām personām) nodarbināšanu, ja attiecīgā persona ir tiesīga uzturēties Latvijas Republikā, bet tai nav piešķirtas atbilstošas tiesības uz nodarbinātību un to nepieciešamību nosaka šis likums, piemēro naudas sodu fiziskajām personām vai valdes loceklim no piecdesmit sešām līdz simt septiņdesmit divām naudas soda vienībām, atņemot valdes loceklim tiesības ieņemt noteiktus amatus komercsabiedrībās vai bez tā.

(2) Par vairāk nekā piecu personu nodarbināšanu, ja tās ir tiesīgas uzturēties Latvijas Republikā, bet tām nav piešķirtas atbilstošas tiesības uz nodarbinātību un to nepieciešamību nosaka šis likums, piemēro naudas sodu fiziskajām personām vai valdes loceklim no simt septiņdesmit divām līdz četrsimt naudas soda vienībām, atņemot valdes loceklim tiesības ieņemt noteiktus amatus komercsabiedrībās vai bez tā.

(3) Par vienas vai vairāku tādu personu (līdz piecām personām) nodarbināšanu, kuras nav tiesīgas uzturēties Latvijas Republikā, piemēro naudas sodu fiziskajām personām vai valdes loceklim no astoņdesmit četrām līdz trīssimt sešdesmit naudas soda vienībām, atņemot valdes loceklim tiesības ieņemt noteiktus amatus komercsabiedrībās vai bez tā.

**109.pants.** Par strādāšanu bez atbilstošām tiesībām uz nodarbinātību, ja pārkāpumu izdarījis nodarbinātais ārzemnieks, piemēro naudas sodu no divdesmit astoņām līdz simt četrdesmit naudas soda vienībām.

**110.pants.** Par pienākuma apgūt agrīnās integrācijas programmu neizpildīšanu piemēro naudas sodu ārzemniekam līdz simt divdesmit naudas soda vienībām.

**111.pants.** Par ārzemnieka pārvadāšanu no trešajām valstīm uz Latvijas Republiku, ja minētajai personai nav ieceļošanai Latvijas Republikā nepieciešamo dokumentu un ja to veicis pārvadātājs, piemēro naudas sodu fiziskajām vai juridiskajām personām no sešsimt līdz tūkstoš naudas soda vienībām par katru pārvadāto personu.

**112.pants.** (1) Administratīvā pārkāpuma procesu par šā likuma 106., 107., 108., 109.un 111.pantā minētajiem pārkāpumiem veic Valsts robežsardze.

(2) Administratīvā pārkāpuma procesu par šā likuma 105., 106. un 110.pantā minētajiem pārkāpumiem veic Pārvalde.

**Pārejas noteikumi**

1. Ar šā likuma spēkā stāšanos spēku zaudē Imigrācijas likums (Latvijas Republikas Saeimas un Ministru Kabineta Ziņotājs, 2002, 24.nr.; 2003, 16.nr.; 2004, 10.nr.; 2005, 14.nr.; 2006, 1., 5., 9.nr.; 2007, 5., 15.nr.; 2008, 3., 13.nr.; 2009, 8.nr.; Latvijas Vēstnesis, 2010, 74.nr.; 2011, 19., 93.nr.; 2013, 250.nr.; 2014, 98., 108.nr.; 2016, 123.nr.; 2017, 36., 242.nr.; 2018, 132.nr., 2019, 123. nr.).

2. Ar šā likuma spēkā stāšanos spēku zaudē likums “Par Eiropas Savienības pastāvīgā iedzīvotāja statusu Latvijas Republikā” (Latvijas Vēstnesis, 2006, 107.nr.; 2011, 117.nr.; 2013, 128.nr.).

1. Dokumentus vīzas vai termiņuzturēšanās atļaujas pieprasīšanai, kas iesniegti līdz 2021.gada 30.decembrim, izskata un vīzas un termiņuzturēšanās atļaujas izsniedz saskaņā ar 2002.gada 31.oktobra likumu "Imigrācijas likums”.
2. Dokumentus pastāvīgās uzturēšanās atļaujas pieprasīšanai, kas iesniegti līdz 2021.gada 30.decembrim, izskata saskaņā ar šo likumu.

5. Termiņuzturēšanās atļaujas, kas izsniegtas līdz 2021.gada 30.decembrim, ir derīgas līdz to reģistrācijas termiņa beigām vai derīguma termiņa beigām, ja reģistrācijas termiņš nav noteikts.

6. Ārzemnieks, kura termiņuzturēšanās atļaujai noteikts reģistrācijas termiņš un kurš pēc šī reģistrācijas termiņa beigām vēlas turpināt uzturēties Latvijas Republikā, šā likuma 32.pantā noteiktajā termiņā iesniedz dokumentus uzturēšanās atļaujas pieprasīšanai atbilstoši šā likuma 26. vai 30.panta nosacījumiem. Pastāvīgās uzturēšanās atļaujas, kas izsniegtas līdz 2021.gada 30.decembrim, reģistrē šajā likumā noteiktajā kārtībā.

7. Ārzemnieks, kam piešķirtajai termiņuzturēšanās atļaujai saskaņā ar 2002.gada 31.oktobra likuma “Imigrācijas likums” 23.panta pirmās daļas 28., 29. vai 30.punktu noteikts reģistrācijas termiņš, un kas viņam piešķirto uzturēšanās tiesību termiņa laikā pieprasa atkārtotu uzturēšanās atļauju saistībā ar to pašu uzturēšanās iemeslu, šā likuma 28.panta trešajā daļā noteikto maksājumu:

a) veic, ja brīdī, kad Pārvaldē saņemts atkārtotās termiņuzturēšanās atļaujas pieteikums, laiks līdz saskaņā ar 2002.gada 31.oktobra likuma “Imigrācijas likums” 23.panta pirmās daļas 28., 29. vai 30.punktu piešķirto uzturēšanās tiesību termiņa beigām ir mazāks par vienu gadu;

b) neveic, ja maksājums 5000 *euro* apmērā veikts, saņemot saskaņā ar 2002.gada 31.oktobra likuma ‘Imigrācijas likums” 23.panta pirmās daļas 28., 29. vai 30.punktu piešķirto termiņuzturēšanās atļauju vai tās derīguma termiņa laikā.

8. Ārzemnieks, kam piešķirtajai termiņuzturēšanās atļaujai saskaņā ar 2002.gada 31.oktobra likuma “Imigrācijas likums” 23.panta pirmās daļas 28., 29. vai 30.punktu noteikts reģistrācijas termiņš, un kas viņam piešķirto uzturēšanās tiesību termiņa laikā pieprasa atkārtotu uzturēšanās atļauju saistībā ar citu uzturēšanās iemeslu un kas, saņemot saskaņā ar 2002.gada 31.oktobra likuma ‘Imigrācijas likums” 23.panta pirmās daļas 28., 29. vai 30.punktu piešķirto termiņuzturēšanās atļauju vai tās derīguma termiņa laikā nav veicis maksājumu valsts pamatbudžeta programmai "Ekonomikas attīstības programma" atvērtajā valsts pamatbudžeta izdevumu kontā Valsts kasē par kopējo summu 5000 euro apmērā, veic šo maksājumu tādā apmērā, lai tā summa kopā ar iepriekš veiktajiem maksājumiem, kas veikti, saņemot vai reģistrējot saskaņā ar 2002.gada 31.oktobra likumu “Imigrācijas likums” izsniegto termiņuzturēšanās atļauju, atbilstu 5000 *euro*. Šo nosacījumu piemēro arī gadījumos, ja saskaņā ar 2002.gada 31.oktobra likuma “Imigrācijas likums” 23.panta pirmās daļas 28., 29. vai 30.punktu izsniegtā termiņuzturēšanās atļauja anulēta, bet nav pagājis piecu gadu termiņš kopš tās piešķiršanas.

9. Šā likuma 27.pantā minētos Ministru kabineta noteikumus nepiemēro, izskatot dokumentus, kas saskaņā ar šā likuma 26.panta pirmās daļas 10., 11. vai 12.punktu iesniegti termiņuzturēšanās atļaujas pieprasīšanai līdz 27.pantā minēto Ministru kabineta noteikumu spēkā stāšanās dienai.

10. Šā likuma 30.panta pirmās daļas 2.punktā noteikto prasību par valsts valodas apguvi piemēro, sākot no 2022.gada 4.janvāra iesniegtajiem pastāvīgās uzturēšanās atļaujas pieteikumiem, ja ārzemnieks, kas iesniedz pieteikumu, pirms citas valsts pilsonības iegūšanas bijis Latvijas pilsonis vai Latvijas nepilsonis.

11. Līdz atbilstošu grozījumu veikšanai Sociālo pakalpojumu un sociālās palīdzības likumā un Valsts sociālo pabalstu likumā, bet ne ilgāk kā līdz 2022.gada 30.jūnijam,  šā likuma 26.panta pirmās daļas 3., 6., 28. un 37. punktā minētajām personām ir tiesības saņemt Sociālo pakalpojumu un sociālās palīdzības likumā paredzētos sociālos pakalpojumus un sociālo palīdzību, kā arī  Valsts sociālo pabalstu likumā noteiktos valsts sociālos pabalstus tādā pat kārtībā un apjomā kā personām ar pastāvīgās uzturēšanās atļaujām.

12. Līdz atbilstošu grozījumu veikšanai Veselības aprūpes finansēšanas likumā, bet ne ilgāk kā līdz 2022.gada 30.jūnijam, ārzemnieki, kuri saņēmuši termiņuzturēšanās atļaujas saskaņā ar šā likuma 26.panta pirmās daļas 3., 6., 28.punktu vai 37.punkta d apakšpunktu, ir tiesīgi saņemt veselības aprūpes pakalpojumus Veselības aprūpes finansēšanas likumā paredzētajā apjomā.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Padomes 2001.gada 28.maija direktīvas 2001/40/EK par tādu lēmumu savstarpēju atzīšanu, kas attiecas uz trešo valstu valstspiederīgo personu izraidīšanu;

2) Padomes 2001.gada 28.jūnija direktīvas 2001/51/EK, ar kuru papildina 26.pantu Konvencijā, ar ko īsteno 1985.gada 14.jūnija Šengenas līgumu;

3) Padomes 2001.gada 20.jūlija direktīvas 2001/55/EK par obligātajiem standartiem, lai pārvietoto personu masveida pieplūduma gadījumā sniegtu tām pagaidu aizsardzību, un par pasākumiem, lai līdzsvarotu dalībvalstu pūliņus, uzņemot šādas personas un uzņemoties ar to saistītās sekas;

4) Padomes 2003.gada 22.septembra direktīvas [2003/86/EK](http://eur-lex.europa.eu/eli/dir/2003/86/oj/?locale=LV) par tiesībām uz ģimenes atkalapvienošanos;

5) Padomes 2003.gada 25.novembra direktīvas [2003/109/EK](http://eur-lex.europa.eu/eli/dir/2003/109/oj/?locale=LV) par to trešo valstu pilsoņu statusu, kuri ir kādas dalībvalsts pastāvīgie iedzīvotāji;

6) Padomes 2004.gada 29.aprīļa direktīvas 2004/81/EK par uzturēšanās atļauju, ko izdod trešo valstu valstspiederīgām personām, kuras ir cilvēku tirdzniecības upuri vai kurām ir palīdzēts nelegāli imigrēt un kuras sadarbojas ar kompetentajām iestādēm;

7) Eiropas Parlamenta un Padomes 2008.gada 16.decembra direktīvas 2008/115/EK par kopīgiem standartiem un procedūrām dalībvalstīs attiecībā uz to trešo valstu valstspiederīgo atgriešanu, kas dalībvalstī uzturas nelikumīgi;

8) Padomes 2009.gada 25.maija direktīvas 2009/50/EK par trešo valstu valstspiederīgo ieceļošanu un uzturēšanos augsti kvalificētas nodarbinātības nolūkos;

9) Eiropas Parlamenta un Padomes 2009.gada 18.jūnija direktīvas 2009/52/EK, ar ko nosaka minimālos standartus sankcijām un pasākumiem pret darba devējiem, kas nodarbina trešo valstu valstspiederīgos, kuri dalībvalstīs uzturas nelikumīgi;

10) Eiropas Parlamenta un Padomes 2011.gada 13.decembra direktīvas 2011/95/ES par standartiem, lai trešo valstu valstspiederīgos vai bezvalstniekus kvalificētu kā starptautiskās aizsardzības saņēmējus, par bēgļu vai personu, kas tiesīgas saņemt alternatīvo aizsardzību, vienotu statusu, un par piešķirtās aizsardzības saturu;

11) Eiropas Parlamenta un Padomes 2011.gada 13.decembra direktīvas 2011/98/ES par vienotu pieteikšanās procedūru, lai trešo valstu valstspiederīgajiem izsniegtu vienotu uzturēšanās un darba atļauju dalībvalsts teritorijā, un par vienotu tiesību kopumu trešo valstu darba ņēmējiem, kuri kādā dalībvalstī uzturas likumīgi;

12) Eiropas Parlamenta un Padomes 2014. gada 26. februāra direktīvas 2014/36/ES par trešo valstu valstspiederīgo ieceļošanas un uzturēšanās nosacījumiem nodarbinātības kā sezonas darbiniekiem nolūkā;

13) Eiropas Parlamenta un Padomes 2014. gada 15. maija direktīvas 2014/66/ES par ieceļošanas un uzturēšanās nosacījumiem trešo valstu valstspiederīgajiem saistībā ar pārcelšanu komersanta ietvaros;

14) Eiropas Parlamenta un Padomes 2016. gada 11. maija direktīvas (ES) 2016/801 par nosacījumiem attiecībā uz trešo valstu valstspiederīgo ieceļošanu un uzturēšanos pētniecības, studiju, stažēšanās, brīvprātīga darba, skolēnu apmaiņas programmu vai izglītības projektu un viesaukles darba nolūkā.

Likums stājas spēkā 2022.gada 2.janvārī.

Iekšlietu ministrs S. Ģirģens

Vīza:

Valsts sekretārs D.Trofimovs

I.Briede, 67219546

ilze.briede@pmlp.gov.lv